text:
འདས་པའི་ཟླ་གཉིས་རིང་ཨོ་སི་ཊོ་ལི་ཡའི་ནང་རྒྱལ་ཡོངས་འོས་བསྡུ་བྱས་པ་བརྒྱུད་མཚན་མཐུན་གཉེན་སྒྲིག་ལ་རྒྱབ་སྐྱོར་བྱེད་མཁན་བརྒྱ་ཆ་ ༦༡ བྱུང་སྟེ་ཁྲིམས་མཐུན་བཟོ་རྒྱུར་མང་མོས་རྒྱལ་ཁ་ཐོབ་ཡོད་འདུག
ཨོ་སི་ཊོ་ལི་ཡའི་ནང་འདས་པའི་ཟླ་གཉིས་རིང་མཚན་མཐུན་གཉེན་སྒྲིག་ལ་འོས་བསྡུ་བྱས་ཏེ། དེ་རིང་འོས་བསྡུའི་གྲུབ་འབྲས་ཕྱིར་བསྒྲགས་བྱས་པ་ལྟར་ན། མི་མང་བརྒྱ་ཆ་ ༣༨ ཀྱིས་དགག་པ་བརྒྱབས་པ་དང་བརྒྱ་ཆ་ ༦༡ གིས་མཚན་མཐུན་གཉེན་སྒྲིག་ལ་རྒྱབ་སྐྱོར་བྱས་ཡོད་པར་བརྟེན། མཚན་མཐུན་གཉེན་སྒྲིག་ལ་མང་མོས་རྒྱལ་ཁ་ཐོབ་ཡོད་པ་རེད།
སི་ཨན་ཨན་གསར་ཁང་གིས་གནས་ཚུལ་སྤེལ་བ་ལྟར་ན། ཨོ་སི་ཊོ་ལི་ཡའི་ནང་ལོ་མང་རིང་མཚན་མཐུན་གཉེན་སྒྲིག་ཁྲིམས་མཐུན་བྱེད་མིན་ཐད་རྩོད་རྙོག་བྱུང་སྟེ། ཨོ་སི་ཊོ་ལི་ཡའི་གཞུང་གིས་འདི་ལོའི་ཕྱི་ཟླ་ ༩ པ་ནས་ཟླ་གཉིས་རིང་རྒྱལ་ཡོངས་སུ་འོས་བསྡུ་བྱས་ཡོད་པ་དང་། ཐེངས་འདིའི་འོས་བསྡུའི་ནང་མི་གྲངས་ས་ཡ་༡༢།༧ ཏེ་རྒྱལ་ཡོངས་མི་འབོར་གྱི་བརྒྱ་ཆ་ ༧༩།༥ ཡིས་ཆ་ཤས་བླངས་ཡོད་པའི་ཁྲོད། བུད་མེད་ཀྱིས་བརྒྱ་ཆ་ ༨༡།༦ དང་སྐྱེས་པས་བརྒྱ་ཆ་ ༧༧།༣ ཟིན། དེ་བཞིན་ན་གཞོན་གྱིས་བརྒྱ་ཆ་ ༧༨ དང་ལོ་ཚོད་རྒན་པས་བརྒྱ་ཆ་ ༧༢ ཟིན་ཡོད་འདུག
ཨོ་སི་ཊོ་ལི་ཡའི་སྲིད་བློན་མལ་ཁློམ་ཊ་རན་བྷོལ་(Malcolm TurnBull)ལགས་ཀྱིས། མི་མང་གིས་དྲང་བདེན་དང་ཕུགས་མདུན། དེ་བཞིན། བརྩེ་དུང་ལ་རྒྱབ་སྐྱོར་བྱས་སྟབས། ཨོ་སི་ཊོ་ལི་ཡ་གཞུང་གིས་ཡེ་ཤུ་འཁྲུངས་སྐར་མ་བསླེབ་གོང་མཚན་མཐུན་གཉེན་སྒྲིག་ཁྲིམས་མཐུན་གཏན་འབེབས་བྱ་རྒྱུ་ཡིན། ཞེས་བསྒྲགས་ཡོད་པ་རེད།
དེ་རིང་འོས་བསྡུའི་གྲུབ་འབྲས་གསལ་བསྒྲགས་བྱས་རྗེས། ཨོ་སི་ཊོ་ལི་ཡའི་བི་ཁུ་ཊོ་རེ་ཡ་(Victoria)མངའ་སྡེའི་རྒྱལ་ས་མལ་བྷོ་ནེ་རུ་མི་མང་བརྒྱ་ཕྲག་མང་པོ་འདུ་འཛོམས་ཀྱིས། མཚན་མཐུན་གཉེན་སྒྲིག་ལ་རྒྱལ་ཁ་ཐོབ་པར་འཇའ་ཚོན་སྣ་ལྔ་ལྡན་པའི་ཚོན་རྩི་བྱུག་སྟེ་ཕན་ཚུན་ལ་འཐམ་འཁྱུད་དང་འོ་བྱེད་པ་སོགས་དགའ་སྤྲོའི་དཔལ་ལ་རོལ་ཡོད་པ་དང་། མཚན་མཐུན་བཟའ་ཚང་ཇོན་ནེ་མ་ཧཱ་ནེ་(Jone Mahoney)དང་ཇཱོ་སེ་ལེ་ནེས་(Josie Lennie)གཉིས་ཀྱིས་ཕན་ཚུན་ལ་འཐམ་འཁྱུད་བྱས་ཏེ་བརྗོད་དོན། ད་ལྟ་ངེད་གཉིས་ཀྱིས་གཉེན་སྟོན་ཆེད་དངུལ་གསོག་དགོས་པ་མ་ཟད། མཚན་མཐུན་བཟའ་ཚང་མང་པོ་ཞིག་གི་གཉེན་སྒྲིག་ལས་ཉམས་མྱོང་གསོག་གི་ཡིན། ཞེས་བརྗོད་འདུག
ཨོ་སི་ཊོ་ལི་ཡའི་གྲོས་ཚོགས་ནང་དེ་རིང་ནས་བཟུང་མཚན་མཐུན་གཉེན་སྒྲིག་གི་གྲོས་གཞི་གྲོས་འཆར་བཏོན་ཡོད་ཀྱང་། ཟླ་འདིའི་ཕྱི་ཚེས་ ༢༧ ཉིན་འཚོགས་འཆར་ཡོད་པའི་གྲོས་ཚོགས་མ་བསླེབ་བར་དུ་རྩ་ཁྲིམས་ནང་བསྒྱུར་བཅོས་གཏོང་ཆོག་གི་མེད་པ་རེད། ཡིན་ནའང་། ཨོ་སི་ཊོ་ལི་ཡའི་ཁ་གཏད་ཆབ་སྲིད་ཚོགས་པའི་ཚོགས་གཙོ་བྷིལ་ཤཱོ་ཊན་(Bill Shorten)ལགས་ཀྱིས། དེ་རིང་ང་ཚོས་དགའ་སྟོན་ལ་རོལ་སྟེ་སང་ཉིན་ནས་བཟུང་མཚན་མཐུན་གཉེན་སྒྲིག་ཁྲིམས་མཐུན་བཟོ་རྒྱུ་ཡིན། ཞེས་བརྗོད་ཡོད་པ་རེད།
གཉེན་སྒྲིག་གི་ཁྲིམས་ལུགས་ལ་འགྱུར་བ་ག་འདྲ་ཞིག་གཏོང་རྒྱུ་ཡིན་མིན་ནི་ད་ལྟའི་ཨོ་སི་ཊོ་ལི་ཡ་གཞུང་སྲིད་མཉམ་འཛིན་ཚོགས་པའི་བགྲོ་གླེང་བྱ་ཡུལ་གལ་ཆེན་ཞིག་ཆགས་ཡོད་པ་དང་། ཨོ་སི་ཊོ་ལི་ཡའི་ནང་མཚན་མཐུན་གཉེན་སྒྲིག་ལ་དགག་པ་བརྒྱབ་མཁན་ཚོགས་སྡེ་ཆེ་ཤོས་དེ་ཡེ་ཤུ་ཆོས་ལུགས་ཀྱི་ཚོགས་སྡེ་ཡིན་ཡང་། ཐེངས་འདིའི་འོས་བསྡུར་མང་མོས་རྒྱལ་ཁ་ཐོབ་རྗེས། ཡེ་ཤུ་ཆོས་ལུགས་ཚོགས་སྡེ་ཡི་མགྲིན་ཚབ་པ་ལེས་ལེ་ཤཱིལ་ཊོན་ལགས་ཀྱིས། མང་མོས་འོས་བསྡུའི་གྲུབ་འབྲས་ནི་ཨོ་སི་ཊོ་ལི་ཡའི་མི་མང་གི་ཐག་གཅོད་བརྟན་པོ་ཞིག་ཡིན་སྟབས། དེ་རིང་ང་ཚོའི་དམངས་གཙོའི་སྤྱི་ཚོགས་འདི་ང་ཚོའི་འདོད་ཐོག་ལ་སོང་མེད་ཀྱང་། ང་ཚོ་གུ་ཡངས་དང་རང་དབང་ཅན་གྱི་དམངས་གཙོའི་སྤྱི་ཚོགས་ཤིག་ཏུ་གནས་ཐུབ་ཡོད་པར་ངས་དཀོན་མཆོག་ལ་ཐུགས་རྗེ་ཆེ་ཞུ་རྒྱུ་ཡིན་པ་མ་ཟད། ད་ལན་ལས་འགུལ་ནང་ཞུགས་མཁན་ཚང་མས་མུ་མཐུད་ང་ཚོའི་དམངས་གཙོའི་སྤྱི་ཚོགས་ནང་མཉམ་ཞུགས་གནང་བའི་ཡིད་ཆེས་བྱེད་ཀྱི་ཡོད། ཅེས་བརྗོད་ཡོད་པ་རེད།
ཨོ་སི་ཊོ་ལི་ཡ་ནི་དབྱིན་སྐད་དབྱིན་ཡིག་སྤྱོད་མཁན་གྱི་རྒྱལ་ཁབ་མང་པོའི་ཁྲོད་ནས་མཚན་མཐུན་གཉེན་སྒྲིག་ལ་མང་མོས་རྒྱབ་སྐྱོར་ཐོབ་པའི་རྒྱལ་ཁབ་གསར་ཤོས་དེ་ཡིན་པ་དང་། ཨེ་ཤ་ཡའི་རྒྱལ་ཁབ་ཁག་གི་ནང་ནས་མཚན་མཐུན་གཉེན་སྒྲིག་ཁྲིམས་མཐུན་བཟོ་མཁན་གྱི་རྒྱལ་ཁབ་ཨང་གཉིས་པ་དེ་ཡིན་པ་རེད། འདི་ལོའི་ཕྱི་ཟླ་ ༥ པའི་ཚེས ༢༤ ཉིན་ཐའེ་ཝན་གཞུང་གིས་མཚན་མཐུན་གཉེན་སྒྲིག་ཁྲིམས་མཐུན་བཟོས་ཏེ། ཨེ་ཤ་ཡའི་མཚན་མཐུན་གཉེན་སྒྲིག་ལ་རྒྱབ་སྐྱོར་བྱེད་མཁན་གྱི་རྒྱལ་ཁབ་ཨང་དང་པོ་ཆགས་ཡོད་པ་རེད།
གསར་འགོད་པ། སྐལ་བཟང་སྤྱིན་པ།


c: text/html

text:
ཟླ4པའི་ཚེས25ཉིན་གྱི་ཞོགས་པར། ཡུས་ཧྲུའུ་བོད་རིགས་རང་སྐྱོང་ཁུལ་གཙང་གསུམ་འབྱུང་ཡུལ་དྲིན་གཟོ་ནགས་ཚལ་ནང་དུ། ཡུས་ཧྲུའུ་གྲོང་ཁྱེར་བྱ་ཆུ་ཁོག་སྲང་ལམ་དོན་སྒྲུབ་ཁང་སྐར་མདའ་སྡེ་བའི་དབང་རྒྱལ་ཉིན་རྒྱུན་དུ་སྡོང་པོ་འཛུགས་དུ་ཡོང་ཡོད། དེ་རིང་། དབང་རྒྱལ་གྱིས་རང་གི་ཆུང་དང་མཉམ་དུ་ཡོང་འདུག
ཟླ4པ་ནི་ཡུས་ཧྲུའུ་ཡི་སྡོང་འཛུགས་ཀྱི“རྫོགས་ལྡན་དུས་སྐབས”ཡིན། དབང་རྒྱལ་གྱིས་ན་ནིང་ནས་བཟུང་། ནམ་ཡང་ཁོམ་པ་ཡོད་ཚེ་སྡོང་པོ་འཛུགས་སུ་སོང་བ་དང་། ཉིན་རེར་སྡོང་པོ་བཙུགས་པའི་ཡོང་སྒོ་ལའང་ཡིད་ཚིམས་ཡོད།
“ང་ཚོ་འདིར་གླས་ནས་སྡོང་པོ་འཛུགས་པར་ཡོང་བས། སྡོང་པོ་རྐང་གཅིག་བཙུགས་ན་གླ་ཡོན་སྒོར4.5རེ་ཡོད། ཉིན་འདི་གར་རྒྱུན་དུ་འདིར་ཡོང་ནས། སྡོང་འཛུགས་ནགས་སྐྲུན་བྱེད་པ་ལས་གཞན་ད་རུང་ན་ནིང་བཙུགས་ནས་མ་སྐྱེས་པའི་ཤུལ་དུ་སྡོང་པོ་བསྐྱར་དུ་འཛུགས་དགོས”དབང་རྒྱལ་གྱིས་ལག་ཏུ་ལྕགས་ཁེམ་བཟུང་ནས་དེ་ལྟར་བཤད།
“བཙུགས་ནས་མ་སྐྱེས་པའི་ཤུལ་དུ་བསྐྱར་དུ་སྡོང་པོ་འཛུགས་དགོས་ཚེ། ས་སྙི་མོ་ཡིན་པས། ཉིན་གཅིག་ལ་སྡོང་པོ་རྐང100ཡན་འཛུགས་ཐུབ། ས་དོང་གསར་དུ་བརྐོས་ནས་འཛུགས་དགོས་ཚེ། ཉིན་གཅིག་ལ་རྐང30ལྷག་འཛུགས་ཐུབ། ཉིན་རྒྱུན་དུ་སྡོང་པོ་འཛུགས་སུ་ཡོང་ན་ཡོང་སྒོ་ཧ་ཅང་བཟང”ཞེས་དབང་རྒྱལ་གྱིས་བཤད།
དབང་རྒྱལ་ཚང་ལ་བཟའ་མི5ཡོད་ལ་བྱིས་པ་གསུམ་ཡོད། དེའི་ནང་གི་བྱིས་པ་གཉིས་སློབ་གྲྭར་འགྲོ་བཞིན་ཡོད། སྔོན་ཆད་དབང་རྒྱལ་ནི་སྡེ་བའི་ནང་གི་དབུལ་ཕོངས་ཁྱིམ་ཚང་རེད། དབུལ་ཕོངས་ཀྱི་རྒྱུ་རྐྱེན་ནི་ལག་རྩལ་མེད་པའི་ཁར་མིག་ཡ་གཅིག་ལོང་བར་གྱུར་ཡོད་པས་རང་ཉིད་གོང་དུ་སྤེལ་བའི་ནུས་པ་མེད་པས་སོ། །
ན་ནིང་། ཡུས་ཧྲུའུ་ཁུལ་གྱིས་གནད་ཁེལ་དབུལ་སྐྱོར་ལ་སྐུལ་འདེད་བྱེད་པའི་ཁྲོད་དུ། སྐར་མདའ་སྡེ་བའི་ཨུ་ཡོན་ལྷན་ཁང་གཉིས་ཀྱི་ཚན་ཁག་གིས་དབུལ་ཕོངས་ཁྱིམ་ཚང་རེའི་སྒོར6400ཡི་དབུལ་སྐྱོར་མ་དངུལ་སྡེ་བའི་ཐུན་མོང་དཔལ་འབྱོར་འཕེལ་རྒྱས་སུ་གཏོང་བའི་ཐད་བཀོལ་རྒྱུ་ཐག་བཅད།
ཡུས་ཧྲུའུ་ལ་ས་འགུལ་བྱུང་རྗེས། སྐར་མདའ་སྡེ་བས་ཀུན་ཕན་སྣ་འཛོམས་རང་འདེམ་ཚོང་ཁང་ཞིག་ཕྱེ་མོད། འོན་ཀྱང་། སྐབས་དེའི་རང་འདེམ་ཚོང་ཁང་གི་རྒྱ་ཁྱོན་ལ་སྨི་གྲུ་བཞི་མ107མ་གཏོགས་མེད། ན་ནིང་། སྡེ་བ་གང་པོའི་དབུལ་ཕོངས་ཁྱིམ་ཚང་གི་དབུལ་སྐྱོར་མ་དངུལ་སྒོར་ཁྲི83མཉམ་སྡེབ་བྱས་ཏེ། ཀུན་ཕན་སྣ་འཛོམས་རང་འདེམ་ཚོང་ཁང་གི་རྒྱ་བསྐྱེད་ནས་སྨི་གྲུ་བཞི་མ600ཡོད་པས། ན་ནིང་ཡོང་སྒོ་སྒོར་ཁྲི53ཡོད།
ཁེ་སྤོགས་བགོས་རྗེས། སྐར་མདའ་སྡེ་བར་ལག་དངུལ་བགོ་རྒྱུ་མེད་རུང་། “གཅིག་ཅན་ལྔ”བགོས་པ་སྟེ། སྡེ་བ་གང་པོའི་མི་རེར་འབྲས་ཁུག་མ་གང་དང་། ཕྱེ་ཁུག་མ་གང་། གཡུས་ཟོ་བ་གང་། ནས་ཁུག་མ་གང་།བོད་ཇ་ཐུམ་གཅིག་བཅས་བགོས་པ་དང་། དབུལ་ཕོངས་ཁྱིམ་ཚང་ལ་ཡང་བསྐྱར“གཅིག་ཅན་ལྔ”ཐེངས་ཤིག་ལ་བགོས། “གཅིག་ཅན་ལྔ”དེ་ནི་ཚོང་རའི་རིན་གོང་སྒོར1000ལས་བརྒལ། དབང་རྒྱལ་ལ་མཚོན་ནས་བཤད་ན། ན་ནིང་གི་ལོ་ཧྲིལ་པོར་བཟའ་མི་གང་པོར་བསྡོམས་པས་འབྲས་ཁུག་མ10། ཕྱེ་ཁུག་མ10།གཡིས་ཟོ་བ10། ནས་ཁུག་མ10། བོད་ཇ་ཐུམ10བཅས་བགོས།ལོ་གཅིག་ལ་ལྟོ་བར་འདང་རྒྱག་མེད་པ་དང་། ད་ལྟ་བསམ་དགོས་པ་ནི་སྒོར་མོ་ཇི་ལྟར་བཙལ་རྒྱུ་དེ་རེད།
དབང་རྒྱལ་གྱིས་རང་ཉིད་ལ་བརྟེན་ནས་དབུལ་ཕོངས་ལས་ཐར་དུ་བཅུག དབང་རྒྱལ་ཚང་ལ་ནོར་གནག13ཡོད་པ་དང་། ལོ་རེའི་ཡོང་སྒོ་ནི་དབྱར་རྩྭ་དགུན་འབུ་བརྐོ་བ་དང་། རྒྱལ་ཁབ་ཀྱི་སྲིད་ཇུས་རང་བཞིན་གྱི་ཡོང་སྒོ་མ་གཏོགས་མེད། ཉེ་བའི་ལོ་འགའི་རིང་ལ། དབང་རྒྱལ་གྱིས་སྒུག་བརྟེན་སློང་གསུམ་གྱི་སྲོལ་རྒྱུན་བསམ་བློ་བསྒྱུར་ཏེ། གྲོང་ཁྱེར་དང་བར་ཐག་ཉེ་བའི་སྟབས་བདེ་བེད་སྤྱོད་བྱས་ནས། ཁོམ་པ་ཡོད་ཚེ་གྲོང་ཁྱེར་དུ་གླ་རྒྱག་ཏུ་སོང་བས། ཡོང་སྒོ་ཡིད་ཚིམས་པ་ཞིག་ལེན་ཐུབ་སོང་།
ན་ནིང་ལ་མཚོན་ན། དབང་རྒྱལ་དང་ཆུང་མས་ཞོར་ལས་ནས་ལོ་གཅིག་ལ་ཡོང་སྒོ་སྒོར7000ལོན་པ་དང་། དེའི་ཁར་དབྱར་རྩྭ་དགུན་འབུ་བརྐོས་པའི་ཡོང་སྒོ་དང་ཕྱུགས་ལས་ཀྱི་ཡོང་སྒོ། རྒྱལ་ཁབ་ཀྱི་སྲིད་ཇུས་རང་བཞིན་གྱི་ཡོང་སྒོ་ལ་སོགས་པ་བསྣན་ན། ལོ་གཅིག་གི་བཟའ་མི་གང་པོའི་ཡོང་སྒོ་མི་རེར་ཆ་སྙོམས་ཀྱིས་སྒོར6800ལ་སླེབས།
དབང་རྒྱལ་ཚང་གི་སྡོད་ཁང་སྨི་གྲུ་བཞི་མ80པོ་ནི་གནོད་ཐེབས་བསྐྱར་སྐྲུན་ཁྲོད་དུ་གཅིག་གྱུར་འཆར་འགོད་བྱས་ནས་ཐོབ་པ་དང་། མཉམ་ལས་ཁང་གིས་བགོས་པའི་འབྲུ་རིགས་ཀྱིས་ལོ་གཅིག་ལ་འདང་བ། དབང་རྒྱལ་དང་ཆུང་མ་གཉིས་ལ་ད་རུང་ངལ་རྩོལ་ནུས་པ་ཡོད་པས། ཡུལ་ན་སློབ་མ་ཡོད་རུང་སློབ་ཡོན་སྤྲོད་མི་དགོས་པའི་ཁར། སྡེ་བའི་ནང་དུ་སློབ་ཆུང་དུ་འགྲིམ་པའི་བུ་ཆུང་འབྲིང་བར་ལོ་རེར་ད་རུང་སྒོར800རེའི་ཁ་གསབ་ཡོད་པས། ད་སྐབས་དབང་རྒྱལ་ཚང་གིས་དབུལ་ཕོངས་ཀྱི་ཞྭ་མོ་རྩ་བ་ནས་ཕུད་ཡོད།
དབང་རྒྱལ་སོགས་ཀྱི་དབུལ་ཕོངས་ཁྱིམ་ཚང་དབུལ་ཕོངས་ལས་ཐར་རྗེས། ན་ནིང་། སྐར་མདའ་སྡེ་བས་སྡེ་བ་གང་པོས་དབུལ་ཕོངས་ཀྱི་ཞྭ་མོ་ཕུད་པའི་ལས་འགན་གྲུབ་པ་དང་། རྗེས་ཕྱོགས་ཀྱི་ལས་འགན་ནི་སྲ་བརྟན་དང་ཇེ་མཐོར་གཏོང་བ་དང་། བསྐྱར་དུ་དབུལ་པོར་འགྱུར་དུ་མི་འཇུག་རྒྱུ་དེ་ཡིན། དེའི་རྐྱེན་གྱིས་དབང་རྒྱལ་ནི་འཚོ་བར་ཡིད་ཆེས་ཀྱིས་ཁེངས་ཡོད།
“ཟླ་འདིར་སྡོང་པོ་བཙུགས་ཚར་རྗེས། དབྱར་རྩྭ་དགུན་འབུ་བརྐོ་དགོས། དབྱར་རྩྭ་དགུན་འབུ་བརྐོས་རྗེས་ཁུལ་ཐོག་ཏུ་གླ་རྒྱག་ཏུ་འགྲོ་དགོས། ཡུལ་སྐོར་དུས་གཞུང་དུ། སྡེ་བའི་ཞབས་བྲོ་རུ་ཁག་ཏུ་ཞུགས་ཏེ་འཁྲབ་སྟོན་བྱེད་དགོས། གང་ལྟར་ལས་ཀ་ལས་འདོད་ན་ལོ་ཧྲིལ་པོར་ལས་ནས་རྫོགས་རྒྱུ་མེད་པའི་ལས་ཀ་ཡོད། ”ཅེས་དབང་རྒྱལ་ནི་མ་འོངས་པའི་འཚོ་བར་རེ་བས་ཁེངས་ཡོད། །
རྩོམ་སྒྲིག་པ། མཁའ་མཚོ་སྐྱིད།

robotstxt: allowed

filter: keep


text:
གློ་ཚད་ཀྱི་ནད་སློང་བའི་རྒྱུ་རྐྱེན་གཙོ་བོ་ནི། རླུང་དང་མཁྲིས་པ། བད་ཀན། ཁྲག་དང་ཆུ་ཁམས་འཁྲུགས་པ་བཅས་དང་ཡང་ན་ཚ་སྐྱུར་རུལ་སུངས་ཀྱི་ཟས་བསྟེན་པ། ཟོ་མར་དང་ཚྭ་ཁུའི་ཟས་ཟ་བ། ཐ་མག་འཐེན་པ། ཆམ་རིམས་མ་བཅོས་པར་འགོར་ནས་ལུས་ཡོངས་སུ་འགྲམས་པ། དྲག་ཤུལ་གྱི་ལས་རྒྱུན་རིང་བྱས་པ་སོགས་ཀྱིས་སློང་བར་བྱས་ལ་དེང་སང་རྒྱུན་མཐོང་གི་ནད་རིགས་ཤིག་ཡིན། གློ་ཚད་ཀྱི་ནད་ལ་ཚ་སུབས་དང་ཚ་གཟེར་གཉིས་ཡོད།
1.དམིགས་བསལ་གྱི་ལྟ་དཔྱད་བྱེད་དགོས་པ།
(1)ཁྲག་ཤེད་དང་དྲོད་ཚད། རྩའི་འཕར་གྲངས། དབུགས་གྲངས་བཅས་ཚེ་སྲོག་གི་མངོན་རྟགས་བཞིའི་འགྱུར་ལྡོག་ལ་བརྟག་པ། (2)ནད་པའི་སེམས་ཀྱི་འདུ་ཤེས་དང་ཤེས་པ་རྨོངས་བག་ཡིན་མིན། གཉིད་ལྗིད་མོར་ཡུར་བ་དང་སེམས་ཁམས་མི་བདེ་བ་ཡོད་མེད་བཅས་ལ་བརྟག་པ། (3)བརྒྱལ་གཟེར་གྱི་སྔོན་རྟགས་ཡོད་མེད་ལ་བརྟག་པ་སྟེ། དཔེར་ན། སེམས་ཁམས་གཞི་ནས་མི་བདེ་བ། ཚོར་སྣང་རྟུལ་བ། གཅིན་བོངས་ཉུང་དུ་ཕྱིན་པ་བཅས་ལ་བརྟག་དགོས། (4)ནད་པའི་ཁ་ལུད་ཀྱི་མདོག་དང་སྤུས་ཀ མང་ཉུང་གི་འགྱུར་ལྡོག་ལ་མཉམ་འཇོག་བྱེད་པ། (5)སྨན་རིགས་སྣ་ཚོགས་ཀྱི་ནུས་པ་དང་ཞོར་སྐྱོན་ལ་ཞིབ་ཏུ་བརྟག་པ།
2.གློ་ཚད་ནད་ཀྱི་ནད་ཐོག་མངོན་ཚུལ།
(1)ཚ་སུབས་ཀྱི་ནད་རྟགས། ལྟག་པ་སྐྲངས་རྒྱས་བྱེད་པ། ཁ་ལུད་ནང་དུ་མཁྲིས་ཁུ་འདྲེས་ཤིང་ཚྭ་ཁུ་བྲོ་བ། ལྦུ་སུབ་ཆེ་བ། སྟོན་དུས་སུ་འགུལ་སྐྱོད་དྲག་པོ་བྱས་རྗེས་ལྡང་བ། སྣུམ་ལྡན་གྱི་ཟས་རིགས་བཟའ་དུས་ནད་བབ་དང་བསྟུན་ནས་ཇེ་སྡུག་ཏུ་སོང་བ། (2)ཚ་གཟེར་གྱི་ནད་རྟགས། མཚམས་སུ་བྲང་ཁ་རུ་གནོན་གཟེར་རྒྱག་པ། དབུགས་གྱེན་ལྡོག་ཏུ་འཚངས་པ། གན་རྐྱལ་དུ་ཉལ་མི་ཐུབ་པ། ལུད་པ་དམར་སེར་དུ་ལུ་བ། མདོར་ན། གློ་བ་ནི་བད་ཀན་གྱི་ཡུལ་ཡིན་པས་དབྱར་དུས་ཅུང་བདེ་ལ། དགུན་དུས་ན་བ། ཉིན་མོར་བདེ་ཞིང་མཚན་མོར་ན་བའི་རྒྱུ་རྐྱེན་ནི། བད་ཀན་གྲང་བ་ཡིན་པས་ཚ་བར་ཞེན་ཞིང་གྲང་བར་རྒོལ་བའོ། །
3.ནད་གཡོག་བྱེད་ཐབས།
(1)ཟས་ཀྱི་ནད་གཡོག་བྱེད་ཐབས། ཆུ་མང་དུ་འཐུང་བ། ཟས་རིགས་དྲོད་བཅུད་ལྡན་པ་ཟ་བ་སྟེ། དཔེར་ན། ཚྭ་ཚོད་དང་ཙོང་སྒོག་པ། སྐམ་སའི་གྲོ་དང་ཤ་ཁུ། ལུག་ཤ མར་གསར་དང་བ་ཡི་འོ་མ་སོགས་འཐུང་བ། (2)བྱ་བ་སྤྱོད་ལམ་གྱི་ནད་གཡོག་བྱེད་ཐབས། དྲོ་ཞིང་ཉི་འོད་འཕྲོ་བའི་གནས་སུ་འདུག་ཅིང་རླུང་བསིལ་བུ་ཡོད་སར་འདུག་མི་རུང་བ། མལ་ཆས་གཙང་ཞིང་སྐམ་ཆ་ལྡན་དགོས་པ། ཁ་དང་པགས་པའི་གཙང་སྦྲ་ཆེ་བ། གཉིད་ཚིམ་པར་ཉལ་བ། གྲོགས་ཉེ་དང་ཁ་བརྡ་ལྷུག་པོར་བྱས་ནས་ཡིད་སྐྱོ་བའི་རྣམ་པ་བསྒྱུར་བ། སེམས་དགའ་བའི་འདུ་ཤེས་རྒྱུན་འཁྱོངས་གང་ཐུབ་བྱེད་དུ་བཅུག་པ།
4.ཁོང་སྨན་གཏོང་ཚུལ་ཕྱོགས་སྟོན་བྱེད་པ།
གློ་ཚད་ཡོད་པའི་ནད་པ་ལ་ཁོང་སྨན་དུ་ཙན་དན་བརྒྱད་པ་དང་གློ་ཚད་ཀུན་སེལ། ཅུ་གང་ཉེར་ལྔ་བཅས་འཐུང་བའི་དུས་སུ་ཟས་སྐྱུར་གྲང་དང་རུལ་སུངས། ཁ་ཚ་བ། སྣུམ་བག་རྣམས་སྤངས་ལ། དུ་ཆང་འཐེན་མི་རུང་།
5.ཕྱི་ནད་གསོ་བཅོས།
ཚ་གཟེར་གྱི་ནད་པ་ཡིན་ན་གཏར་ཁ་དང་བཤལ་ཆུ་གྲང་ཕུ་བ་སོགས་བྱེད་ཆོག(དྲུག་མགོ་དང་རུ་ཐུང་། སྣོད་ཀ་གཏར་ཞིང་དུགས་ནི་མཚན་དཀར་སྲོ་ལོ་དཀར། བ་ཞོ་སྦྱར་བ་གཟེར་སྟེང་གླན། ཡང་ན་ཀྱི་ལྕེ་དཀར་པོ་བ་ཞོ་སྦྱར་ཏེ་གཟེར་སྟེང་གླན
6.སྤྱོད་ལམ་ཕྱོགས་སྟོན།
(1)སེམས་དགའ་བ། སེམས་གཡོ་ཆེན་པོ་མེད་པ། དཀའ་ངལ་ཚད་མེད་མ་བྱུང་བ་བྱེད་རྒྱུ། (2)ནད་པའི་གཟུགས་ཁམས་ལ་གཞིགས་ནས་འགུལ་སྤྱོད་ཚད་མཐུན་བྱེད་པ། ལུས་སྲ་བརྟས་སུ་གཏོང་བ། (3)དབྱར་སྟོན་གྱི་དུས་སུ་ཉི་འོད་འོག་ཏུ་ཤར་མར་བསྲོ་མི་རུང་བ། བརླན་གཤེར་ཡང་ཆེ་རུ་མི་འཇུག (4)དུས་བཞིའི་མཚམས་ཀྱི་ཉི་མ་ལྡོག་དུས་ལུས་ཕུང་གྲང་ནས་ཆམ་ནད་ཕོག་ཏུ་མི་འཇུག་པ། (5)གློ་ཡུ་སོགས་སྟེང་གི་དབུགས་ཀྱི་བརྒྱུད་ལམ་ལ་ནད་མི་འགོ་བར་སྔོན་འགོག་བྱེད་པ། ནད་པ་ཉིད་མི་མང་འདུ་འཛོམས་ཆེ་བའི་གནས་སུ་མི་འགྲོ་བ། ནད་རིམས་གཞན་དང་འགོས་རེས་བྱེད་དུ་མི་འཇུག་པ་བཅས་སོ། །
རྩོམ་སྒྲིག་པ། ཀླུ་མོ་མཚོ།


text:
འབྲོག་པའི་ཡུལ་ཁྲིམས་ཀྱི་སྐོར།
འབྲོག་ཡུལ་དེ་དག་ཏུ་མངའ་ཐང་ཅན་གྱི་དཔོན་པོ་དང༌། ཡང་ན་དགོན་སྡེ་ཁག་གིས་བཀས་བཀོད་ཀྱིས་བཞག་པའི་ཁྲིམས་གང་ཞིག་ཀྱང་མི་འདུག་པར་མ་ཟད་མི་སྡེའི་ཚོགས་པ་གང་རུང་གིས་གཏན་འབེབས་བྱས་པའི་བཅའ་ཁྲིམས་ཀྱང་མི་སྣང་ཞིང༌། འོན་ཀྱང་ཡུལ་ལ་ཁྲིམས་གང་ཡང་མེད་པས་གང་བྱུང་དུ་མི་གསོད་པ་དང༌། རྒྱུ་ནོར་འཕྲོག་པ་སོགས་མགོ་མཇུག་གཏན་ནས་མེད་པ་ཞིག་ཀྱང་མ་རེད།
དེ་དག་གི་གནས་ལུགས་ནི་གནའ་བོའི་དུས་སུ་དར་སྲོལ་ཡོད་པའི་ལྷ་ཆོས་དང་མི་ཆོས་ཟུང་དུ་འབྲེལ་བའི་ཡུལ་ཁྲིམས་དག་རང་གཤིས་སུ་གོམས་འདྲིས་ཡུན་རིང་དུ་ཕྱིན་པའི་རྒྱུན་སྲོལ་མ་ཉམས་པ་ཞིག་ཡིན་འདུག འབྲོག་མིའི་ཡུལ་ཁྲིམས་ལ་ཞིབ་འཇུག་བྱེད་མཁན་གཙོ་བོ་ནི་འབྲོག་རུ་སོ་སོར་ཡོད་པའི“རྒན་པོ”ཞེས་བྱ་བ་འབྲོག་མི་རྒན་རིམ་བློ་ཁོག་དྲང་བ་དག་གིས་བྱེད་ཅིང༌། དུས་ནི་གླང་ཟླའི་བཞི་རྒྱལ་དང༌། དེར་མ་གྲུབ་པ་རྣམས་སྟག་ཟླའི་འདུ་བའི་སྐབས་སུ་ཞིབ་འཇུག་བྱེད་ཀྱི་ཡོད་འདུག
འབྲོག་པའི་རྔོན་ཁྲིམས་ནི། འབྲོག་ཡུལ་གང་དུ་ཡིན་ཡང་རུང༌། ཡུལ་སོ་སོའི་བླ་རི་དང་གཞི་བདག་གམ། ཡང་ན་དགོན་པ་ཁག་གི་བཀག་རི་རྣམས་ནས་རི་དྭགས་ཆེ་ཕྲ་མཐའ་དག་གསད་མི་ཆོག་ཅིང༌། གལ་ཏེ་གསོད་མཁན་ཞིག་བྱུང་ན། དེ་མ་ཐག་ཏུ་ཡུལ་དེའི་མི་སྡེ་ཚོས་རྗེས་འདེད་ཅིང༌། སེམས་ཅན་གང་བསད་པ་དེའི་རོ་དང༌། གསོད་མཁན་གྱི་རྟ་བོག་རྣམས་འཕྲོག་སྟེ་ཡུལ་དེའི་གླང་ཟླའི་བཞི་རྒྱལ་གྱི་རྟེན་ཐེབས་སུ་འཇོག་གི་ཡོད་པ་རེད། གལ་ཏེ་གསོད་མཁན་དེ་མི་སྡེའི་དཔུང་ཚོགས་ཤིག་ཡིན་ན་དེར་ཡོད་དགོན་པ་གང་རུང་གིས་བར་འདུམ་བྱེད་ཅིང༌། རྔོན་པ་ཚོས་གང་བསད་པའི་རོ་དང༌། རྟ་བོག་ཆ་གཅིག་གིས་བཤགས་པ་འབུལ་དགོས་པ་དང༌། གལ་ཏེ་རྔོན་པ་ཚོས་ཁས་མ་བླངས་ན་ཡུལ་དེ་དང་མི་ཚོགས་དེའི་བར་“ཏིས་རྩོད”ཀྱི་གཞི་ཆེན་པོར་འགྱུར་གྱི་ཡོད་པ་རེད།
འོན་ཀྱང་འབྲོག་མི་ཚོས་གཞི་བདག་དང་བཀག་རི་རྣམས་ལས་རི་དྭགས་གསད་ན་རང་རང་གི་ཁ་ཞེ་གུད་པ་དང༌། ཚེ་ཐུང་བ་དང༌། གང་བྱས་ལམ་དུ་མི་འགྲོ་བ་དང༌། སྒོ་ནོར་ལ་ཤི་གོད་འབྱུང་བའི་ཡིད་ཆེས་གཏིང་ཟབ་མོར་ཡོད་པར་བརྟེན་ཁྲིམས་འགལ་བྱེད་མཁན་ཤིན་ཏུ་ཉུང་ཞིང༌། གལ་ཏེ་བྱས་ནའང་འཕྲལ་དུ་བཤགས་པ་དང་ལེན་བྱེད་ཀྱི་ཡོད་པ་རེད།
འབྲོག་པའི་རི་རྒྱ་ནི། འབྲོག་ཡུལ་གྱི་བླ་རི་དང་གཞི་བདག་རྣམས་ནས་སུས་ཀྱང་རི་དྭགས་གསད་མི་ཆོག་པར་མ་ཟད་རྫ་ཡུང་དང༌། དབྱར་རྩྭ་དགུན་འབུ་དང༌། དཀར་མོག་རྣམས་ཀྱང་བརྐོ་འདོན་བྱེད་མི་ཆོག་ཅིང༌། དེ་དག་ནི་འབྲོག་མིས་ཤོད་སྲོལ་དུ་“དབྱར་རྩྭ་དགུན་འབུ་དང་དཀར་མོག་ནི་གཞི་བདག་གི་སྙིང་ནོར་རེད”ཅེས་དང༌། “རྫ་ཡུང་ནི་གཞི་བདག་གི་སྙིང་རེད། མི་སུས་བརྐོ་འདོན་བྱས་ན་དེའི་མི་ཕྱུགས་ལ་ནད་ཡམས་དྲག་པོ་འབྱུང་ཞིང༌། དེའི་རྐྱེན་གྱིས་ཡུལ་ཁམས་ལ་ནད་ཡམས་འབྱུང་གི་རེད།”ཅེས་ཟེར་ཞིང་ཡིད་ཆེས་ཀྱང་བྱེད་ཀྱི་ཡོད་པ་རེད། འདིའི་སྐོར་ནས་རྟག་པར་འབྲོག་ཡུལ་གྱི་མི་སྡེ་ཕན་ཚུན་རྣམས་རྩོད་གཞིར་འགྱུར་བ་ཤིན་ཏུ་མང་ཞིང༌། ཡུལ་ཁ་ཤས་ཀྱི་གཞོན་ནུ་ཕོ་མོ་རྣམས་ཡུལ་གཞན་དག་ཏུ་ཕྱིན་ཏེ། གསང་སྟབས་ཀྱིས་རྫ་ཡུང་སོགས་བརྐོ་འདོན་བྱེད་ཅིང༌། ཡུལ་དེའི་མི་སྡེས་ཤེས་རྟོགས་བྱུང་བའི་ཚེ། ཁོང་ཚོས་རྐོ་མཁན་རྣམས་འཛིན་བཟུང་ཐོག་འཕྲོག་བརྡུང་གང་ཐུབ་བྱེད་ཀྱི་ཡོད་པ་རེད། དེའི་འབྱུང་རྐྱེན་གཙོ་བོ་ནི། སྤྱིར་འབྲོག་མི་གཞོན་ནུ་དག་རྫ་ཡུང་སོགས་ཀྱི་ལོ་རྒྱུས་ལ་ཡིད་ཆེས་ཆུང་བ་དང༌། མ་ཟད་དངོས་རྫས་དེ་རིགས་ལ་བརྟེན་ཏེ་རྒྱ་ཚོང་པ་དག་ལས་ཇ་དང༌། དར་རས་རྒྱན་ཆ་སོགས་ཉོ་སྒྲུབ་བྱེད་ཐུབ་ཀྱི་ཡོད་པ་རེད།
འབྲོག་པའི་རི་བཤེར་ནི། འབྲོག་པའི་ཡུལ་ཁྲིམས་ཀྱི་རྐང་འཛིན་པ་དང༌། ཡུལ་གྱི་བདེ་འཇགས་སྲུང་སྐྱོང་གི་ལས་འཁུར་གལ་ཆེ་ཤོས་ནི་རི་བཤེར་བྱེད་དགོས་པ་དེ་ཉིད་ཡིན་འདུག་ཅིང༌། དེ་ཡང་འབྲོག་སྡེ་རུ་ཁག་སོ་སོ་ནས་བྱར་སྟོན་དུས་གཉིས་སུ་ཉིན་དུས་ངེས་མེད་ལ་རི་བཤེར་དུ་ཡང་ཡང་འགྲོ་སྲོལ་ཡོད་འདུག་ཅིང༌། རི་བཤེར་འགྲོ་མཁན་ནི་སོ་སོའི་ཕོ་གཞོན་ཞོན་རྟ་བཟང་གྲས་རྣམས་ཡིན་པ་རེད། འབྲོག་པའི་ཕོ་གཞོན་རྣམས་རྟག་པར་རི་བཤེར་དུ་འགྲོ་བ་ལ་ཧ་ཅང་དགའ་པོ་ཡོད་པ་རེད། གང་ལགས་ཤེ་ན། དེ་དག་ནི་རྟག་པར་ཕྱི་ཡུལ་གྱི་དགྲ་དང་འཐབ་རྩོད་བྱེད་པ་ལ་ཧ་ཅང་དགའ་པོ་ཡིན་པ་ལྟར། སྐབས་དེར་ཕྱི་ཡུལ་ནས་འབྱོར་བའི་རྔོན་པ་དང༌། རི་རྒྱ་གཤིག་མཁན་དང༌། “ཏིས་རྩོད”བྱེད་མཁན་སོགས་དང་འཕྲད་སྲིད་ཀྱི་ཡོད་པ་རེད། རི་བཤེར་གྱི་ལས་དོན་གཙོ་བོ་ནི་རྔོན་པ་དང༌། རི་རྒྱ་གཤིག་མཁན། ཇག་རྐུན་དང༌། “ཏིས་རྩོད་”མཁན་ནམ་དེ་དག་གི་སོ་ཉུལ་སོགས་ཡོད་མེད་རྟོག་ཞིབ་བྱེད་དགོས་པ་དག་ཡིན་འདུག་པ་དང༌། རི་བཤེར་དུ་འགྲོ་དུས་ཀྱང་སྔོན་མ་སྔོན་མའི་སྐབས་སུ་ཕྱི་མ་ཕྱི་མའི་དུས་ཚོད་ཁས་ཆད་བྱེད་པ་ཙམ་ལས་ངེས་ཆ་ཅན་གང་ཡང་མི་སྣང་ངོ༌།།
འབྲོག་པའི་ཇག་ཁྲིམས་ནི། འབྲོག་མི་སུ་ཞིག་གིས་དེ་སྔོན་འཁོན་གཞི་བྱུང་མེད་པའི་མི་སྡེ་གང་རུང་དང༌། མི་སྡེ་ནང་ཁུལ་བཅས་པར་ཇག་པ་རྒྱག་མི་ཆོག་ཅིང༌། གལ་ཏེ་ཁྲིམས་འགལ་བྱེད་མཁན་ཞིག་བྱུང་ན་གླང་ཟླའི་བཞི་རྒྱལ་ལམ་སྟག་ཟླའི་འདུ་བའི་སྐབས་སུ་གང་འཕྲོག་བཅོམ་བྱས་པའི་དངོས་པོ་རྣམས་རྩིས་ལེན་གྱིས་དགྲ་ལ་རྩོད་འདུམ་བྱེད་ཀྱི་ཡོད་པ་རེད། འབྲོག་མིས་འཇབ་རྐུན་བྱེད་སྲོལ་མི་འདུག་པར་མ་ཟད་སུ་ཞིག་གིས་བྱས་པ་ཡིན་པ་དེ་ནི་སྐྱེས་པ་ཕོའི་གྲལ་ནས་ཐོན་པའི་ཁྲེལ་དང་ངོ་ཚ་ཧ་ཅང་ཆེ་བར་བྱེད་པ་དང༌། གལ་ཏེ་མི་སུ་ཞིག་ཡུལ་དེའི་དགྲ་ཡུལ་ཞིག་ཏུ་ཕྱིན་ཏེ་རྟ་ནོར་སོགས་འཕྲོག་བཅོམ་བྱེད་ཐུབ་པ་ཡིན་ན། མི་དེ་ནི་ཡུལ་མི་ཚང་མས་རྩིས་ཐང་ཆེ་ཞིང་དཔའ་བོའི་གྲངས་སུ་འཇོག་གི་ཡོད་པ་རེད། སྤྱིར་འབྲོག་མིའི་རང་གཤིས་གོམས་འདྲིས་སུ་དབྱར་ཁར་སྐྱེས་པ་དར་མ་རྣམས་དགྲ་ཇག་པ་ཐེངས་རེ་འགྲོ་མ་ཐུབ་པ་ཡིན་ན་“གོ་ཁའི་རྒན་མོ”ཞེས་འཕྱ་སྨོད་བྱེད་སྲོལ་ཡོད་འདུག་ཅིང༌། དེ་འདྲའི་ཇག་ཆོམ་དུ་འགྲོ་ཡུལ་ནི་ཡུལ་དེའི་སྤྱི་སྒེར་གྱི་“ཏིས་རྩོད”གང་དུ་ཡོད་པ་དེར་འགྲོ་བའམ།
དེ་ལྟ་བུ་མེད་ན་ས་ཐག་ཧ་ཅང་རིང་ཞིང་ཆ་རྒྱུས་མེད་པའི་ཡུལ་དག་ཏུ་འགྲོ་དགོས་ཀྱི་ཡོད་པ་རེད།
ཡོང་ཁུངས། 《ནམ་མཁའི་ནོར་བུའི་གསུང་རྩོམ་ཕྱོགས་བསྒྲིགས》 རྩོམ་པ་པོ། ནམ་མཁའི་ནོར་བུ།


text:
Transcending Tibet ཐོད་རྒལ་གྱི་བོད།
འཛམ་གླིང་སྤྱི་དང་བོད་མཐོ་སྒང་ནས་ཕེབས་པའི་སྙན་གྲགས་ལྡན་པ་དང་། དེ་བཞིན་སྙན་གྲགས་འཕེལ་བཞིན་པའི་བོད་ཀྱི་སྒྱུ་རྩལ་བ་སུམ་ཅུ་ལས་གྲུབ་པའི་རི་མོའི་སྒྱུ་རྩལ་གྱི་འགྲེམ་སྟོན། “ཐོད་རྒལ་གྱི་བོད།”ཅེས་པ་ནི་བརྩམས་ཆོས་གསར་པ་ཤ་སྟག་ལས་གྲུབ་པའི་སྒྱུ་རྩལ་གྱི་ལོངས་སྤྱོད་ཕུན་སུམ་ཚོགས་པ་ཞིག་རེད། བོད་དང་དེང་དུས་ཀྱི་ལོ་རྒྱུས་ལ་གཞི་བཅོལ་བྱས་པའི་རི་མོའི་དགའ་སྟོན་འདི་ནི་ཀུན་ནས་ངོ་མཚར་ལྡན་པའི་འགྲེམ་སྟོན་ཞིག་ཏེ། སྒྱུ་རྩལ་གྱི་ཁྱད་ཆོས་གསར་པ། མཚོན་རྟགས་གསར་པ། དེ་བཞིན་ཚོན་གདངས་གསར་པ་བཅས་ཀྱིས་གསར་གཏོད་ཀྱི་ངོ་མཚར་གྱིས་ཕྱུག་ཡོད། གསར་གཏོད་དུ་མས་བརྒྱན་པའི་བརྩམས་ཆོས་དེ་དག་ནང་ལ་སྒྱུ་རྩལ་བ་ཚོས་ད་ལྟའི་བོད་ཀྱི་ངོ་བོ་དང་རིག་གཞུང་གི་རྣམ་པ་མཚོན་ཐབས་བྱས་ཡོད། འགྲེམ་སྟོན་དེ་ནི་༢༠༡༥ཟླ་བ་༣ཚེས་༡༤ནས་ཟླ་བ་བཞི་པའི་ཚེས་༡༢བར་ཨ་རིའི་ནེའུ་ཡོག་གྲོང་ཁྱེར་གྱི་རཱོག་འགྲེམ་སྟོན་ཁང་ལ་བཤམས་ཡོད།


text:
གཞས་མ་དང་རྩོམ་པ་པོ་འཇམ་དབྱངས་སྐྱིད་ངོ་སྤྲོད།
- །
- མིག་དམར།, 02 ཟླ་བཅུ་གཉིས། 2014 17:44
- ། འཇམ་དབྱངས་ཤེས་རབ།
བདག་གི་མིང་ལ་འཇམ་དབྱངས་སྐྱིད་ཟེར། སྐྱེས་ཡུལ་ནི་བོད་མདོ་དབུས་ཁམས་གསུམ་གྱི་ཡ་གྱལ་མདོ་སྨད་ཀྱི་ཆར་གཏོགས་པ་ད་ལྟ་མཚོ་སྔོན་ཞིང་ཆེན་ཟེར་བའི་ཁོངས་ཀྱི་མཚོ་ལྷོ་ཁུལ་ཀོས་ནན་རྫོང་བྱ་མདོ་ར་རྫ་ཞེས་པའི་གྲོང་ཚོ་ཞིག་ཡིན།
ཕ་མ་གཉིས་ཀ་ཞིང་པ་ཡིན། ཆུང་ངུའི་དུས་ནས་ཕ་ཡུལ་དུ་སློབ་གྲྭ་ཆུང་འབྲིང་འགྲིམས། སློབ་གྲྭ་དེ་དག་ཐོན་རྗེས་རང་ཡུལ་དང་ཁད་ཅུང་ཟད་རིང་བའི་མཚོ་ལྷོ་ཁུལ་དགེ་ཐོན་སློབ་གྲྭ་ཟེར་བ་དེར་ཕྱིན། སློབ་གྲྭ་དེ་ནས་མཐར་མ་ཕྱིན་པའི་སྔོན་སྟེ༡༩༨༤ལོར་མཚོ་སྔོན་ཞིང་ཆེན་བོད་སྐད་བརྙན་འཕྲིན་ལས་ཁུངས་གསར་འཛུགས་སྐབས་ང་ཚོའི་སློབ་གྲྭའི་ནང་སྙན་སྒྲོན་པ་བསྡུ་ལེན་བྱེད་དུ་ཡོང་ནས་ང་རང་སྟེས་དབང་སྟབས་འགྲིག་གིས་སྙན་སྒྲོན་པ་རུ་བསྡུ་ལེན་བྱས་ནས་ཟི་ལིང་དུ་ཡོང་ཐུབ་པ་བྱུང་སོང༌། ༡༩༩༣ལོ་ནས༡༩༩༦ལོ་བར་ཡང་བསྐྱར་མཚོ་སྔོན་ཞིང་ཆེན་སློབ་གསོ་སློབ་གྲྭ་ཆེན་མོའི་སྦྲག་ཁྲིད་སློབ་གསོ་མྱངས་ཤིང་དེ་ནས་ཆེད་སྦྱོང་སློབ་གྲྭ་ཆེན་མོའི་སློབ་ཐོན་འཛིན་ཡིག་ཐོབ།
བདག་གིས་བོད་ཡིག་གི་ལམ་ནས་གསར་འགྱུར་གྱི་ལས་ཀ་བྱས་ཏེ་ད་ཕན་ལོ་ངོ༢༠ལྷག་འདས་སོང༌། ལོ་དེ་དག་གི་རིང་ལ་བརྙན་འཕྲིན་སྙན་སྒྲོན་པའི་ལས་ཀ་དང༌། གསར་འགྱུར་དང་ཆེད་སྒྲིག་ལེ་ཚན་ཡིག་སྒྱུར་གྱི་ལས་ཀ་སོགས་བྱས་མྱོང༌། ལོ་མང་པོའི་སྔོན་ནས་ད་བར་དུ་གསར་འགྱུར་དང་ཆེད་སྒྲིག་ལེ་ཚན་སྒྲིག་སྦྱོར་གཏུབ་མཐུད་ཀྱི་ལས་ཀ་བྱེད་གི་ཡོད།
གོང་དུ་བཀོད་པ་ནི་རང་ལ་འཁྲི་བའི་ལས་ཀའི་སྐོར་གྱི་གནས་ཚུལ་ཉུང་བསྡུས་ཙམ་ཡིན། གཤམ་དུ་ལས་ཞོར་ལས་ཀའི་གྲུབ་འབྲས་སྐོར་ཉུང་གསལ་ཙམ་བཀོད་ན།
ཕྱི་དང་ནང་གི་རྒྱུ་རྐྱེན་གང་རུང་ཞིག་གི་དབང་གིས་བདག་གིས་རང་ཉིད་ཆེས་དགའ་བའི་ལས་དེ་ལ་རང་གི་དུས་ཚོད་དང་ནུས་ཤུགས་ཡོད་ཚད་འདོན་ཐུབ་མ་སོང༌། བདག་ཉིད་ཆེས་དགའ་བའི་ལས་ནི་གླུ་གཞས་གཏོང་རྒྱུ་དེ་ཡིན། གླུ་གཞས་ལ་དགའ་བའི་བག་ཆགས་ཐོག་མའི་འབྱུང་ཁུངས་ཕལ་ཆེར་བདག་གི་ཕ་ཡུལ་ལུང་པ་ཡིན་རྒྱུ་རེད། རྒྱུ་མཚན། ང་ཚོའི་ལུང་པར་གཞན་ཡིད་ཅིག་ཅར་འཕྲོག་པའི་བཀོད་ལེགས་མཛེས་ལྗོངས་འདྲ་མེད་ཀྱང༌། མི་མང་གི་ཁྲོད་དུ་ཡིད་ཀྱི་དང་བ་འདྲེན་པའི་གླུ་དང་ལ་གཞས་དང་བྲོ་གར་བབ་ཆགས་པ་དར་སོ་ཆེ་བ་རེད། ན་གཞོན་རྣམས་ལང་ཚོ་དར་ལ་བབ་སྟེ་འཇིག་རྟེན་རྩེ་དགའི་དཔལ་ལ་རོལ་བའི་དུས་སུ་བུ་དང་བུ་མོ་དེ་དག་གིས་གཅིག་ལ་གཅིག་མཛའ་བའི་ལ་གཞས་གཏོང་བ་དང་ལ་གཞས་ཀྱི་ཚིག་ཡི་གེར་བྲིས་ཏེ་ཕན་ཚུན་ལ་མཛའ་ཕྲིན་སྐུར་བ་རེད། ལོ་རེ་རེའི་ལོ་གསར་དང་འཇིག་རྟེན་མཐུན་འཇུག་གི་ཆང་ས་གཉེན་སྟོན་སྐབས་སུ་མི་རྣམས་དུད་ཚང་རེར་འདུས་ཏེ་གླུ་ལེན་གར་རྩེ་བྱེད་པ་རེད། ང་ཚོའང་བོད་པ་གཞན་དག་དང་འདྲ་བར་སངས་རྒྱས་ཆོས་ལུགས་ལ་དད་པ་བྱེད་མཁན་ཡིན། སྤོ་བོ་རྨོ་བོ་རྣམས་ཀྱིས་ཆོས་ཀྱི་ཁ་ཏོན་ཉིན་ལྟར་ཆད་མེད་དུ་འདོན་པ་རེད།
དབྱངས་འགྲོས་ངེས་ཅན་ལྡན་ཞིང་མཐོ་དམའ་རན་ལ་ལྷོད་བག་ཆགས་པའི་དབྱངས་རྟ་དེ་དག་ནི་མིའི་ཡིད་སེམས་བདེ་རུ་འགོད་པའི་གསོས་སུ་གྲུབ་ཡོད་པ་རེད། དུས་ནམ་ཞིག་གི་ཚེ་གྲོང་ཚོའི་ནང་གི་མི་ཞིག་ཚེ་ལས་འདས་པ་ན། སྡེ་མི་རྣམས་སྡུག་བྱུང་བའི་དུད་ཚང་དེར་ཡོང་སྟེ་དགེ་རྩ་སྒྲུབ་མཁན་ཆོས་བྱེད་དགེ་འདུན་པ་རྣམས་ལ་སྣེ་ལེན་ཞབས་ཏོག་དང་དུད་ཚང་དེར་ཕྱི་ནང་གི་ལས་ཀ་ལས་རོགས་བྱེད་ཅིང༌། ཁྱིམ་ཚང་དེས་ཀྱང་དཀར་དམར་སྐྱ་གསུམ་གྱི་ཟས་རིགས་འཛོམས་ཚད་ཀྱིས་མི་རྣམས་ངོམས་པར་བྱེད་པ་རེད། ང་ཚོས་མི་རྣམས་ཟོས་ཀྱིས་ངོམས་པར་བྱེད་པ་དེ་ཡང་གཤིན་པོའི་དགེ་རྩའི་རིགས་ཤིག་ཏུ་ངོས་འཛིན་བྱེད་གི་ཡོད། ཉིན་དེ་དག་གི་རིང་དགོང་དྲོའི་ཁ་ལག་བཟས་ཚར་བ་དང་གྲོང་ཚོའི་ནང་གི་བུད་མེད་གྲེ་ངག་བདེ་བ་ཞིག་གིས་དབུ་མཛད་ཀྱི་ཚུལ་དུ་ཆོས་ཀྱི་ཚིགས་སུ་བཅད་པ་གང་རུང་གླུ་རུ་ལེན་པ་དང་གྲོང་མི་ལྷན་རྒྱས་ནས་མ་ཎི་ཡིག་དྲུག་དབྱངས་སུ་གྱེར་ནས་དེར་རམ་འདེགས་བྱེད་པ་རེད། སྐྱོ་དུང་དུང་གི་ཆོས་ཀྱི་གདངས་དབྱངས་དེ་ནི་དུད་ཚང་དེའི་ནང་མི་ཚོར་སེམས་གསོ་དང་འད་པོར་སྐྱེད་མ་བྱེད་པ་ལྟ་བུར་གྱུར་ཡོད་པ་རེད།
ང་ནི་ཁོར་ཡུག་དེ་ལྟ་བུ་ཞིག་ཏུ་སྐྱེས་ཤིང་ནར་སོན་པ་ཡིན། རང་ཉིད་ལ་ལྷན་སྐྱེས་སུ་སྐད་ངག་བདེ་པོ་ཞིག་ཡོད་པ་དང་ཡང་ན་ཁོར་ཡུག་དེ་འདྲ་ཞིག་ཏུ་འཚར་ལོངས་བྱུང་བའི་རྐྱེན་ཨེ་ཡིན་ནམ། གང་ལྟར་ཀྱང་ཆུང་དུས་ནས་གླུ་དང་ལ་གཞས་ལེན་པར་དགའ་པོ་ཞེ་དྲག་ཡོད་པ་རེད།
༡༩༩༠ལོར་མཚོ་སྔོན་མི་དམངས་ཀུན་ཁྱབ་རླུང་འཕྲིན་ལས་ཁུངས་ཀྱི་ལེ་ཚན་ཞིག་ཏུ་བདག་གི་གླུ་གཞས་ཐོག་མ་སྟེ་རྒྱང་རིང་གི་མཛའ་བོ་ཞེས་པ་དེ་བཏང་བ་ཡིན། དུས་དེ་ནས་ད་བར་དུ་བདག་གིས་རང་ཉིད་ཀྱི་ཆེད་བསྒྲིགས་སྒྲ་ཐག་དྲན་གདུང་དང་སེམས་འཕྲིན་དང་སྨོན་ལམ་དང་རྒྱང་རིང་གི་མཛའ་བོ་དང་ཁྱེད་དང་ང་བཅས་ལྔ་དང༌། CD ནི་སྨོན་ལམ་དང VCD ནི་རྒྱང་རིང་གི་མཛའ་བོ་དང་ལས་འཕྲོ་བཅས་འོད་སྡེར་གསུམ་བཏོན་ཏེ་བོད་མདོ་དབུས་ཁམས་གསུམ་དུ་འགྲེམ་སྤེལ་བྱས་ཤིང༌། ནེ་པ་ལ་དང་རྒྱ་གར་ཕྱོགས་ཀྱི་བོད་མི་ཡོད་ས་ལའང་མཐོང་ཞེས་གཞན་གྱིས་སྨྲ།
བདག་གི་གླུ་གཞས་ཀྱི་ནང་དོན་གཙོ་བོ་ནི་བོད་མི་རང་ཉིད་ཀྱི་དགའ་སྐྱོ་བདེ་སྡུག་གི་སྐོར་ཡིན། རྒྱུ་རྐྱེན་སྣ་ཚོགས་ཀྱི་དབང་གིས། ད་ལྟའི་བོད་ཡུལ་དུའང་རྒྱ་སྐད་དང་རྒྱ་ཡིག་གི་སྟོབས་ཧ་ཅང་ཆེ་གཤིས་བོད་ཀྱི་གླུ་པ་དང་གླུ་མ་དག་གིས་ཀྱང་དེ་ལ་དེ་བསྟུན་གྱིས་རྒྱ་སྐད་ཀྱི་ལམ་ནས་གཞས་གཏོང་མཁན་མང་ཆེ་ཤོས་རེད། ཡིན་ཡང་བདག་གིས་དེ་ནི་རྩ་དོན་ཞིག་ཏུ་ངོས་བཟུང་སྟེ་བོད་རང་གི་མི་མང་ལ་བོད་རང་གི་ཕ་སྐད་ཀྱི་ལམ་ནས་གཞས་བཏང་དང་གཏོང་གིན་ཡོད། བདག་གི་གཞས་ལ་དེང་དུས་དར་རྒྱུགས་གླུ་དབྱངས་ཀྱི་ཁྱད་ཆོས་ཐོན་ཡོད་ལ་ཆབས་ཅིག་ཨ་མདོའི་གླུ་དང་ལ་གཞས་ཀྱི་ཤན་ཤུགས་ཀྱང་འདྲེས་ནས་ཡོད། མ་ཟད་བདག་གིས་བཏང་བའི་གླུ་གཞས་ནི་མདོ་དབུས་ཁམས་གསུམ་གྱི་གདངས་རྩོམ་མཁན་དག་གི་བརྩམས་ཆོས་རིས་མེད་ཡིན་པས་བོད་ཡུལ་གྱི་གླུ་པ་གླུ་མ་གཞན་དག་དང་བསྡུར་ན་སོ་སོའི་ཁྱད་ཆོས་མངོན་གསལ་ཡོད་པ་རེད། དེ་ཡང་བོད་རང་གི་དམངས་གླུ་རྨང་གཞི་བྱས་ནས་དེའི་སྟེང་གསར་བཏོད་རེ་བྱེད་ཨེ་ཐུབ་ལྟ་རྒྱུ་ནི་བདག་གི་དམིགས་འབེན་ཉག་ཅིག་ཡིན། རྒྱ་མཚན་དེ་དག་གི་དབང་གིས་ཡིན་ཀྱང་སྲིད། གང་ལྟར་བོད་ཡུལ་དུ་བདག་གི་གླུ་གཞས་ལ་དགའ་པོ་བྱེད་མཁན་མང་པོ་ཡོད་ཅེས་སྒྲོ་འདོགས་གང་ཡང་མེད་པར་བཤད་ཆོག
༢༠༠༤ལོའི་ཟ༤བའི་ནང་བདག་ཆེད་དུ་བལ་ཡུལ་ལ་ཐེངས་ཤིག་སོང་ནས་བོད་ཀྱི་གླུ་པ་གྲགས་ཅན་ཚེ་རིང་འགྱུར་མེད་ལགས་དང་མཉམ་དུ་གཞས་ཁ་ཤས་བཏང་ནས་བལ་ཡུལ་རང་ནས་རོལ་མོ་བཟོ་བ་དང་སྒྲ་ལེན་སྒྲིག་སྦྱོར་སོགས་བྱས་པ་ཡིན། VCD བརྙན་སྡེར་དེའི་མིང་ལ་ལས་འཕྲོ་ཟེར། བརྙན་སྡེར་ལས་འཕྲོ་བོད་ཡུལ་དུ་འགྲེམ་སྤེལ་བྱས་རྗེས་གྲགས་འགུལ་མི་ཆུང་བ་ཞིག་བྱུང༌། ལྷག་པར་དུ་གཞས་ཚིག་བདག་གིས་བརྩམས་པ་དང་གཞས་གདངས་ཚེ་རིང་འགྱུར་མེད་ལགས་ཀྱིས་བརྩམས་པའི་ལས་འཕྲོ་ཞེས་པའི་གཞས་དེར་རོང་འབྲོག་ཁུལ་གྱི་ཉན་མཁན་མང་པོས་དགའ་བསུ་ཐོབ་ལ། བོད་ཀྱི་རོལ་མོ་མཁས་ཅན་བསྟན་འཛིན་སྤེན་ནོར་ལགས་ཀྱིས་ཀྱང་གདེང་འཇོག་ཚད་མཐོན་པོ་གནང༌། མ་ཟད། བོད་ཁམས་ཡོངས་ཀྱི་ས་གནས་སོ་སོ་ནས་བདག་ལ་བཀྲ་ཤིས་བདེ་ལེགས་ཞུ་བའི་འཕྲིན་ཡིག་དང་ཁ་པར་བཏང་ནས་སྐུལ་མ་བྱེད་མཁན་དང༌། ད་དུང་ལག་ཁྱེར་ཁ་པར་སྟེང་ནས་འཕྲིན་ཐུང་སྐུར་མཁན་སོགས་མང་པོ་བྱུང༌། དེ་ཡང་གཙོ་བོ་བདག་གི་གཞས་ཚིག་བོད་རང་གི་ཡི་གེ་ཡིན་པ་མ་ཟད། དེའི་ནང་དོན་ཡང་ང་རང་གི་འཚོ་བའི་ནང་བྱུང་ཟིན་པའི་དོན་དག་རང་ཡིན་པས་ལུས་ངག་ཡིད་གསུམ་གཞས་ཀྱི་ནང་ཐིམ་ཡོད་པ་དང༌། རང་སེམས་ཀྱི་བརྩེ་བ་དྭངས་མས་བླངས་ཡོད་པའི་ཐོག གཞས་གདངས་ལའང་བོད་རང་གི་ཁྱད་ཆོས་ཅུང་འཛོམས་པ་མ་ཟད་སྐྱོ་ཞིང་གདུང་བའི་ཉམས་འགྱུར་ཀྱང་ལྡན་པས་གླུ་ཚིག་དང་ཧ་ཅང་རན་པོ་འདུག དེའི་སྟེང་བདག་གིས་གཞས་དེ་གཏོང་སྐབས་ཨ་མདོའི་གླུ་དང་ལ་གཞས་ཀྱི་འགུགས་ལུགས་དང་དེང་རབས་གླུ་གཞས་ལེན་སྟངས་གཉིས་ཆུ་དང་འོ་མ་བཞིན་འདྲེས་སུ་བཅུག་ཡོད་པས་ན། ཁྱད་ཆོས་དོད་པོ་ལྡན་པ་ཞིག་རེད་སྙམ།
ད་ཆ་བདག་གིས་ལས་ཀའི་ཞོར་དུ་བོད་ཀྱི་བུད་མེད་དང་བྱིས་པའི་གནས་ཚུལ་ལ་བརྟག་དཔྱད་བྱས་ཐོག དེ་དང་ནུབ་ཕྱོགས་སྔོན་ཐོན་རྒྱལ་ཁབ་ཁག་གི་བུད་མེད་དང་བྱིས་པའི་གནས་ཚུལ་གཉིས་ཞིབ་བསྡུར་གྱིས། ཁ་མ་འོངས་པར་ཕྱོགས་ཏེ་བོད་ཀྱི་བུད་མེད་དང་བྱིས་པའི་གནས་བབ་ལེགས་སྒྱུར་ཐད་རང་གི་ལྟ་ཚུལ་དང་བཅས་པའི་འབོལ་རྩོམ་འབྲི་བཞིན་ཡོད། དེར་མ་ཟད། བདག་གིས་བྲིས་པའི་འབོལ་རྩོམ“བོད་མོ་ཁ་ཤས་བསླུས་འཚོང་བྱས་ཚུལ་ལས་ཅི་ཞིག་གོ་རྒྱུ་ཡོད”ཅེས་པ་ཚགས་པར་དུ་བཀོད)(“མཚོ་སྔོན་བོད་ཡིག་གསར་འགྱུར”༢༠༠༥ལོའི་སྤྱི་ཟླ༡༡པའི་ཚེས༣༠ཉིན་གྱི་པར་ངོས༢པར་གསལ)རྗེས་ཀློག་པ་པོའི་ཁྲོད་གྲག་འགུལ་མི་ཆུང་བ་ཞིག་བྱུང་གཤིས། རྩོམ་སྒྲིག་པས་ཡང་བསྐྱར་རྩོམ་བསྐུལ་བྱས་པར་བདག་གིས“ཁོ་མོ་ཚོ་ཅིའི་ཕྱིར་གཞན་ཡུལ་དུ་འབྲོ་དགོས་སོང”(མཚོ་སྔོན་བོད་ཡིག་གསར་འགྱུར“༢༠༠༦ལོའི་སྤྱི་ཟ༡པའི་ཚེས༡༠ཉིན་གྱི་པར་ངོས༢པར་གསལ)ཞེས་པ་ཞིག་བྲིས། དེའི་གོང་དུ་རྩོམ་སྒྲིག་པས། ”ཕུན་ཚོགས་འཚོ་བ་འདོན་ཐེངས༡༤༨པའི་སྟེང་འཇམ་དབྱངས་སྐྱིད་ཀྱིས་བྲིས་པའི་རྩོམ་ཡིག‘བོད་མི་ཁ་ཤས་བསླུས་འཚོང་བྱས་ཚུལ་ལས་ཅི་ཞིག་གོ་རྒྱུ་ཡོད'ཅེས་སྤེལ་རྗེས། ཀློག་པ་པོ་མི་ཉུང་བ་ཞིག་གིས་ཁ་པར་དང་འཕྲིན་ཡིག་གི་ལམ་ནས་རང་རང་གི་ལྟ་ཚུལ་རྩོམ་སྒྲིག་པར་ལྷུགས་པར་བརྗོད་བྱུང༌། དེར་གཞིགས་ན་རྩོམ་ཡིག་འདིས་ཀློག་པ་པོའི་ཁྲོད་གཡོ་འགུལ་ཆུང་ཆུང་ཞིག་ཅིས་ཀྱང་ཐེབས་ཡོད་ཚོད་འདུག དོན་དུ་ཡང་རང་རེའི་བུད་མེད་རྣམས་ཀྱི་ལས་དབང་ནི་ཕོ་མཆོག་མོ་དམན་སོགས་འདུ་ཤེས་རྙིང་པ་ལས་ཐར་ཐུབ་མེད་དེ། ལྟོས་བཅས་ཀྱིས་སློབ་གསོ་མྱོང་སྐལ་མེད་པ་དང་གཉེན་སྒྲིག་རང་དབང་མེད་པ་སོགས་ཀུན་གྱིས་ཤེས་གསལ་ལྟར་ལགས་པས། གནས་ཚུལ་འདིའི་རིགས་ལ་དོ་སྣང་དང་མཐོང་ཆེན་བྱེད་རྒྱུ་ནི་ང་ཚོའི་གཟུར་དུ་མེད་པའི་འགན་འཁྲི་ཡིན། དེར་དམིགས་ནས་ད་ཐེངས་ཡང་ཆེད་དུ་པར་ངོས་འདི་བསྒྲིགས་པ་ཡིན་ལ། པར་ངོས་ཚད་བཀག་དབང་གིས་ཀློག་པ་པོས་བསྐུར་ཡོང་བའི་རྩོམ་ཡིག་ཁྲོད་ལེགས་ཤོས་གཅིག་ལས་འགོད་མ་ཐུབ་པར་དགོངས་དག་ཞུས་པ་ཡིན། སླད་མར་ཡང་འདིའི་ཕྱོགས་ལ་ཐུགས་ཁུར་མཛད་མཁན་ཡོངས་ནས་ལྗགས་རྩོམ་བསྐུར་གནང་ཡོང་རྒྱུ་ནི་རྩོམ་སྒྲིག་པའི་རེ་བ་ཡིན”ཞེས་པའི་གཏམ་འདི་འདྲ་ཞིག་བྲིས་འདུག
མཐར་སྤུན་ཟླ་རྣམ་པ་དང་ལྷག་པར་དུ་བདག་གི་གླུ་གཞས་ལ་དགའ་པོ་བྱེད་མཁན་གྱི་ཉན་མཁན་གྲོགས་པོ་རྣམས་ལ་ཞུ་རྒྱུ་ཞིག་ནི། ཉེ་ཆར་བདག་གིས་གླུ་གཞས་འོད་སྡེར་གསལ་པ་ཞིག་བཟོ་ཨེ་ཐུབ་ལ་བསམ་བློ་གཏོང་གི་ཡོད། ཡིན་ནའང་ད་ལོ་འགྲིམ་སྤེལ་བྱེད་ཐུབ་མིན་ད་ལྟ་ད་དུང་ཁག་ཐེག་མི་ཐུབ། གང་ཡིན་ཟེར་ན་རང་འཁྲིའི་གསར་འགྱུར་ལས་ཀའི་ཞོར་དུ་གཞས་ཚིག་དང་གཞས་གདངས་རོལ་དབྱངས་སོགས་ཕྱོགས་གང་ཅིའི་ཐད་ནས་ཅུང་སྤུས་དག་ཅིག་དང་ཡང་བོད་རང་གི་ཁྱད་ཆོས་དོད་པོ་ལྡན་པ་ཞིག་བཟོ་རྒྱུ་ནི་དེ་འདྲའི་ལས་སླ་མོ་ཞིག་གཏན་ནས་མ་རེད། ཡིན་ནའང་ངས་ད་ལྟ་དེའི་ཕྱོགས་ལ་བསམ་གཞིགས་ཕྲ་མོ་རེ་དང་སྟ་གོན་ཏོག་ཙམ་རེ་བྱེད་གྱིན་ཡོད།
དགོས་དབང་གིས་བདག་གིས་ཀོ་ལུམ་སྦི་ཡ་སློབ་ཆེན་གྱི་ཞིབ་འཇུག་སློབ་མ་ཞིག་གིས་བདག་ལ་འདི་ལྟ་བུའི་འདྲི་ཚིག་ཅིག་དྲིས་པ་དྲངས་པ་ཡིན། ཁྱེད་ཀྱི་ནམ་རྒྱུན་འཚོ་བའི་ཁྲོད་རང་འཁྲིའི་གསར་འགྱུར་སྒྲིག་སྦྱོར་ལས་ཀ་དང་རང་གི་དགའ་ཁ་འཁྱེར་ཕྱོགས་ཀྱི་གཞས་གཏོང་བ་གཉིས་བར་འགལ་ཟླ་བྱུང་ཨེ་མྱོང་ཟེར། བདག་གིས་ལན་དུ་འགལ་ཟླ་བྱུང་མྱོང་དང་མྱོང༌། རང་འཁྲིའི་ལས་ཀ་འདིའི་ཆེད་དུ་ང་རང་སྡུག་ལ་མང་པོ་སྦྱར་མྱོང་ལ་ཡིད་སེམས་ཀྱང་ཕངས་མྱོང༌། རྒྱུ་མཚན་མང་པོའི་རྐྱེན་གྱིས་བདག་གསར་འགྱུར་བྱ་བ་འདིར་གཏན་ནས་མི་དགའ་ནའང༌། ང་རང་གི་གཤིས་ཀ་འདི་རིག་རྩལ་གཉེར་མཁན་གྱི་ཁོར་ཡུག་ཏུ་དེ་ལས་ཀྱང་འཚམས་པོ་མིན་པ་བདག་ལ་གསལ། ང་ནི་རོལ་མོ་ལ་དགའ་བ་ཁོ་ན་ཙམ་གྱིས་རོལ་མོའི་ལས་འདི་བདམས་པ་ལས། རྙོག་འཛིང་དང་ཕྲག་དོག་གིས་ཁེངས་པའི་རིག་རྩལ་གྱི་ཁོར་ཡུག་དེར་ཞུགས་འདོད་ཡེ་ནས་མེད། རོལ་ དབྱངས་ཀྱི་ཆེད་དུ་འདས་སོང་གི་ལོ་ཟླ་རིང་མོའི་ཁྲོད་དཀའ་སྡུག་དང་ཟུར་ཟ་གང་མང་ཉོས་མྱོང༌། ཡིན་ཀྱང་རོལ་དབྱངས་ཀྱིས་ང་ཡི་མི་ཚེ་ལ་གསོན་ཤུགས་སྦྱིན། རོལ་དབྱངས་ཀྱིས་དུས་རྟག་ཏུང་ལ་སིམ་སིམ་པའི་ཚོར་བ་སྐྱིད་པོ་སྟེར། རོལ་དབྱངས་ཀྱིས་ང་ལ་ནང་སེམས་ཀྱི་ཚོར་བ་ཕྱིར་ལ་མངོན་པའི་གོ་སྐབས་གནང༌། ང་རང་རོལ་དབྱངས་ཀྱི་རང་བཞིན་དྭངས་མ་དང་ལྷག་སེམས་རྣམ་དག་དེ་ལ་དགའ་ཞིང་དུངས། ཡིན་ནའང་རང་འཁྲིའི་ལས་ཀ་གཏོང་བའི་སྙིང་སྟོབས་ང་ལ་མེད། གཞས་གཏོང་ལས་འགན་གཡུག་པའི་སྤོབས་པའང་ང་ལ་དབེན། དེ་བཞིན་འགལ་ཟླ་དང་འགལ་ཟླའི་ཁྲོད་ནས་ལང་ཚོ་ཡལ། རེ་སྙེག་དང་རྨི་ལམ་ཀློང་ནས་མི་ཚེ་རྫོགས་དགོས་པ་ཨེ་ཡིན་ནམ།
ཡོང་ཁུངས་ཀྲུང་གོ་བོད་ཀྱི་དྲ་བའི་རོས་མོ།


text:
འདི་ལོའི་ཕྱི་ཟླ་ ༡༡ པའི་ནང་བོད་མི་ཨ་རི་བ་ཀརྨ་ལགས་ཀྱིས་ཨ་རིའི་སྤྱི་མཐུན་ཚོགས་པའི་འོས་མི་སི་ཊེ་ཝི་ཆ་བྷོ་ཊི་ལགས་དང་རང་དབང་འོས་མི་མེའུ་ཁུ་གྷོལ་ཊི་ཆེད་མེ་ཊི་ལགས་གཉིས་ལ་འོས་འགྲན་གནང་རྒྱུ་ཡིན་འདུགཨ་མ་བོད་པ་ཡིན་པའི་ཨ་ཧྥ་ཊབ་ཀརྨ་སིན་པུ་རི་ཝལ་(Aftab Karma Singh Pureval)ལགས་ཨ་རིའི་གྲོས་ཚོགས་འོག་མའི་འཐུས་མིར་བཞེངས་ཏེ། ཨོ་ཧོའེ་མངའ་སྡེའི་དམངས་གཙོ་ཚོགས་པའི་འོས་ཤོག་ཆ་ཚང་ཐོབ་ཡོད་པ་དང་། འདི་ལོའི་ཕྱི་ཟླ་ ༡༡ ཚེས་ ༦ ཉིན་གྱི་དངོས་གཞིའི་སྐབས་དེ་སྔོན་ཐེངས་ ༡༡ ལ་རྒྱལ་ཁ་ཐོབ་མྱོང་ཡོད་པའི་སྤྱི་མཐུན་ཚོགས་པའི་ལས་ཐོག་འོས་མི་སི་ཊེ་ཝི་ཆ་བྷོ་ཊི་(Steve Chabot)དང་། རང་དབང་འོས་མི་མེའུ་ཁུ་གྷོལ་ཊི་ཆེད་མེ་ཊི་(Mike Goldschmidt)གཉིས་ལ་འོས་འགྲན་དགོས་ཀྱི་ཡོད་འདུག
ད་ལྟ་དགུང་ལོ་ ༣༥ ཡིན་པའི་དམངས་གཙོ་ཚོགས་པའི་འོས་མི་ཀརྨ་ལགས་ཀྱིས། ང་ནི་བོད་མི་ཨ་རི་བ་ཞིག་ཨ་རིའི་གྲོས་ཚོགས་འཐུས་མིར་ལངས་བ་ཐེངས་དང་པོ་དེ་ཡིན་ལ། སྐྱབས་བཅོལ་བ་ཞིག་གི་བུ་ཡིན། ངའི་ཨ་མ་ལགས་ནི་བོད་དུ་སྐྱེས་ཤིང་ཕ་མ་དང་ལྷན་དུ་བལ་ཡུལ་ནང་བསླེབས་པ་དང་། དེའི་རྗེས་རྒྱ་གར་ལ་བཙན་བྱོལ་དུ་ཡོང་བ་ཞིག་ཡིན། ཞེས་བརྗོད་འདུག
ཡང་ཁོང་གིས། ཕ་མའི་མི་རིགས་ལ་བརྟེན་ནས་ཁོང་བོད་མི་ཨ་རི་བ་དང་རྒྱ་གར་ཨ་རི་བ་ཞིག་ཡིན་པར་སྤོབས་པ་སྐྱེས་ཀྱི་ཡོད་ལ། བོད་མིའི་སྤྱི་ཚོགས་ཀྱིས་ཁོང་གྲོས་ཚོགས་འཐུས་མིར་བཞེངས་བ་ཤེས་ཏེ་ཧ་ཅང་དགའ་སྤོབས་སྐྱེས་ཀྱི་ཡོད་པ་དང་། སྤྱི་ཚོགས་བརྒྱུད་ལམ་ཁག་དུ་ཁོང་ལ་འབྲེལ་བ་ཡོད་མཁན་བོད་མི་མང་པོ་ཡོད་པ་དང་། ཁོང་ཚོ་ནི་ཨ་རིའི་རྒྱབ་ཀྱི་རླབས་ཆེན་ཀྱི་སྙིང་སྟོབས་དེ་ཡིན་ལ། ཁོང་ནི་ཁོང་གི་རིག་གཞུང་དང་མི་རིགས་བཅས་ལ་ཧ་ཅང་སྤོབས་པ་ཡོད་སྐོར་བརྗོད་འདུག
གསར་འགོད་པས་ཁོང་གི་ལས་འགན་གཙོ་བོ་གང་ཡིན་དྲིས་པར་ཁོང་གིས། ཆེས་ཐོག་མའི་འགན་ནི་ཨོ་ཧོའེ་མི་མང་གི་བདེ་དོན་ཡར་རྒྱས་གཏོང་བ་དགོས་རེད། དེ་ཡང་འཕྲོད་བསྟེན་དང་རྒྱལ་ཁྲལ། ལས་ཀ་གསར་པ་སྐྲུན་པ་དང་མི་ཚང་མ་མཐོ་སློབ་ལ་འགྲིམས་ཐུབ་པ་བཟོ་རྒྱུ་སོགས་ཡིན་པ་དང་། དེ་བཞིན་ང་རང་བོད་མི་ཨ་རི་བའི་མིག་དཔེ་ཐེངས་དང་པོ་ཞིག་ཡིན་པའི་ཆ་ནས་ལས་དོན་ལ་འབད་བརྩོན་བྱེད་ངེས་ཡིན། ཞེས་བརྗོད་འདུག
ཀརྨ་ལགས་ཀྱི་ཨ་མ་ལགས་ཀྱིས་རྒྱ་གར་ལྷོ་ཕྱོགས་མེ་སོར་དུ་སློབ་སྦྱོང་བྱས་ཤིང་ལྡི་ལིར་མཐོ་སློབ་སློབ་སྦྱོང་གནང་སྐབས། རྒྱ་གར་པན་ཇབ་མི་རིགས་ཡིན་པ་བྷི་རེ་ཐི་ཨ་རྗེ་ཐི་སིན་(Brig Ajit Singh)ལགས་དང་ཐུག་ནས་གཉེན་སྒྲིག་བྱས། ཕྱིས་སུ་ཨ་རིར་གནས་སྤོར་གྱིས་ཕྱི་ལོ་ ༡༩༨༢ ལོར་ཀརྨ་ལགས་ཨོ་ཧེའོ་ཞེ་ནི་ཡ་( Xenia)གྲོང་ཁྱེར་དུ་སྐྱེས་ཡོད་པ་དང་། ཕྱི་ལོ་ ༡༩༩༤ ལོར་ཁོང་དགུང་གྲངས་ ༡༣ སྟེང་བོད་ཀྱི་རྒྱལ་ས་ལྷ་སར་ཕྱིན་ཡོད་པ་དང་། ཁོང་གིས་བོད་མི་ཚོས་རང་མི་རིགས་ཀྱི་རིག་གཞུང་བདག་ཉར་བྱེད་པ་ནི་ཧ་ཅང་དཀའ་ཁག་ཏུ་གྱུར་ཡོད་པ་དང་། ཁོང་ནི་བོད་མི་ཚོའི་མིག་དཔེར་གྱུར་ནས་འོད་སྣང་ལྡན་པའི་མ་འོངས་པ་ཞིག་ཡོད་པའི་རེ་བ་རྙེད་པའི་ཡིད་ཆེས་ཡོད། ཅེས་བརྗོད་འདུག


text:
༄༅། །ཕྱི་ལོ ༢༠༡༦ ཟླ་ ༡༢ ཚེས་ ༨ ཉིན་གྱི་ཕྱེད་ཡོལ་ ༡ ཡོལ་ཙམ་ལ་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་རྡ་རམ་ས་ལའི་བཞུགས་སྒར་ཕོ་བྲང་ནས་རྒྱ་གར་གྱི་རྒྱལ་ས་ལྡི་ལི་དང་རྒྱ་གར་ལྷོ་ཕྱོགས་ཁུལ་དུ་མཛད་འཕྲིན་ཁག་གཅིག་གི་ཆེད་གྷ་གྷལ་གནམ་ཐང་དང་། དེ་ནས་མཁའ་ལམ་བརྒྱུད་ལྡི་ལིར་ཆིབས་སྒྱུར་བསྐྱངས་ཡོད་པ་རེད།
ཚེས་ ༩ ཉིན་༸གོང་ས་མཆོག་གིས་ལྡི་ལི་རུ་སི་བྷི་ཨེ་སི་ CBS ཞེས་པའི་བརྙན་འཕྲིན་གསར་འགྱུར་ཚན་པས་བཀའ་འདྲི་ཞུས་པར་བཀའ་ལན་སྩལ་བ་དང་། དེ་རྗེས་ནོ་བྷེལ་ཞི་བདེའི་གཟེངས་རྟགས་བཞེས་མཁན་སྐུ་ཞབས་ཀེ་ལ་ཤ་སཏྱར་ཐི་ Kailash Satyarthi མཆོག་དང་ལྷན་གླེང་མོལ་མཛད་དེ་སྐུ་ཞབས་ཁོང་གི་བྱིས་པ་ལྟ་སྐྱོང་ཐེབས་རྩ་ཁང་གི་ལས་དོན་ལ་བསྔགས་བརྗོད་མཛད་དོན། བྱིས་པ་རྣམས་ནི་མ་འོངས་སྤྱི་ཚོགས་བཟང་པོ་ཞིག་ཡོང་སླད་རེ་བའི་རྨང་གཞི་ཡིན། དེང་སྐབས་འཛམ་གླིང་ཕྱོགས་གང་སར་འཚེ་བའི་ལས་འགུལ་དར་འཕེལ་དང་ལྐོག་ཟ་རུལ་སུངས་ཀྱི་དཀའ་ངལ། དེ་བཞིན་དབུལ་ཕོངས་ཀྱི་གནས་སྟངས་འོག་བསམ་མེད་བྱིས་པ་རྣམས་ལྟོགས་ཤི་འཐེབ་བཞིན་ཡོད། འདས་པའི་དུས་རབས་ ༢༠ ནང་ང་ཚོས་ནང་གི་གཤིས་རྒྱུད་དང་འབྲེལ་བའི་བཟང་པོའི་རིན་ཐང་དེ་དག་སྣང་མེད་དུ་བཏང་ནས་དཀའ་ངལ་རྣམས་དྲག་པོའི་སྟོབས་ཤུགས་རྐྱང་པས་སེལ་ཐུབ་རྒྱུ་ཡིན་པར་ཡིད་ཆེས་བྱས་ནས་ཕྱིན་པ་རེད། དུས་རབས་ ༢༡ འདི་འཚེ་མེད་ཞི་བ་བྱམས་བརྩེ་ལྡན་པའི་སྤྱི་ཚོགས་ཤིག་བསྐྲུན་དགོས་ན། དེ་རིང་གི་བྱིས་པ་རྣམས་ཀྱིས་ད་ལྟ་ནས་འབད་བརྩོན་བྱེད་དགོས། དེར་བརྟེན་ཁྱེད་ནས་བྱིས་པའི་ཐོབ་ཐང་སྲུང་སྐྱོབ་ཆེད་ཕྱག་ལས་གཟེངས་སུ་ཐོན་པ་གནང་བ་དེར་ངོས་ཀྱིས་དོན་དམ་བསྔགས་བརྗོད་ཞུ་རྒྱུ་ཡིན། ཞེས་སོགས་བཀའ་མོལ་མཛད།
དེ་རྗེས་༸གོང་ས་མཆོག་ཨེམ་བྷེ་ཌེ་ཀར་མཐོ་སློབ་(Ambedkar University)ཀྱི་བསླབ་པ་མཐར་སོན་གྱི་མཛད་སྒོ་ཐེངས་ལྔ་པའི་སྐུ་མགྲོན་གཙོ་བོར་ཆིབས་བསྒྱུར་གྱིས་ཁུལ་དེར་༸ཞབས་སོར་འཁོད་སྐབས་ཉེ་བའི་རིགས་བདག་སྐུ་ཞབས་ཤྱཱམ་མི་ནོན་ Vice-chancellor Shyam Menon མཆོག་གིས་ཕེབས་བསུའི་སྣེ་ལེན་གཟབ་རྒྱས་དང་འབྲེལ་མཐོ་སློབ་ཀྱི་བསླབ་པ་མཐར་སོན་མཛད་སྒོ་ཐེངས་ལྔ་པའི་ཚོགས་མགོན་དུ་བཞུགས་པ་དང་། དེ་ནས་ཉེ་བའི་རིགས་བདག་མཆོག་གིས་ངོ་སྤྲོད་གསུང་བཤད་གནང་བསྟུན། ལྡི་ལིའི་མངའ་གཞུང་གི་གཙོ་འཛིན་དང་མཐོ་སློབ་དེའི་རིགས་བདག་ Chancellor སྐུ་ཞབས་ན་ཇིབ་ཇངྒ་ Lieutenant-Governor Najeeb Jung མཆོག་གིས་༸གོང་ས་མཆོག་ལ་ཕེབས་བསུ་དང་སྦྲགས། མགོན་པོ་གང་ཉིད་མཆོག་གིས་ནོ་བེལ་ཞི་བདེའི་གཟེངས་རྟགས་འབུལ་བཞེས་སྐབས་སྩལ་བའི་བཀའ་སློབ་ལུང་འདྲེན་ཞུས་ནས། མེས་པོ་དམ་པ་གཱན་དྷི་མཆོག་གི་འཚེ་མེད་ཞི་བའི་བཞེངས་ཕྱོགས་ལ་ཆེ་བསྟོད་རྒྱ་ཆེ་ཞུས་ཚུལ་དང་། དེ་བཞིན་བཀའ་སློབ་ཁག་གཅིག་ནང་སྡུག་བསྔལ་གྱི་རྩ་བ་མ་རིག་པ་ཡིན་པ་དང་། ཕན་ཚུན་སྤུན་མཆེད་ཕོ་མོའི་འདུ་ཤེས་འཛིན་ནས་གཅིག་གིས་གཅིག་ལ་སེམས་ཐག་ཉེ་བའི་མཛའ་བརྩེའི་འབྲེལ་ལམ་རྒྱུན་སྐྱོང་འོག་ཀུན་ཁྱབ་འགན་ཁུར་གྱི་སྒོ་ནས་འབད་བརྩོན་བྱེད་དགོས་པའི་བཀའ་སློབ་ལམ་སྟོན་དེ་དག་གིས་མཐོ་སློབ་དེ་གའི་ནང་བཟང་ཕྱོགས་ཀྱི་ཤུགས་རྐྱེན་ཆེན་པོ་འཐེབ་ཚུལ་སྙན་སེང་ཞུས།
དེ་རྗེས་༸གོང་ས་མཆོག་གིས་བསླབ་པ་མཐར་སོན་པ་རྣམས་ལ་འཚམས་འདྲི་མཛད་པ་དང་སྦྲགས། སེམས་པ་བཟང་པོ་བྱས་པ་ཙམ་གྱིས་སེམས་ནང་བདེ་སྐྱིད་བསྐྲུན་ཐུབ་རྒྱུ་ཡིན་པ་ཧ་ཅང་གསལ་པོ་ཡིན་ཞིང་། བསམ་བློའི་འགྲོ་སྟངས་ཐོག་རྒྱ་གར་གནའ་རབས་རིག་གཞུང་ཁྲོད་བློའི་རྣམ་གཞག་དང་བྱེད་ལས་སོགས་ཀྱི་སྐོར་ལེགས་བཤད་ཧ་ཅང་ཕྱུག་པོ་ཡོད་སྟབས། རྒྱ་གར་བ་ཚོས་རིག་གཞུང་དེ་དག་ཐོག་སློབ་སྦྱོང་ཤུགས་ཆེ་ཙམ་བྱེད་དགོས་པའི་ལམ་སྟོན་མཛད། རྒྱ་གར་གྱི་སྲོལ་རྒྱུན་རིག་གཞུང་ནང་སེམས་ཁམས་རིག་པའི་རྣམ་གཞག་སྐོར་ཕྱུག་པོ་ཡོད་ཀྱང་དེང་སྐབས་རྒྱ་གར་བ་ཚོས་རང་གི་ཕ་མེས་ཀྱི་རིག་གཞུང་དེ་དག་ལ་དོ་སྣང་དེ་ཙམ་མ་སྤྲད་པར་སྣང་ཆུང་ལྟ་བུ་བྱེད་བཞིན་ཡོད་པ་དང་། འོན་ཀྱང་བོད་མི་ཚོས་རྒྱ་གར་སྲོལ་རྒྱུན་གྱི་ལེགས་བཤད་དེ་དག་ཧ་ཅང་རྩ་ཆེར་འཛིན་ནས་ལོ་ངོ་སྟོང་ཕྲག་རིང་ནས་གཅེས་ཉར་བྱས་ཡོད་པ་དང་། དྲང་བདེན་དང་ཕྱི་གསལ་ནང་གསལ་ཞིག་བྱས་པ་ཡིན་ན་མི་ཡག་པོ་ཞིག་ཆགས་ཐུབ། མི་ཡག་པོ་ཞིག་ཆགས་པ་ཡིན་ན་སྤྱི་ཚོགས་ལ་ཞབས་འདེགས་དང་ལེགས་སྐྱེད་འབུལ་ཐུབ་རྒྱུ་ཡིན་སྐོར་སོགས་ཀྱི་བཀའ་སློབ་སྩལ།།
དེ་ནས་ཨེམ་བྷེ་དི་ཀར་མཐོ་སློབ་ཏུ་བསླབ་པ་མཐར་སོན་གྱི་དགའ་སྟོན་མཛད་སྒོ་ཐེངས་ ༥ པའི་སྐུ་མགྲོན་གཙོ་བོར་ཆིབས་སྒྱུར་བསྐྱངས་ཏེ་དགེ་ལས་སློབ་ཕྲུག་རྣམས་ལ་བཀའ་སློབ་སྩལ་རྗེས་ཉིན་གུང་ལྗགས་སྨིན་བཞེས་གྲུབ་བསྟུན། ལྡི་ལི་བོད་ཁང་དང་བོད་ཀྱི་སྨན་རྩིས་ཁང་ཐུན་མོང་ཐོག་གོ་སྒྲིག་ཞུས་པའི་བོད་ཀྱི་དུས་སྟོན་མཛད་སྒོར་ཇི་ལྟར་སྔོན་ནས་གསོལ་འདེབས་ཞུས་དོན་ལྟར་ལྡི་ལི་བོད་ཁང་དབུ་བརྙེས་ནས་མི་ལོ་ ༥༠ འཁོར་བ་དང་བོད་ཀྱི་སྨན་རྩིས་ཁང་དབུ་བརྙེས་ནས་མི་ལོ་ ༡༠༠ འཁོར་བའི་དུས་ཆེན་གཉིས་འཛོམས་ཐོག་ཆིབས་སྒྱུར་བསྐྱངས་ཏྱགཱ་རཱ་ཇ་རྩེད་ཐང་ Thyagaraj Stadium ཆེན་མོའི་ནང་མང་ཚོགས་སྟོང་ཕྲག་མང་པོར་མི་ཚེའི་དོན་སྙིང་དང་། བཟང་སྤྱོད་སྐོར་བཀའ་སློབ་སྩལ།
དེ་ཡང་མཛད་སྒོའི་ཐོག་མར་རྒྱུད་སྨད་གྲྭ་ཚང་གི་དགེ་འདུན་པ་བཞིས་ཤིས་བརྗོད་གསུང་འདོན་གནང་རྗེས་གོ་སྒྲིག་ཚོགས་ཆུང་གིས་སྟོན་པའི་སྐུ་བརྙན་ཞིག་༸གོང་ས་མཆོག་དང། ལྡི་ལིའི་མངའ་གཞུང་གི་གཙོ་སྐྱོང་བ་སྐུ་ཞབས་ན་ཇིབ་ཇངྒ་ Najeeb Jung མཆོག རྒྱ་གར་དབུས་གཞུང་གི་ནང་སྲིད་བཀའ་བློན་གཞོན་པ་སྐུ་ཞབས་ཀི་རེན་རི་ཇི་ཇུ་ Kiren Rijiju མཆོག ཆོས་རིག་བཀའ་བློན་གཡུ་ཐོག་ཀརྨ་དགེ་ལེགས་མཆོག རྒྱ་གར་ཨིན་ད་ར་གཱན་དྷི་རྒྱལ་ཡོངས་སྒྱུ་རྩལ་བསྟི་གནས་ཁང་གི་འགན་འཛིན་ཟུར་པ་དང་། རྒྱ་གར་གྱི་སྒྱུ་རྩལ་རིག་གནས་ཀྱི་མཁས་པ་སློབ་དཔོན་ཆེན་མོ་འབུམ་རམས་པ་ལྕམ་སྐུ་ཀ་པིལཱ་ཝཏསྱཱ་ཡན་ Dr Kapila Vatsyayan མཆོག་བཅས་ལ་འབུལ་ལམ་ཞུས།
དེ་རྗེས་ཨ་སམ་མངའ་སྡེའི་བྷ་རུ་ཝ་གདོད་མའི་མི་རིགས་ཀྱིས་ཤིས་བརྗོད་གསུང་འདོན་གནང་བསྟུན། བོད་ཀྱི་སྨན་རྩིས་ཁང་གིས་ཆོལ་གསུམ་གཞས་སྣ་འཁྲབ་སྟོན་གཟིགས་འབུལ་ཞུས་པ་དང་། དེ་རྗེས་ལྡི་ལི་བོད་ཁང་གི་འགན་འཛིན་རྡོ་རྗེ་དགྲ་འདུལ་ལགས་ཀྱིས་དུས་ཆེན་ངོ་སྤྲོད་གསུང་བཤད་གནང་བ་མ་ཟད། བོད་ཁང་གིས་ནང་པའི་གཞུང་ལུགས་རྣམས་སློབ་ཚན་གྱི་ངོ་བོར་དོན་གཉེར་ཅན་གྱི་་ཕྱི་རྒྱལ་མི་རིགས་འདྲ་མིན་ལ་སློབ་ཁྲིད་གནང་བཞིན་པའི་སློབ་ཚན་ཁག་༸གོང་ས་མཆོག་ལ་སྤྱན་བསྟར་ཞུས། དེ་ནས་སྨན་རྩིས་ཁང་གི་འགན་འཛིན་བཀྲ་ཤིས་ཚེ་རིང་ལགས་ཀྱིས་དུས་ཆེན་དང་འབྲེལ་བའི་ངོ་སྤྲོད་གསུང་བཤད་གནང་རྗེས། ལྡི་ལི་མངའ་གཞུང་གི་གཙོ་སྐྱོང་བ་སྐུ་ཞབས་ན་ཇིབ་ཇངྒ་མཆོག་གིས་རྒྱ་གར་ནི་འཛམ་གླིང་ནང་བཟང་སྤྱོད་ཀྱི་སྟོབས་ཤུགས་བསྐྲུན་མཁན་བསྟི་གནས་གཙོ་བོ་ཡིན་ཞིང་། ཚོགས་བཅར་བ་ཚང་མས་༸གོང་ས་མཆོག་གིས་ལམ་སྟོན་མཛད་པའི་བྱམས་བརྩེ་དང་བཟོད་བསྲན། འཆམ་མཐུན། ཆོག་ཤེས་སོགས་རང་གི་མི་ཚེའི་ནང་ཉིན་རེ་བཞིན་ལག་བསྟར་དོན་འཁྱོལ་ཡོང་ཐབས་གནང་དགོས་པའི་འབོད་སྐུལ་ཞུས་པ་དང་། དེ་ནས་རྒྱ་གར་ནང་སྲིད་བློན་ཆེན་གཞོན་པ་སྐུ་ཞབས་ཀི་རེན་རི་ཇི་ཇུ་ Kiren Rijiju མཆོག་གིས་གསུང་བཤད་གནང་སྐབས། སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གི་བཀའ་སློབ་ལམ་སྟོན་དེ་དག་འབྱུང་འགྱུར་མི་རབས་ཚོར་ལམ་སྟོན་ཞིག་ཆགས་རྒྱུ་ཡིན་སྐོར་སོགས་གསུངས།
དེ་ནས་༸གོང་ས་མཆོག་གིས་མཛད་སྒོ་གོ་སྒྲིག་གནང་མཁན་ལྡི་ལི་བོད་ཁང་དང་སྨན་རྩིས་ཁང་གཉིས་ལ་ཐུགས་རྗེ་ཆེ་བཀའ་ཕེབས་པ་དང་། བོད་མི་རྣམས་བཙན་བྱོལ་དུ་འབྱོར་མཚམས་ཤེས་ཡོན་སྤྱི་དང་ལྷག་པར་དེང་དུས་ཤེས་ཡོན་ལ་ཤུགས་བརྒྱབ་པའི་གྲུབ་འབྲས་ལ་བརྟེན་ད་ཆ་བཙན་བྱོལ་བོད་མིའི་སྤྱི་ཚོགས་ཁྲོད་ཕན་ཐོགས་ཆེན་པོ་བྱུང་ཡོད་སྐོར་དང་། སྟོན་པ་བཅོམ་ལྡན་འདས་ནི་ཚན་རིག་པ་ཞིག་ལ་ངོས་འཛིན་ཞུ་བཞིན་ཡོད་པ་དང་། མགོན་པོ་གང་ཉིད་མཆོག་ཀྱང་ཕྱེད་ཀ་ནང་པ་དང་ཕྱེད་ཀ་ཚན་རིག་པ་ཞིག་ཡིན་སྐོར། དབང་ཤེས་ལ་བརྟེན་པའི་འདོད་ཡོན་ལོངས་སུ་སྤྱོད་རྒྱུའི་ཚོར་བ་དེ་ཙམ་གྱིས་ཡིད་བློར་ཕུགས་ཀྱི་བདེ་བ་ཞིག་སྦྱིན་མ་ཐུབ་པ་དང་། དབང་ཤེས་ཀྱི་ཚོར་བ་བདེ་བ་ལས་ཡིད་བློའི་བདེ་བ་དེ་བརྟན་པ་ཡོད་ཅིང་། ཡིད་བློའི་སྟེང་བདེ་བ་ཡོང་བར་བློ་དང་ཐད་ཀར་འབྲེལ་བ་ཡོད་སྟབས་བློའི་རྣམ་གཞག་དང་བྱེད་ལས། དེ་བཞིན་བློའི་རིགས་འདྲ་མིན་ཡོད་པ་དེ་དག་རྣམ་རྟོག་དང་འབྲེལ་ནས་ལས་བཟང་ངན་གསོག་རྒྱུ་བཅས་ཀྱི་སྐོར་རྒྱ་གར་གནའ་རབས་ཀྱི་རིག་གཞུང་ནང་ཞིབ་ཚགས་པོའི་ཐོག་ནས་གསུངས་ཡོད་སྐོར་དང་། ང་ཚོར་ལུས་པོའི་འཕྲོད་བསྟེན་དགོས་པ་ལྟར་བསམ་བློའི་འཕྲོད་བསྟེན་ཡང་དགོས་རྒྱུ་ཧ་ཅང་གལ་ཆེན་པོ་ཡིན་པའི་སྐོར་སོགས་བཀའ་སློབ་ཕེབས་པ་མ་ཟད། བཀའ་བསྟན་པོ་ཏི་གསུམ་བརྒྱ་ཙམ་ཡོད་པ་ལས་ནང་པའི་ཚན་རིག་དང་ལྟ་གྲུབ་རྣམ་གཞག དེ་བཞིན་ཉམས་ལེན་གྱི་ཆ་བཅས་སོ་སོར་དབྱེ་བ་ཕྱེ་ནས་སྡེ་ཚན་སོ་སོའི་ནང་སློབ་གཉེར་ཇི་ལྟར་བྱེད་དགོས་མིན་ཐད་ལས་གཞི་རྩོམ་བཞིན་ཡོད་སྐོར་དང་། ནང་ཆོས་ནས་གསུང་པའི་ཚན་རིག་དང་ལྟ་གྲུབ་རྣམ་གཞག་དེ་དག་ལ་སློབ་སྦྱོང་བྱེད་པར་ངེས་པར་དུ་ནང་པ་ཡིན་མི་དགོས་པ་མ་ཟད། སློབ་ཚན་དེ་དག་དེང་དུས་ཤེས་ཡོན་ལམ་ལུགས་ནང་དུའང་ཕན་ཐོགས་ཡོད་པ། དེ་སྔ་རྒྱ་གར་རྡུལ་ཕྲན་དངོས་ཁམས་རིག་པའི་ཚན་རིག་པ་རཱ་ཇ་ར་མནནཱ་ Raja Ramana ཞུ་བ་ཁོང་གིས་མགོན་པོ་ཀླུ་སྒྲུབ་ཀྱིས་ཆོས་རྣམས་རང་བཞིན་གྱི་གྲུབ་པས་སྟོང་པ་ཡིན་ཚུལ་གསུང་པ་དེར་བསྔགས་བརྗོད་རྒྱ་ཆེ་ཞུས་པ་དང་སྦྲགས། ལྟ་གྲུབ་འདི་དེང་སྐབས་ཚད་རྡུལ་དངོས་ཁམས་རིག་པའི་ནང་གི་ལྟ་ཚུལ་དང་ཧ་ཅང་མཚུངས་པོ་ཡོད་ཚུལ་དང་། དེ་བཞིན་སེམས་ཁམས་རིག་པ་བ་སྐུ་ཞབས་ཨེ་རོན་བྷེག་ Aaron Beck ཁོང་གིས་ཆགས་སྡང་གི་བློ་སྐྱེ་སྐབས་བརྒྱ་ཆ་ ༩༠ ཚུལ་མིན་ཡིད་བྱེད་རྣམ་རྟོག་གིས་སྒྲོ་བཏགས་པ་ལས་བྱུང་བ་ཞིག་ཡིན་སྐོར་གསུང་པ་དེ་དཔལ་མགོན་འཕགས་པ་ཀླུ་སྒྲུབ་ཀྱིས་གསུངས་པ་དེ་དག་ཧ་ཅང་འདྲ་མཚུངས་ཡིན་ཚུལ་སོགས་ཀྱི་སྐོར་བཀའ་སློབ་སྩལ་བསྟུན་མང་ཚོགས་ཀྱི་དྲི་བ་རྣམས་ལ་བཀའ་ལན་སྩལ་བ་སོགས་མཛད་འཕྲིན་ཁག་ལེགས་པར་གྲུབ་རྗེས་བཞུགས་གནས་གསོལ་མགྲོན་ཁང་དུ་ཆིབས་༸ཞལ་བསྒྱུར།།


text:
སྙན་ངག་པ་བརྒྱ་ཕྲག་གཅིག་གི་བརྩམས་ཆོས།
- །
- ཕུར་བུ།, 01 ཟླ་བཅུ་པ། 2015 11:59
- ། རྩོམ་རིག་མེ་ལོང་། རྩོམ་སྒྲིག་པ།
ཕྱི་ལོ་༢༠༡༥ཟླ་༧ཚེས་༢༥ཉིན།  >ཞེས་པའི་གློག་རྡུལ་དེབ་དེ་ནི་དེབ་ནང་མཚན་འཁོད་ཀྱི་རྩོམ་པ་པོ་བརྒྱ་ལྷག་ཡོད་པ་ལས་རྩོམ་པ་པོ་༨༥ལྷག་གི་སྐད་འཕྲིན་བསྡུ་བསྒྲིགས་ཀྱིས་སྐད་འཕྲིན་ཚོགས་པ་བཟོས་ཏེ་དབུ་འབྱེད་དང་བསྐྱར་ཞིབ་བྱས་པ་ཡིན།
དབྱངས་ཞུགས་པའི་ང་རོ་ཡི་སྙན་དེབ་པར་འགྲེམས་བྱེད་དགོས་དོན།
>ཡི་བླ་སྲོག་ཚེ་གསུམ་ནི་བོད་ཕྱི་ནང་གི་རྩོམ་པ་པོ་བརྒྱ་ལྷག་གི་བརྩམས་ཆོས་ཀྱིས་ཕུལ་ཞིང་། བོད་སྐད་ཡིག་གི་རྒྱུན་ཐག་ལ་འཇུས་པའི་ཡུལ་སྲོལ་གོམས་གཤིས་དང་མི་རིགས་ཀྱི་བྲོ་བ་དངོས་དེ་ནི་སྙན་དེབ་འདི་ལས་མངོན་གྱུར་བྱེད་པ་ཡིན། འདི་ག་རྒྱལ་སྤྱིའི་བོད་ཀྱི་ཆ་འཕྲིན་ངོས་ནས་འདི་ལོའི་ཟླ་དྲུག་རིང་ལྷ་ས་རྩོམ་རིག་མེ་ལོང་དྲ་བའི་སྟེང་དུ། ལག་སོན་དྲ་འགོད་བྱས་པའི་བོད་ཀྱི་སྙན་ངག་པ་༡༡༩ལྷག་གི་སྙན་ངག་ཡོད་པ་དང་། (བོད་ཕྱི་ནང་གཉིས་ཀྱི་སྙན་ངག་པ་བརྒྱ་ལྷག་གི་བརྩམས་ཆོས་བཅུ་གྲངས་རེ་དྲ་འགོད་བྱས་ཤིང་། ) དེ་ལས་ལེགས་གྲོས་བདམས་ཏེ་དེབ་གཟུགས་སུ་འགྲེམས་སྤེལ་བྱེད་ཐུབ་བྱུང་ལ། དེབ་མིང་དུ >ཟེར་ཞིང་། དེབ་འདིའི་ནང་གི་སྙན་ངག་མང་ཆེ་ཤོས་ནི་སྟོང་ལོ་བཅུ་བཞི་ལོའི་སྙན་ངག་ཡིན་ལ། ཁ་ཤས་ཤིག་གིས་སྟོང་ལོ་བཅོ་ལྔའི་སྙན་ངག་བཏང་འབྱོར་བྱུང་བ་ཡང་ཡོད་པ་དེ་བཞིན་དུ་དྲ་འགོད་བྱས་ཡོད། མ་འོངས་པའི་ཡིག་ཚགས་ཤིག་ཏུ། དུས་སྐབས་གཅིག་རིང་གི་བོད་ཀྱི་སྙན་ངག་གི་ཁྱད་ཆོས་དང་དེའི་འབྲི་སྟངས། འཕེལ་རིམས་སོགས་སུ་ཞིབ་འཇུག་གི་རྒྱུ་ཆ་ཆུང་ཆུང་ཞིག་མི་ཆགས་པའི་ངེས་པ་མེད་པས་ན། ལྷ་ས་རྩོམ་རིག་མེ་ལོང་དྲ་ངོས་སུ་དམིགས་བསལ་སྡེ་ཚན་བཟོས་ཏེ་སྙན་ངག་པ་བརྒྱ་ལྷག་གི་སྙན་ངག་ལ་ཁ་བྱང་གཅིག་གི་སྒང་ནས་རིམ་བཞིན་ལྟ་ཐུབ་པ་དང་། དེབ་གཟུགས་སུ་པར་འགྲེམས་བྱས་ཏེ་ཕྱི་ལོག་བོད་ཀྱི་དཔེ་མཛོད་ཁང་དང་བོད་ཀྱི་སློབ་གྲྭ་ཁག་ཏུ་ཁྱབ་བརྡལ་བཏང་ཡོད།
སྙན་ངག་པ་བརྒྱ་ཕྲག་གཅིག་གི་བརྩམས་ཆོས་བདམས་བཀོད་དུ། གཞིས་ནས་༥༤དང་བྱེས་ནས་༦༥གཉིས་མཉམ་སྡོམས་ཀྱིས་སྙན་ངག་པ་༡༡༩ཡོད་ཅིང་། དེ་ལས་གྲྭ་བ་༣༨ ། སྐྱ་བོ་༨༡ ། བུད་མེད་༡༦་བཅས་ཀྱི་སྙན་ངག་གཅིག་རེ་ལེགས་བདམས་བྱས་ཤིང་། ཁོང་རྣམ་པའི་རང་རིགས་ཀྱི་ཡུལ་གོམས་སུ་འཐིམ་པའི་ཚོར་སྣེ་གསོན་པོ་དྲོད་མ་ཡལ་བ་དག་གིས་ >ཞེས་པའི་སྙན་དེབ་འདི་མི་ཡུལ་ལ་ལེགས་སྐྱེས་སུ་བཏེགས་པ་ཞིག་ཡིན།
སྙན་དེབ་འདི་དང་འབྲེལ་ནས་བོད་ཕྱི་ནང་གི་རྩོམ་པ་པོ་རྣམས་སུ་ཞུ་སྙིང་།
སྙན་དེབ་གསར་བ་ཞིག་དབུ་འབྱེད་བྱེད་དགོས་པའི་སྲོལ་ལུགས་འདི་ནི། ཡུལ་སྲོལ་གང་ཞིག་ནས་བྱུང་བའི་བརྒྱུད་རིམ་གོ་ཐོས་མེད་མོད། ཡིན་ཡང་། དེབ་གསར་དབུ་འབྱེད་བྱེད་པ་ནི་དོན་གྱིས་དེབ་གསར་དེ་སྤྱི་ཚོགས་སུ་ཁྱབ་སྤེལ་བྱེད་སྟངས་ཤིག་རེད་ལ། དེ་ཡང་སྤྱི་ཚོགས་སུ་མཐོང་ཡོད་པའི་མི་ཞིག་གིས་དབུ་འབྱེད་བྱེད་པ་དེས། དེབ་གསར་དེར་སྤྱི་ཚོགས་ནས་མཐོང་ཡོང་པ་དང་དོ་སྣང་སྤྲད་པའི་ལས་གཞི་ཞིག་ཏུ་ཡིན་པར་འདུག གང་ལྟར། དུས་རབས་ཀྱི་བརྡ་འཕྲིན་ཧ་ཅང་རྒྱུགས་ཆེ་བའི་གོ་སྐབས་དང་བསྟུན་ནས །དེབ་ནང་མཚན་འཁོད་ཀྱི་སྙན་ངག་པ་བརྒྱ་ཆའི་བརྒྱད་ཅུ་སྐ་འཕྲིན་ཚོགས་པ་བཟོས་ཏེ་ནང་འཇུག་བྱེད་ཐུབ་བྱུང་ཡོད།
དུས་རབས་དང་བསྟུན་ནས་རང་རིགས་ཀྱི་སྙན་ངག་འདི། འཛམ་གླིང་གི་ཡུལ་གྲུ་གང་སར་རྒྱ་ཁྱབ་དུ་སྤེལ་དགོས་པ་གལ་ཆེན་པོ་རེད་ལ། ད་ལྟའི་དུས་རབས་འདིར་བོད་ཀྱི་གནའ་དེང་གི་སྙན་ངག་འབྲི་སྲོལ་ནི། བོད་ཀྱི་ལོ་རྒྱུས་སྔོན་མ་དག་ནང་བྱུང་མྱོང་མེད་པའི་དར་སྲོལ་ཆེན་པོ་བྱུང་བཞིན་པའི་སྐབས་སུ། སྙན་ངག་པ་རྣམས་ཀྱང་རྒན་པ་དང་གཞོན་སྐྱེས་གཉིས་ཀྱི་ནང་ནས། གཞོན་སྐྱེས་ཀྱིས་སྙན་ངག་འབྲི་བའི་དར་སྲོལ་ཤུགས་ཆེ་རུ་འགྲོ་བཞིན་ཡོད་ནའང་། འཛམ་གླིང་ལ་ཁྱབ་བརྡལ་འགྲོ་བའི་གོ་སྐབས་ཉག་ཕྲ་ཞིང་བོད་ཀྱི་ས་ཁུལ་རེ་གཉིས་སུ་ཁྱབ་སྤེལ་བྱེད་པ་དང་། སྐད་འཕྲིན་དང་འཕྲིན་སྟེགས། བོད་ཡིག་དྲ་ལམ་ཁ་ཤས་སུ་ཕྱོགས་བཏུས་སྙན་ངག་ཙམ་བྱས་ཏེ་བཞག་ཡོད་པ་མ་གཏོགས། སྣང་མེད་དུ་འཇོག་པ་སོགས་ཀྱི་གནད་དོན་དང་འཐུས་ཤོར་གྱི་དོན་རྐྱེན་བྱུང་གི་ཡོད་པས། འདི་ག་གསར་ཁང་གིས་བོད་དབྱིན་གཉིས་ཀྱི་སྒང་ནས་ཡིག་ཚགས་བཟོས་ཏེ་ཁྱབ་སྤེལ་གནང་བའི་ལས་འཆར་སྒྲིག་ཡོད།
སྙན་དེབ་འདི་བོད་ཆོལ་ཁ་གསུམ་གྱི་སྙན་ངག་པ་བརྒྱ་ལྷག་གིས་གྲུབ་པ་ཞིག་ཡིན་ལ། འཛམ་གླིང་རང་བཞིན་གྱི་བོད་ཀྱི་སྙན་ངག་གི་དེབ་ཞིག་ཡིན་པར་བཤད་ཀྱང་ཆོག རྒྱུ་མཚན་ནི། ཨ་རི་དང་ཡོ་རོབ། རྒྱ་གར་དང་བོད་ནང་སོགས་སུ་བཞུགས་པའི་སྙན་ངག་པ་རྣམས་ཀྱི་སྙན་ངག་ལེགས་བདམས་བྱས་ཡོད་པས་བོད་ཀྱི་འཛམ་གླིང་རང་བཞིན་གྱི་སྙན་དེབ་ཞིག་ཏུ་ངོས་འཛིན་བྱས་ཆོག
རྩོམ་སྒྲིག་པས།


text:
རིག་པའི་མེ་ལོང་།
wisdom mirror
2013-12-17
jdjdjdd
2012-06-19
ཁྱེད་ཀྱི་ཨེན་ཌོའི་ཌེ་ཁ་པར་གྱི་མེ་སྲུང་སྐྱོབ་བྱེད་ཐབས།
༡ སྐུད་མེད་བརྡ་ལམ་རྣམས་བཀག་ནས་འཇོག བྷུ་ལུ་ཊུཐ་Bluetooth (སོ་སྔོན།) དང་། ཝཡེ་ཧྥེ་WiFi (ཉེ་འཁོར་སྐུད་མེད་རྒྱུད་ལམ།) སོགས་བེད་སྤྱོད་མི་བྱེད་པའི་དུས་བཀག་ནས་འཇོག་ལ། ལྷག་ པར་དུ་ལྗི་གསུམ་3G (ཁ་པར་རྒྱུད་ལམ་མགྱོགས་པ་ཞིག)རྒྱུད་ལམ་དེ་བཀག་ནས་བཞག་དགོས། གང་ཡིན་ཟེར་ན། ལྗི་གསུམ་རྒྱུད་ལམ་མེད་པར་དེ་སྒོ་ ཕྱེ་ནས་བཞག་པ་ཡིན་ན་དུས་ཚོད་སྐར་ཆ་རེ་རེ་ནས་ཁ་པར་གྱི་ལྗི་གསུམ་བཙལ་ནས་བསྡད་པས་གློག་གམ་མེ་མང་པོ་ཟ་བ་ཡིན།
༢ ངོ་ཤེལ་གྱི་འོད་མདངས་ཆུང་ངུར་འཇོག དུས་རྒྱུན་ཁ་པར་གྱི་མེ་འགྲོན་ཆུང་བྱེད་དུས་ཁ་པར་གྱི་ངོ་ཤེལ་གྱི་འོད་མདངས་བརྒྱ་ཆ་༣༠ ནས་ ༤༠ བར་འཇོག་གི་ཡོད།
༣ རེམ་RAMགཙང་མ་བཟོ་བ། ཁ་པར་ནང་དུ་དང་ཐོག་ནས་ཡོད་པའི་ཊསེ་་མན་ནེ་འཇར་task manager (བྱ་བའི་སྟངས་འཛིན་པ།) མཉེན་ཆས་སྤྱད་ནས་རེམ་རྒྱུན་དུ་གཙང་མ་ བཟོ་དགོས། གལ་ཏེ་དེ་ལྟ་བུའི་མཉེན་ཆས་ཁ་པར་ནང་མེད་ན་གྷོ་གྷོལ་ཁྲོམ་ར་google play store ནས་(Advance Task Manager) ཟེར་བ་ སོགས་ནས་མཉེན་ཆས་ཕབ་ལེན་བྱོས།
༤ ཁ་པར་གྱི་གྱང་རིས་ Wallpaper རྣམས་ཚོན་མདོག་ནག་པོ་འཇོག ཡིད་ཆེས་ཡོད་མེད་ཇི་ལྟར་ཡང་། ཁ་པར་ནང་གྱང་རིས་དང་ལྗོངས་རིས་Themeརྣམས་ཚོན་མདོག་ནག་པོ་ཅན་གྱིས་མེ་བེད་སྤྱོད་ཉུང་བ་བྱེད་པ་ཡིན། ལྷག་པར་དུ་ཨེ་མོ་ལེཌེ་AMOLED རང་བཞིན་གྱི་ངོ་ཤེལ་ཅན་གྱི་ཁ་པར་དེ་ཚོའི་ནང་དེ་ལྟར་འོང་བ་ཡིན། ༼སེམ་སུང་་གྷེ་ལེཀ་སེ་ཨེསེ་Samsung Galaxy S རིགས་རྣམས་ངོ་ཤེལ་ཨེ་མོ་ལེཌེ་ཡིན།༽
༥ ཁ་པར་ནང་གི་(sync)གསར་བརྗེའི་བྱ་བ་རྣམས་འགོག་པ། ཁ་པར་ནང་དུ་ཡང་ཡང་གསར་བརྗེའི་བྱེད་རྒྱུ་མི་འགོག་པ་ཡིན་ན། སྐར་མ་བཅུ་ལྔའི་མཚམས་སུ་ཁ་པར་གྱིས་གློག་འཕྲིན་emailགསར་པ་ཡོད་མེད་ བརྟག་པ་དང་། ཊི་ཝི་ཊར་twitter དང་ ངོ་དེབ་Facebook སོགས་ལ་མཆན་དང་ཏིང་འགུལ་གང་ཡོད་བརྟག་པས་ཁ་པར་གྱི་མེ་མགྱོགས་པོར་ཟ་ འགྲོ་བ་ཡིན། དེས་ན། རང་གི་ལས་ཀར་དཔག་ནས་གློག་འཕྲིན་སོགས་གསར་བརྗེའི་རིགས་སྒོ་བརྒྱབ་པའམ། ཡང་ན་ཉིན་རེར་ཐེངས་རེ་བརྟག་པའམ། ཚོུད་གསུམ་རེའི་བརྟག་པ་སོགས་བསྒྲིགས་ནས་འཇོག
༦ མཉེན་ཆས་རྣམས་ཉོ་དགོས། རིན་མེད་མཉེན་ཆས་མཉམ་སྦྱར་གྱི་ཁྱབ་བསྒྲགས་དེ་ཚོས་ཁ་པར་གྱི་མེ་ཤུགས་ཆེན་པོ་ཟ་བ་ཡིན།
༧ མེ་བེད་སྤྱོད་ཇི་ཙམ་བྱེད་ཡོད་མེད་བརྟག ཁ་པར་གྱི་སྒྲིག་སྦྱོར་གྱི་ནང་དུ་སོང་ནས་མཉེན་གང་གིས་ཁ་པར་གྱི་མེ་མང་ཤོས་ཟ་བཞིན་པ་དེ་བཙལ་ནས། མཉེན་ཆས་དེ་ཁ་པར་ནས་ཕྱི་ལ་བཏོན་ དགོས།
༨ ཁོར་ཡུག་གྲང་སར་འཇོག ཁྱེད་ཀྱི་མོ་ཊའི་མདུན་གཞོང་ལྟ་བུ་ཁོར་ཡུག་ཚ་སར་ཁ་པར་བཞག་ན་མེ་རྫོགས་མགྱོགས་པ་ཡིན་པས། རྟག་ཏུ་ཉི་འོད་སོགས་ཚ་དྲོད་ཆེ་སར་ཁ་པར་ འཇོག་རྒྱུ་མེད།
2012-04-30
ང་དང་རྩོམ་ཡིག དགུང་སེང་གི་ཉིན་མོ།
ང་རང་བཅུ་བཞི་བཅོ་ལྔ་ཙམ་ལ་སླེབས་སྐབས་སུ་ཡང་རྩོམ་ཡིག་ལ་དོ་སྣང་ཅང་མེད། མ་ཟད་ཉིན་ཞིག་དགེ་རྒན་གཅིག་པ་ཞིག་གིས་བློ་གསལ་རྩོམ་རིག་དགའ་ཚལ་ཞེས་པའི་དེབ་ཕྲེང་དང་པོ་དེ་སྤྲད་བྱུང་ཡང་དེ་ཙམ་དགའ་པོ་གང་ཡང་མ་བྱུང་། འོན་ཀྱང་། དེ་རྗེས་ཙམ་ནས་བོད་ཡིག་ལ་དོ་སྣང་ཅན་གྱི་ངོ་ཤེས་མི་ན་ཚོད་རྒས་ཙམ་ཞིག་ཡོད་པ་དེས་ང་ལ་ཕ་ཡུལ་ན་གཞོན་བརྙན་དེབ་(ངོས་སུ་རྡོ་སེང་གེའི་པར་ཡོད་པ་)ཞིག་གནང་བྱུང་། ངས་དེབ་དེ་ཆ་ཚང་བཀླགས་པ་ཡིན། དེབ་དེའི་ནང་གི་རྩོམ་ཡིག་སྤྱི་དང་ལྷག་པར་རོ་སྒྲུང་དང་མུ་འབྲེལ་(cartoon)སྒྲུང་གཏམ་དེ་ཚོར་ང་རང་དགའ་པོ་ཞེ་དྲག་བྱུང་སོང་། དེ་ནས་མུ་འཐུད་ཕ་ཡུལ་བརྙན་དེབ་འདོན་ཐེངས་ཅི་བྱུང་རིམ་པས་བཀླགས་པ་ཡིན། སྐབས་ཤིག་ནས་བརྙན་དེབ་ཀློག་མདུན་འཕེལ་བ་དང་ལྷན་དུ་བརྙན་དེབ་ནང་དུ་རྩོམ་ཡིག་འབྲི་འདོད་བྱུང་སོང་བས། ཉིན་ཞིག་ངས་དགུང་སེང་གི་ཉིན་མོ་ཞིག་དམ་འཛིན་བྱས་ནས། དེ་སྔ་ནས་ཁོ་བོར་མིས་སྤྲད་པའི་རྩོམ་སྒྲུང་ཤོག་ལྷེ་འགའ་ཅན་ཞིག་ཡོད་པ་དེར་བསྐྱར་བཅོས་གང་མཚམས་བྱས་པ་དང་། དང་ལྷན་དུ་རང་གི་བསམ་བློ་བཏང་ནས་གླང་ཆེན་གྱིས་འཕར་བ་བསད་པའི་མགོ་རྙོག་ཞིག་ཀྱང་བྲིས་ཏེ་ཕ་ཡུལ་རྩོམ་སྒྲིག་ཁང་དུ་བསྐུར་བའི་འབྲས་བུར། རྩོམ་ཡིག་དེ་གཉིས་ཀ་ཕྱིས་ཕ་ཡུལ་ཤེས་བྱའི་བང་མཛོད་(འདོན་ཐེངས་དང་པོ་དེ་ཡིན་པ་ཡོད།)བྱ་བ་ཤོག་ལྷེ་གཉིས་ཅན་དེའི་ནང་བཏོན་སོང་བས་དགའ་ཚོར་དཔག་མེད་བསྐྱེད། དུས་དེ་ནས་བཟུང་ངས་དགུང་སེང་གང་ཡིན་དམ་འཛིན་གྱིས་(སྨྱུག་རྒོད་གངས་བུ་དཔལ་)ཟེར་བའི་མིང་ཐོག་ནས་བྱིས་པའི་བློ་དང་འཚམས་པའི་རྩོམ་ཡིག་གང་མང་བྲིས་ནས་ཕ་ཡུལ་དང་དེ་དེབ་གཞན་འགའི་རྩོམ་སྒྲིག་ཁང་དུ་བཏང་པ་ཡིན་ལ། དེ་མཚུངས་འདོན་མཚམས་བཞག་ཟིན་པའི་ཕ་ཡུལ་ན་གཞོན་བརྙན་དེབ་དང་འདྲ་བའི་སྐྱ་རེངས་ན་གཞོན་བརྙན་དེབ་བྱ་བའི་དུས་དེབ་ཞིག་ཀྱང་གསར་གཏོད་བྱས་ཡོད། དེ་ལྟར་ངས་རྩོམ་ཡིག་དང་པོར་བྲིས་དུས་དག་བཅོས་སོགས་བྱས་ནས། ཐེངས་གསུམ་ཙམ་འབྲི་ཡི་ཡོད་པ་དང་། དེ་བཞིན་མུ་འབྲེལ་གྱི་རྩོམ་ཡིག་འབྲི་དུས་རི་མོའི་གཟུགས་བརྙན་ཡང་ལྷན་དུ་བྲིས་ཀྱི་ཡོད་པས་དུས་ཚོད་མང་པོ་ཞིག་དེ་འདྲའི་ཐོག་བཏང་པར་བརྟེན། ཤག་གི་རྒན་(གྲྭ་པར་ཕ་མ་ནང་བཞིན་བལྟ་རྟོག་བྱེད་མཁན་ཞིག་ཡོད།)གིས་ཁྱེད་རང་ཤེས་རིག་ལས་ཁུངས་ཀྱི་ལས་བྱེད་པ་རེད་དམ་ཞེས་ཟུར་ཟ་ཡང་བྱས་མྱོང་ཡོད། འདི་ནི་ང་དང་རྩོམ་ཡིག་གི་འབྲེལ་བ་ཡིན། ད་ལྟ་ངས་བསམ་བློ་གཏོང་དུས་སྔོན་མ་དགུང་སེང་གི་ཉིན་མོར་རྩོམ་ཡིག་བྲིས་པ་དེ་ནི། ཧ་ཅང་གི་དགུང་སེང་གཏོང་སྟངས་ཡག་པོ་ཞིག་ཡིན་པ་ཚོར་གྱི་འདུག
2012-04-27
འབྲོག་པ་དང་གསོན་འདྲེ་མ། (དམངས་སྒྲུང་།)
དེ་ནས་ཉིན་ཞིག་འབྲོག་པ་དེའི་རྨི་ལམ་གྱི་ནང་དུ། ཁོ་རང་གི་གཟའ་ཟླ་དེས་པུ་གུ་ཆུང་ཆུང་གི་མགོ་ཞིག་མནལ་མགོའི་འོག་ཏུ་སྦས་ནས་ཟ་བཞིན་པ་རྨིས་པས་འབྲོག་པ་དེ། ཁོང་ཁྲོ་ཟ་ཐག་ཆོད་ནས་རྨི་ལམ་ནང་དེ་གར་གཟའ་ཟླའི་མགོ་ནས་བཟུང་ནས་ཤུགས་དྲག་བརྡུང་པས་ཧོབ་དེ་གཉིད་སད་དུས་རང་གི་ལག་པའི་ནང་མི་སྤགས་སྦར་ར་གང་ཐོབ་ཡོད་པས། འབྲོག་པ་དེ་ཧ་ལས་ཤིང་ཅུང་ཟད་སྐྲག་ཀྱང་དེ་མུར་རང་གི་གཟའ་ཟླར་ལྟ་བར་སོང་། ཡིན་ནའང་། འབྲོག་པའི་གཟའ་ཟླ་མོ་ནི་གཉིད་ཐུག་པོ་ཁུག་བཞིན་བསྡད་ཡོད་པར་བརྟེན། འབྲོག་པ་དེ་སྐབས་འཕྲལ་ཅི་ཡང་བརྗོད་མ་ཤེས་པར་གྱུར། འོན་ཀྱང་ཁོ་རང་བློ་བདེ་པོ་ཁྱོན་ནས་མ་བྱུང་བས་ལུང་པའི་མདའ་དེར་བླ་མ་ཞིག་ཡོད་པ་དེའི་གྲམས་དུ་སོང་། འབྲོག་པ་དེས་འབྲོག་སར་བྱུང་བའི་ཡ་མཚན་གྱི་གནས་ཚུལ་རྣམས་བླ་མ་ལ་ཞུས་པས། བླ་མས་འབྲོག་པ་དེར་དེ་སྐོར་རེ་ཞིག་སྣང་མེད་དུ་བཞག་ན་དེ་ཡག་པ་འདུག གལ་ཏེ་ཅི་སྟེ་གཉིས་མེད་ཀྱིས་རྩེད་གཅོད་དགོས་ན་ཤེས་དེ་ཙམ་དཀའ་བ་རང་མི་འདུག་གསུངས། འབྲོག་པ་དེས་བླ་མར་་་ངའི་ལུག་གསོད་མཁན་དེ་ཅི་ཡིན་གསལ་པོ་གསུངས་རོགས། ངས་ལུག་གསོད་མཁན་དེ་སུ་ཡིན་རུང་མེད་པ་བཟོ་ཡི་ཡིན་ལབ་པས། བླ་མ་དེས་གད་མོ་བྱས་ནས་ལུག་གསོད་མཁན་དེ་གཅན་གཟན་དེ་འདྲ་མ་རེད། དེ་ནི་ཁྱོད་རང་གི་གཟའ་ཟླ་གསར་པ་དེ་རེད། ད་གསོད་ཕོད་པ་འདུག་གམ་གསུངས་པས། འབྲོག་པ་དེས་བླ་མའི་སྐད་ཆ་དེར་ཡིད་ཆེས་བརྟན་པོ་བྱུང་ནས་གསོན་འདྲེ་མ་ཡིན་ན་གསོད་མ་ཕོད་པ་ཅི་ལ་ཡོད། ང་ལ་ཡང་རྨི་ལམ་འདི་འདྲ་རྨིས་སོང་ཞེས་དེ་སྔ་བྱུང་བའི་རྨི་ལམ་རྣམས་ཞུས། བླ་མ་དེས་འབྲོག་པ་དེར་གསོན་འདྲེ་མ་དེ་གསོད་རྒྱུ་དེ་ལས་སླ་པོ་མ་རེད། ཁྱོད་དེ་རིང་ཡར་སོང་ནས་མདའི་མདེའུ་ཞིག་ཁུར་ནས་སང་ཉིན་སྔ་པོ་འདིར་ཤོག་དང་ཟེར། དེ་ནས་འབྲོག་པོ་དེས་དེ་ཉིན་འབྲོག་སར་ཕྱིན་ནས་སང་ཉིན་དེར་རང་གི་གཟའ་ཟླས་མ་ཚོར་བར་མདེའུ་ཞིག་ཁྱེར་ནས་བླ་མའི་སར་ཡོང་། བླ་མས་མདེའུ་དེར་སྔགས་ལེགས་པར་བཏབ་རྗེས་འབྲོག་པ་དེ་ལ། དེ་རིང་ནམ་ཕྱེད་ཙམ་ལ་ཁྱེད་རང་ག་ལེར་ལངས་ནས་མེ་མདའི་ནང་མདེའུ་དེ་བླུགས་ཏེ་སྦྲ་གུར་གྱི་ཕྱི་རོལ་དུ་སྒུག་སྡོད། ནམ་རླུང་འཚུབ་དྲག་པོ་རྒྱབ་དུས་སྦྲ་གུར་གྱི་སྒོ་ནས་ཁྱི་དམར་པོ་ཆེན་པོ་སྙིང་གར་སྤུ་དཀར་པོ་ཡོད་པ་ཞིག་ཡོང་བས། ཐེ་ཚོམ་མེད་པར་དེའི་སྙིང་གར་མེ་མདའ་རྒྱོབ་དགོས་ཞེས་ལམ་སྟོན་མཛད། དེ་ཉིན་འབྲོག་པ་དེ་ཡར་སོང་ནས་རང་གི་གཟའ་ཟླའི་མདུན་རྒྱུན་ལྡན་བཞིན་བྱས་ནས་བསྡད། མཚན་མོ་གཉིད་མ་ཁུག་པར་སྡུག་རུས་བྱས་ནས་བསྡད། ནམ་ཕྱེད་ཟིན་མཚམས་རང་གི་མེ་མདའ་དང་བླ་མས་སྔགས་བཏབ་པའི་མདེའུ་དེ་ཁྱེར་ནས་ག་ལེར་གཟའ་ཟླས་མ་ཚོར་བར་སྦྲ་གུར་གྱི་ཕྱིར་རོལ་དུ་སོང་། སྦྲ་གུར་གྱི་སྒོ་ཐད་ཀྱི་མདུན་དེར་འདོམས་བཅུ་གྲངས་བཅུ་ཕྲག་འགའི་སར་རྡོ་ཕོང་རྒན་ཞིག་ཡོད་པ་དེའི་སྟེང་མེ་མདའ་དེ་བཞག་ནས་སྒུག་བསྡད་པས། དུས་རིང་པོ་མ་སོང་བར་རླུང་འཚུབ་ལངས། འབྲོག་པས་གཟབ་གཟབ་བྱས་མེ་མདའ་ཚད་ནས་བསྡད་པས་དེར་བླ་མས་ཟེར་བ་བཞིན་ཁྱི་དམར་པོ་ཆེན་པོ་ཞིག་འགྱིངས་ཉམས་ཀྱིས་མར་འཐོན་ཡོང་བ་དང་། འབྲོག་པ་དེས་ཁྱི་དེའི་སྙིང་གའི་སྤུ་དཀར་པོ་ཡོད་ས་དེ་གར་ཚད་ནས་མེ་མདའ་ཞིག་ཚམ་ཚོམ་མེད་པར་རྒྱབ་པས། དེ་མ་ཉིད་ལ་མེ་མདའི་སྐད་སྒྲ་དང་ལྷན་དུ་རླུང་འཚུབ་འཇགས། ཁྱི་དམར་པོ་དེ་ཡང་མཐོང་སར་མེད། འབྲོག་པས་ལམ་སེང་སྔར་ནས་དོགས་པ་ཡོད་པ་བཞིན་རང་གི་གཟའ་ཟླར་བལྟ་བར་སོང་བས། གསོན་འདྲེ་མར་གྱུར་པའི་རང་གི་གཟའ་ཟླ་དེ་མལ་སའི་ནང་ཤི་ཡོད་པ་མཐོང་། དེ་ནས་བཟུང་འབྲོག་པ་དེའི་ལྷས་རའི་ནང་ཉིན་ལྟར་ལུག་རེ་བསད་པའི་གནས་ཚུལ་དེ་འདྲ་མ་བྱུང་ངོ་།།


text: ཉེ་བའི་ལོའི་རིང་། འབྲི་ཆུའི་དཔལ་འབྱོར་ཁུལ་གྱི་སྣོད་བཅུད་སྔོན་ལ་འཕེལ་རྒྱས་དང་ལྗང་མདོག་འཕེལ་རྒྱས་ཀྱི་ངེས་གནས་ལ་དམིགས་ཏེ་འབྲི་ཆུའི་སྟོད་རྒྱུད་དུ་གནས་པའི་ཡུན་ནན་ཞིང་ཆེན་གྱིས་ལྗང་མདོག་སྲུང་ཡོལ་བསྐྲུན་རྒྱུར་ཤུགས་བརྒྱབ་ནས་ས་ཆུ་གསོ་འཁྱོངས་འདུ་འགོད་དང་། རྨོ་བསྐྱུར་ནགས་གསོ་དང་རྩྭ་གསོ། བྱེ་རྡོ་ཅན་བཅོས་སྐྱོང་། སྐྱེ་དངོས་ཀྱི་སྣ་མང་རང་བཞིན་སྲུང་སྐྱོང་སོགས་བྱེད་ཐབས་མང་པོ་མཉམ་སྤྱོད་ཀྱིས“འབྲི་ཆུ་ཤང་ཤང་དུ་རྒྱུག”པའི་འགན་ལེན་བྱས་ཤིང་། འབྲི་ཆུའི་དཔལ་འབྱོར་ཁུལ་གྱི་ཡུན་ནན་ས་ཁོངས་ནང་བདེ་ཆེན་དང་། ས་དམ། ཏ་ལིས། ཁྲུའུ་ཞུང་། ཁུན་མིང་། ཆུས་ཅིང་། ཀྲའོ་ཐུང་སོགས་ཀྲོའུ་དང་གྲོང་ཁྱེར་ཡོད་པ་དང་རྒྱུག་ཁུལ་རྒྱ་ཁྱོན་གྱིས་སྤྱི་ལེ་གྲུ་བཞི་མ་ཁྲི་10.95ཟིན་ཡོད།


text:
༄༅།།རྒྱལ་ནང་གི་ཆེད་མཁས་པ་བོད་ལྗོངས་རྒྱལ་རྩེ་རྫོང་དུ་འཛོམས་ཏེ་བོད་ཁུལ་གྱི་བཟོ་སྐྲུན་ཤུལ་ བཞག་སྲུང་སྐྱོང་གི་སྐོར་གླེང་བ།
མི་དམངས་དྲ་བའི་འཕྲིན། ཉེ་སྔོན། བོད་ཁུལ་གྱི་བཟོ་སྐྲུན་ཤུལ་བཞག་སྲུང་སྐྱོང་དང་གསོན་ཤུགས་རྒྱས་པར་བྱེད་པའི་གླེང་སྟེགས་བོད་རང་སྐྱོང་ལྗོངས་ཀྱི་རྒྱལ་རྩེ་རྫོང་དུ་སྤེལ་ཞིང་། ཐེངས་འདིའི་གླེང་སྟེགས་ནི་ཡུལ་དངོས་ལ་རྟོག་ཞིབ་དང་། ཆེད་དོན་སྙན་ཞུའི་འཆད་ཁྲིད། ཟླུམ་ཅོག་བགྲོ་གླེང་སོགས་ཀྱི་ནང་དོན་འདུས་ཡོད་པ་རེད།
རྒྱལ་རྩེའི་ས་བབ་མཐོ་ཚད་ཆ་སྙོམས་སྨི་4050ཡན་ཡིན་ལ། བོད་སྐད་དུ་རྒྱལ་མཁར་རྩེ་ཟེར་ཞིང་། ནང་དོན་ནི་བླ་མེད་ཀྱི་ཕོ་བྲང་ཞེས་པ་དང་། འདི་ནི་བོད་ཀྱི་ལོ་རྒྱུས་ཐོག་གི་གྲོང་ཁྱེར་ཆེ་གྲས་གསུམ་པ་དེ་ཡིན་པ་རེད། ཀྲུང་གོའི་རིག་གནས་ཤུལ་བཞག་ཞིབ་འཇུག་གླིང་དང་། ཧྲང་ཧའེ་འགྲིམ་འགྲུལ་སློབ་ཆེན་བཟོ་སྐྲུན་རིག་གནས་ཤུལ་བཞག་རྒྱལ་སྤྱིའི་ཞིབ་འཇུག་ལྟེ་གནས། བོད་རང་སྐྱོང་ལྗོངས་རིག་དངོས་ཅུད་སོགས་སྡེ་ཁག་གི་ཆེད་མཁས་པ་20ལྷག་ཙམ་གནས་གཅིག་ཏུ་འཛོམས་ཏེ་བོད་ལྗོངས་ཀྱི་གནའ་བོའི་བཟོ་སྐྲུན་སྲུང་སྐྱོང་དང་གསོན་ཤུགས་རྒྱས་པར་བྱེད་ཐབས་ལྷུག་པོར་བརྗོད་པ་རེད།
གླེང་སྟེགས་སུ། མཁས་དབང་ཚོས་《དཔལ་འཁོར་ཆོས་སྡེ་སྲུང་སྐྱོང་ཞིབ་འཇུག་》དང་《ཀྲུང་གོའི་སྲོལ་རྒྱུན་གྱི་གྲོང་ཚོ་དང་གྲོང་རྡལ་མིང་གྲགས་ཅན་སྲུང་སྐྱོང་གི་འཆར་འགོད་ཞིབ་འཇུག་》སོགས་ཀྱི་འཆད་ཁྲིད་གལ་ཆེན་ཐེངས་བཅུ་གྲངས་གནང་བ་རེད། རྒྱལ་རྩེའི་ཉེ་འདབས་རྒྱབ་རིའི་གནའ་གྲོང་ལ་ལོ་ངོ་བརྒྱ་ཕྲག་ལྷག་གི་ལོ་རྒྱུས་ཡོད་པ་དང་། མཛེས་དཔྱོད་རིག་པའི་ཁྱད་ཆོས་དང་བོད་ཁུལ་གྱི་རྣམ་པ་མངོན་པར་རྫོགས་པའི་བཟོ་སྐྲུན་ནི་རི་བོའི་བབ་དང་བསྟུན་ནས་བསྐྲུན་ཡོད་ལ། ད་སྐབས་ཀྱང་མི་སྡོད་མྱོང་བའི་ཚོར་བ་ཡོང་ཐུབ་པ་ཞིག་རེད། སྔོན་གྱི་སློབ་གསོ་ཚན་རིག་རིག་གནས་རྩ་འཛུགས་ཀྲུང་གོའི་ལས་དོན་ཁྲུའུ་ཡི་རིག་གནས་ཤུལ་བཞག་གི་ཀྲོན་ཡོན་དང་ཧྥུ་ཏཱན་སློབ་ཆེན་གྱི་དགེ་རྒན་ཆེན་མོ་ཏུའུ་ཞའོ་ཧྥན་གྱིས"ས་གནས་འདིའི་མཁར་རྫོང་དང་། དགོན་པ། དམངས་ཁྲོད་འཚོ་བའི་རྣམ་པ་ཚང་མ་ཞི་ཞིང་མཐུན་པ་ཞིག་ཡིན་པས། རིག་གནས་ཤུལ་བཞག་སྲུང་སྐྱོང་གི་ཁྲོད་དུ། ས་ཆ་འདིའི་མང་ཚོགས་ལ་དོ་སྣང་བྱས་ཏེ་སུ་ཞིག་འདི་གར་འཚོ་མྱོང་བ་དང་སུ་ཞིག་གིས་འདིའི་འཕོ་འགྱུར་བདེན་དཔང་བྱེད་མྱོང་བར་དོ་སྣང་བྱེད་དགོས"ཞེས་བརྗོད་པ་རེད།
རྒྱལ་རྩེའི་བཟོ་སྐྲུན་རིག་གནས་ཤུལ་བཞག་ཐོན་ཁུངས་གལ་ཆེན་འདི་སྲུང་སྐྱོང་བྱེད་ཆེད། ཧྲང་ཧའེ་བོད་སྐྱོར་ལས་བྱེད་པ་རྒྱལ་རྩེ་རྫོང་གི་རྒྱུན་ལས་ཧྲུའུ་ཅི་གཞོན་པ་ཝང་ཀའོ་ཨན་གྱིས། ཐེངས་རྗེས་མར། རྒྱལ་རྩེ་རྫོང་གིས་རྒྱབ་རིའི་ཉེ་འདབས་ཀྱི་སྲང་ལམ་རྙིང་པའི་ཁུལ་གྱི་བཟོ་སྐྲུན་ཚོགས་པའི་ཐིག་ལེན་རིས་འབྲིའི་རྨང་གཞི་དང་། བརྟན་གཟབ་ཀྱི་དཔྱད་དཔོག ཇུས་འགོད་བཅས་ཀྱི་རྨང་གཞི་ཐོག་ནས་རྫོང་རིའི་སྔོན་དབྱིབས་སླར་གསོའི་ལས་གཞི་ལེགས་པར་བསྒྲུབས་ནས་རྒྱབ་རིའི་ཉེ་འདབས་ཀྱི་སྲང་ལམ་རྙིང་ཁུལ་དེ་ཀྲུང་གོའི་ལོ་རྒྱུས་རིག་གནས་ཁྲོམ་སྲང་གི་འཆར་འགོད་གི་སྙན་ཞུར་འབུལ་རྒྱུ་ཡིན་པ་མ་ཟད། རྒྱལ་རྩེ་ལྡེབས་རིས་ཀྱི་གྲངས་ཀ་ཅན་གསོག་ཉར་སོགས་ཀྱི་ལས་དོན་འཆར་གཞི་ལྟར་བསྒྲུབས་ནས་རྒྱལ་རྩེའི་ཕུལ་བྱུང་བཟོ་སྐྲུན་རིག་གནས་ཤུལ་བཞག་སྲུང་སྐྱོར་དང་ཞིབ་འཇུག གསོན་ཤུགས་རྒྱས་པར་བྱེད་པའི་ལས་དོན་བསྒྲུབ་རྒྱུ་ཡིན་ཚུལ་བསྟན་པ་རེད།


text:
གཅིག
རྒྱ་གར་གྱི་མུ་འབྲེལ་བརྙན་འཕྲིན་ཟློས་གར«སངས་རྒྱས»ཞེས་པ་འདི་ནི། སྟོན་པ་བཅོམ་ལྡན་འདས་ཀྱི་སྐུ་ཚེའི་བྱུང་བ་བརྗོད་པ་ཞིག་སྟེ། དེ་ཡང་ཐེག་པ་ཆེན་པོ་ལྟར་བསམ་གྱིས་མི་ཁྱབ་པའི་ལུགས་སུ་མ་བརྗོད་པར་རང་ཅག་སྐྱེ་བོ་ཐ་མལ་བའི་ངོར་ཇི་ལྟར་སྣང་བའི་བྱུང་རབས་ལ་གཞིར་བཟུང་ནས་བཟོས་པ་ཞིག་རེད། འདིའི་འཁྲབ་གཞུང་འབྲི་སྐབས། བརྙན་འཕྲིན་ཟློས་གར་གསར་བཟོའི་དགོས་མཁོ་ལ་དམིགས་ཏེ། མཛད་རྣམ་གྱི་ཆ་ཤས་རྣམས་སུ་འཕྲི་སྣོན་ཅུང་ཟད་བགྱིས་ཡོད་པ་ལྟ་ཅི་སྨོས་ཀྱང་། གཞི་རྩའི་ཆ་ནས་གཏམ་རྒྱུད་ཀྱི་བྱུང་རིམ་རྣམས་མདོ་སྡེ་ཚད་ལྡན་དག་དང་མཐུན་པར་མ་ཟད། དེང་གི་བྱུང་རབས་སྨྲ་པ་ཚོས་ཞིབ་འཇུག་བགྱིས་པའི་གྲུབ་དོན་དང་ཡང་ཐག་ཉེ་བས། འདི་ནི་སྟོན་པའི་མཛད་རྣམ་མཚན་ཉིད་ཚང་བ་བརྗོད་བྱར་བཟུང་བའི་བརྙན་འཕྲིན་ཟློས་གར་ཞིག་ཏུ་བརྩིས་ན་ཆོག་པར་མཐོང་ངོ་། །
ལེའུ་ང་བཞིའི་བདག་ཉིད་ཅན་གྱི་བརྙན་འཕྲིན་ཟློས་གར་འདི་ནི། མི་སྣ་གཙོ་བོ་རྒྱལ་སྲས་དོན་གྲུབ་མཆོག་ཐོག་མར་སྐུ་བལྟམས་པ་དང་། ཁྱེའུའི་དུས་སུ་ཡུམ་འདས་པ། མ་མ་སྐྱེ་དགུའི་བདག་མོས་གསོ་སྐྱོང་གནང་བ། རིག་པའི་གནས་བཅོ་བརྒྱད་ལ་བསླབས་པ། ཤཱཀྱའི་རིགས་སྲས་རྣམས་ལས་ཤེས་རྩལ་གྱིས་རྣམ་པར་རྒྱལ་བ། གྲགས་འཛིན་མ་ཁབ་ཏུ་བཞེས་ཤིང་སྲས་འཁྲུངས་པ། ཡབ་ཀྱིས་ཐབས་བརྒྱ་ཇུས་སྟོང་གིས་བཀག་ཀྱང་མ་ཁོག་པར་རབ་ཏུ་བྱུང་ནས་དཀའ་ཐུབ་སྤྱད་པ། དཀའ་ཐུབ་ལས་བཞེངས་ནས་འོ་ཐུག་གསོལ་བ། གནས་མཆོག་རྡོ་རྗེ་གདན་དུ་མངོན་པར་རྫོགས་པར་སངས་རྒྱས་པ། གང་ཟག་རིགས་སོ་སོ་ལ་ཐུགས་བརྩེ་བ་ཆེན་པོས་ཟབ་རྒྱས་ཀྱི་གདམས་པ་བསྩལ་པ། སྐུ་མྱ་ངན་ལས་འདས་པ་བཅས་ཀྱི་བྱུང་རིམ་མཐར་ཆགས་སུ་གསལ་བ་ཞིག་རེད་འདུག
དེ་ཡང་ལོ་ངོ་ཉིས་སྟོང་ལྔ་བརྒྱའི་གོང་དུ། རི་བོ་ཧི་མ་ལའི་ཉེ་འགྲམ། རྒྱ་གར་འཕགས་པའི་ཡུལ་གྱི་བྱང་ཕྱོགས། ཡུལ་སེར་སྐྱའི་གྲོང་ཁྱེར་དུ་འཁྲུངས་པའི་རྒྱལ་སྲས་དོན་གྲུབ་ཅེས་འབོད་པ་ཁོང་ལ། ལྷན་སྐྱེས་ནས་ཁྱད་པར་འཕགས་པའི་ཤེས་རབ་ཅིག་མངའ་བས། རང་གི་མཐོང་ཐོས་ཀྱི་ཡུལ་དུ་སོན་པའི་ཆོས་ཀུན་གྱི་དེ་ཉིད་ཤེས་འདོད་ཀྱི་འདུན་པ་དྲགས་པོས་རྒྱུན་དུ་དྲི་བ་སྣ་ཚོགས་འདྲི་བར་བྱེད། ཁོང་གིས། ག་ལེ་ག་ལེར་འཇིག་རྟེན་འདིའི་ཕུན་ཚོགས་རེ་རེས་སྡུག་བསྔལ་མི་འདྲ་བ་རེ་རེ་འདྲེན་ངེས་པ་དང་བྲོས་ཀྱང་ཐར་ས་མེད་པའི་མི་ཚེའི་སྡུག་བསྔལ་རེ་རེ་གཟིགས་ཤིང་མྱངས་པས། ཡང་སྙིང་འདི་དག་ཐམས་ཅད་ཅིའི་ཕྱིར་བྱུང་ངམ་ཞེས་པའི་དྲི་བ་དེ་རང་དང་གཞན་ལ་ཡང་ཡང་དྲིས་སོ། །
ཁོང་གིས་ཞིབ་ཏུ་བརྟག་ཅིང་དཔྱད་དུས། སྐྱེ་རྒ་ན་འཆིའི་ལྕགས་སྒྲོག་གིས་བཅིངས་ཤིང་། དགའ་སྐྱོ་ཆགས་སྡང་གི་ཐག་པས་བསྡམས་པའི་སྐྱེ་བོ་རྣམས་ལ་དོན་གྱི་རང་དབང་ཅུང་ཟད་ཀྱང་མེད་པ་དང་། སྟོབས་འབྱོར། མངའ་ཐང་། དགྲ་གཉེན། བརྩེ་དུང་། རྒྱལ་ཕམ་སོགས་ནི་མི་རྣམས་ཀྱིས་རང་གིས་རང་ལ་བཟོས་པའི་སྒྱུ་མའི་རྩེད་ར་ཆེན་པོ་ཞིག་ཡིན་པ་ཡུན་གྱིས་གཟིགས་པས། ས་སྟེང་གི་སྐྱེ་བོ་དྲེགས་ཞན་བར་མ་ཐམས་ཅད་རྩེད་ར་དེའི་གྲུ་ཟུར་རེ་རེ་ན་སྐབས་རེར་དགའ་བ་དང་། སྐབས་རེར་དགོད་པ་དང་། སྐབས་རེར་ངུ་བ་དང་། སྐབས་རེར་གཡེང་བ་དང་། སྐབས་རེར་འགྱོད་པ་དང་། སྐབས་རེར་སུན་པ་དང་། སྐབས་རེར་སྤྲོ་བ་དང་། སྐབས་རེར་འཇིགས་པ་སོགས་མ་ངེས་པའི་སེམས་དང་སེམས་ལས་བྱུང་བ་དག་གི་དབང་དུ་སོང་ནས་འཆི་བ་ལ་སྒུག་བཞིན་པའི་ངང་ཚུལ་དེར་ལྷག་ཏུ་ཐེ་ཚོམ་པར་གྱུར། གྱུར་ནས་ཀྱང་སྐད་ཅིག་རེ་རེ་ལྟར་འཛད་ཀྱིན་པའི་རང་གི་མི་ཚེ་ཐུང་ཐུང་དེ་ཁོང་ཅག་ལྟར་སྒྱུ་མའི་ཀློང་ན་སྒྱུ་མ་བརྩེས་ནས་བཞུགས་འདོད་གཏན་ནས་མ་བྱུང་བར། སྒྱུ་མའི་དྲ་བ་ཆེན་པོ་འདིའི་ཕ་རོལ་ན་ཅི་ཞིག་ཡོད་དམ། བདེ་སྡུག་ཀུན་གྱི་འབྱུང་རྩ་གང་དུ་ཡོད་དམ། ཚེ་སྲོག་གི་དོན་གྱི་རང་བཞིན་ཅི་ཞིག་ཡིན་ནམ། བདག་དང་ཆོས་ཀྱི་དེ་ཉིད་ཅི་ཞིག་ཡིན་ནམ་སོགས་རྟག་ཏུ་ཡིད་ལ་བྱས་ཏེ་དུས་འདས།
ནམ་ཞིག་དགུང་གྲངས་ཉེར་དགུར་སོན་པའི་ལོ་དེའི་ཟླ་འོད་འཕྲོས་པའི་མཚན་མོ་ཞིག་ལ། ཁོང་ཉིད་ཡབ་ཡུམ་བཙུན་མོ་སྲས་དང་བཅས་པར་གྱེས་ཏེ་རྟ་མཆོག་རྔོག་ལྡན་ལ་བཅིབས་ནས་དྲི་བ་དེ་དག་གི་ལན་འཚོལ་དུ་ཕེབས་སོང་། ཕེབས་ནས་ཀྱང་ལྟ་བ་སྣ་ཚོགས་པའི་ཀྱག་ཀྱོག་གི་ལམ་ཕྲན་མང་པོ་བརྒྱུད་མཐར། ཡུལ་རྡོ་རྗེ་གདན་དུ་ལྗོན་ཤིང་ཆེན་པོ་ཞིག་གི་དྲུང་དུ་སེམས་ཀྱི་དེ་ཉིད་ཕྱིན་ཅི་མ་ལོག་པར་གཟིགས་ཤིང་། ཡང་དག་པར་རྫོགས་པའི་འབྲས་བུ་བླ་ན་མེད་པ་མངོན་དུ་བྱས།
དེའི་རྗེས་སུ་སླར་ཡང་མུན་པའི་འོབས་ན་གནས་པའི་སྐྱེ་བོ་རྣམས་དབུགས་དབྱུང་བའི་སླད་དུ། ཞབས་ཀྱི་མེ་ཏོག་ག་ས་གང་དུ་བཀོད་དེ། བྱམས་བརྩེ་དང་ཤེས་རབ་སྙིང་པོར་བྱས་པའི་གསུང་གི་བདུད་རྩི་གང་ལ་གང་འཚམ་དུ་བསྩལ་པ་བཅས་ནི་བརྙན་འཕྲིན་ཟློས་གར་འདིའི་བརྗོད་བྱ་ཡིན་འདུག་པས། སོ་སོས་ག་ལེར་མྱང་བར་འཚལ།
གཉིས།
ད་ཆ་འཛམ་གླིང་ཤར་ནུབ་ཀུན་ཏུ། སྐྱེ་བོ་མཐའ་དག་ཕྱིའི་ཟང་ཟིང་གི་འདུ་བྱེད་སྣ་ཚོགས་རྩོལ་སྒྲུབ་ཀྱི་ཀློང་ན་གྲོག་མ་བཞིན་འདུར་བའི་གོམ་འགྲོས་སྔར་ལས་ཀྱང་ཇེ་མགྱོགས་སུ་སོང་བའི་ཤུགས་ཀྱིས། བསམ་བཞིན་དང་བསམ་བཞིན་མ་ཡིན་པའི་ངང་ལ། མི་དང་མིའི་བར་ལའང་ཁེ་ཕན་དང་། སྒེར་སེམས། འགྲན་རྩོད་སོགས་ཀྱི་རྩིག་པ་ཇེ་མཐོར་སོང་སྟེ། ཕན་ཚུན་བར་དོན་དམ་པའི་མཛའ་བརྩེ་དང་། སེམས་ཁུར། གདུང་སེམས་སོགས་ནི་ཁད་དང་ཁད་ཀྱིས་སྲབ་ཏུ་ཕྱིན་པས། འཕྲུལ་ལས་དར་བའི་རྩེ་མོར་སོན་ཞིང་ཕྱིའི་ཕུན་ཚོགས་ཆེས་ཆེར་རྒྱས་པའི་ལུང་པ་རྣམས་སུའང་མི་ཕལ་མོ་ཆེ་ནི་ཁེར་རྐྱང་དང་། རེ་དོགས། ཡིད་གཉིས། ཞུམ་སྣང་། ངལ་དུབ་བཅས་ཀྱིས་གཙེས་ཏེ། སེམས་ལ་ཁེན་ས་མེད་པར་སྙིང་ཁོང་སྟོང་ལྷང་ངེར་འཚོ་དགོས་པའི་ཚད་དུ་ཡོད་པར་ཐོས། དུས་དང་གནས་སྐབས་འདི་འདྲ་ཞིག་ལ། ལོ་ངོ་ཉིས་སྟོང་སྔོན་ལ་བྱོན་པའི་ཤར་ཕྱོགས་པའི་སྐྱེས་ཆེན་དམ་པ་གང་དེའི་སྐུ་ཚེའི་འོད་སྣང་དང་། གསུང་གི་བདུད་རྩིར་ལེགས་པར་རོལ་ན། དེས་ཁྱེད་ལ་སྔ་ན་མེད་པའི་ཞི་ལྷོད་དང་སྤོབས་གདེང་གི་དཔལ་ཞིག་བསྩལ་གནང་ཡང་སྲིད་དོ། །
ཁྱད་པར་རང་རེ་གངས་ཅན་པ་ལ་མཚོན་ན། མི་གྲངས་སྤྱིའི་བརྒྱ་ཆའི་མང་ཤོས་ནི་སྟོན་པ་བུ་རམ་ཤིང་པའི་རིང་ལུགས་ལ་བཅོས་མིན་གྱི་དད་པ་བྱེད་མཁན་ཡིན་པས། སྟོན་པའི་མཛད་རྣམ་ལེགས་པོ་འདིར་ཅིས་ཀྱང་མཇལ་རིགས། མ་གཞི་སུ་ཞིག་ཆོས་ལ་དད་མིན་དང་ཆོས་ལུགས་གང་ལ་དད་མིན་སོགས་ནི་གང་ཟག་སྒེར་སོ་སོའི་རང་དབང་ཡིན་པ་ལྟ་ཅི་སྨོས་ཏེ། བོད་མི་ཕལ་མོ་ཆེ་ནང་ཆོས་ལ་རྩེ་གཅིག་ཏུ་དད་ཀྱང་། རང་ཉིད་གང་ལ་དད་པའི་ཆོས་དང་། ཆོས་དེ་གསུང་བ་པོའི་མཛད་རྣམ་རགས་ཙམ་ཡང་མི་ཤེས་པ་དེ་ནི་བློ་ཕམ་སྐྱེ་གཞི་ཆེན་པོ་ཞིག་ཡིན་པ་རེད། དེས་ན་སངས་རྒྱས་ཀྱི་སྐྱེས་རབས་དང་། རྣམ་ཐར། ལོ་རྒྱུས་སོགས་ཀྱི་གླེགས་བམ་ཆེན་པོ་དེ་དག་བཀླག་མི་ནུས་ཚེ། བརྙན་འཕྲིན་ཟློས་གར་འདི་ལ་ཞིབ་ཏུ་ཐེངས་ཤིག་གཟིགས་དང་། ཁྱེད་ཉིད་གང་ལ་དད་པའི་ཐུབ་པ་མཆོག་དེའི་ལེགས་མཛད་བཀྲ་ཤིས་ཀྱི་རི་མོ་རགས་ཙམ་ཞིག་མིག་དང་ཡིད་ལ་འཆར་ནུས་པར་འགྱུར་ངེས་སོ། །
གསུམ།
བརྙན་འཕྲིན་ཟློས་གར་འདིའི་རིན་ཐང་གལ་ཆེ་ཤོས་གཞན་ཞིག་ནི། འདི་ལས་གནའ་བོའི་རྒྱ་གར་གྱི་ཡུལ་སྲོལ་གོམས་གཤིས་དང་། ཆོས་ལུགས་དད་མོས། སྲིད་དོན་གྱི་གནས་སྟངས། སྤྱི་ཚོགས་ཀྱི་ཁྱད་ཆོས། རིན་ཐང་ལྟ་ཚུལ། འཇིག་རྟེན་ལྟ་ཚུལ་སོགས་མཐོང་ཐུབ་པ་དེ་ཡིན། ནམ་རྒྱུན་རྒྱ་ནག་གི་གནའ་བོའི་རྒྱལ་རབས་སྣ་ཚོགས་ཀྱི་བརྙན་འཕྲིན་ཟློས་གར་དང་། གློག་བརྙན་སོགས་མིག་དང་རྣ་བར་ཡོངས་སུ་གོམས་པའི་འུ་ཅག་ལ་མཚོན་ན། སུའི་བསམ་འདུན་རྒྱལ་པོའི་ཐུགས་ལ་མི་འགྲོ་ན་དེའི་སྲོག་སྐད་ཅིག་ཉིད་ལ་འཕྲོག་འགྲོ་བ་དང་། གྲོས་ལ་དབང་བའི་བློན་ཚོགས་ཐམས་ཅད་ཀྱང་རྒྱལ་པོའི་མདུན་སར་འཇིགས་སྣང་གིས་མིག་ཟུང་ཀེམ་ཀེམ་གཡོ་བཞིན་སྡོད་དགོས་པ་དང་། ཕོ་བྲང་ནང་གི་རྩོད་རྙོག་ཐམས་ཅད་མི་མངོན་པའི་སྒྱུ་འཕྲུལ་གྱི་ཚུལ་དུ་གནས་པ་ལས་མཐོང་ཡུལ་དུ་གཏན་ནས་མངོན་པར་མི་བྱེད་པ་དང་། འབྱོར་ཕྱུག་དབང་ཐང་ནི་སྐྱེ་བོ་ཀུན་གྱི་དོན་དུ་གཉེར་བྱ་ཡིན་འོས་པ་ལྟ་བུའི་མཐོང་ཚུལ་དང་བག་ཆགས་ཤིག་བགོས་ཡོད་པ་རེད།
འོན་ཀྱང་བརྙན་འཕྲིན་ཟློས་གར་འདིའི་ནང་མངོན་པའི་གནའ་བོའི་རྒྱ་གར་གྱི་གནས་ཚུལ་ནི་དེ་དང་ཡོངས་སུ་མི་འདྲ་བ་ཞིག་སྟེ། གྲོས་ཀྱི་སྟེང་ཤཱཀྱའི་དཔོན་རིགས་རྣམས་ཀྱིས་རྒྱལ་པོ་ཟས་གཙང་གི་བསམ་ཚུལ་ལ་མངོན་སུམ་དུ་རྒོལ་བའི་གནས་ཚུལ་རྒྱུན་ལྡན་ཡིན་པ་དང་། ལྷས་བྱིན་གྱི་ཡབ་ཡུམ་གཉིས་ཀས་རྒྱལ་པོ་ཟས་གཙང་གི་རེ་འདུན་ལ་ལྡོག་པའི་སྦྱོར་བ་སྣ་ཚོགས་བརྩམས་ཀྱང་སྲོག་མི་འཕྲོག་པར་མ་ཟད། ནང་མིའི་འགལ་ཟླ་ནི་ནང་མིའི་མཛའ་སེམས་ཀྱི་ངོས་ནས་མ་གཏོགས་ཞི་ཐབས་གཞན་མེད་པའི་ངང་ཚུལ་ཞིག་ཀྱང་རང་བཞིན་གྱིས་བསྟན་འདུག ལྷག་པར་རྒྱལ་སྲས་གཉིས་ཀས་རྩལ་འགྲན་བཞིན་པའི་སྐབས། རྒྱལ་པོ་ཟས་གཙང་ཡབ་ཡུམ་གཉིས་ཀ་རྒྱལ་བུ་དོན་གྲུབ་ཀྱི་ཕྱོགས་དང་། ལྷས་བྱིན་གྱི་ཡབ་ཡུམ་གཉིས་ཀ་སྲས་ལྷས་བྱིན་གྱི་ཕྱོགས་སུ་མངོན་གསལ་དུ་འབུད་པའི་ངང་ཚུལ་སོགས་རྒྱུན་ལྡན་ལས་ཀྱང་རྒྱུན་ལྡན་ཞིག་ཡིན་པ་དེ་ལྟ་བུ་ནི། རྒྱ་ནག་གི་རྒྱལ་རབས་རྣམས་སུ་རྩ་བ་ནས་མཐོང་དུ་མེད་པའི་ལྟད་མོ་དང་བ་འདྲེན་པ་ཞིག་རེད། དེ་བཞིན་ཡུལ་དེའི་སྐྱེ་འཆིའི་ལྟ་བ་དང་། རིག་བྱེད་ཀྱི་ལུང་། མཆོད་སྦྱིན་གྱི་ཆོ་ག འཇིག་རྟེན་བྱེད་པོ། དཀའ་ཐུབ་པ། སྒྲིབ་སྦྱོང་བ་སོགས་ཟབ་ས་ཕྲ་སའི་ལྟད་མོ་དག་ནི་དེ་ལས་ཀྱང་བསམ་གཞིགས་སྣ་ཚོགས་འདྲེན་པའི་ཕོ་ཉ་ལྟ་བུར་གྱུར་སོང་།
ལར་གནའ་བོའི་རྒྱ་གར་དུའང་གཉའ་ནོན་དང་། གདུག་རྩུབ། གཡུལ་འཁྲུག བཙན་འཛུལ། སྒེར་གཅོད་སོགས་མི་འདུག་ཟེར་བ་གཏན་ནས་ག་ལ་ཡིན་ཏེ། འདིའི་ནང་དུའང་རིགས་རྒྱུད་དབྱེ་འབྱེད་དང་། བུད་མེད་ལ་བརྙས་བཅོས། ཉམ་ཆུང་ལ་གཉའ་གནོན་སོགས་ཀྱི་གནས་ཚུལ་མང་དུ་གསལ་བ་ལྟ་བུའོ། ། འོན་ཏེ་སྐབས་དེའི་རྒྱ་གར་གྱི་རྒྱལ་ཁབ་བཅུ་དྲུག་གི་གནས་སྟངས་དང་། ཤཱཀྱའི་དཔོན་རིགས་ཕན་ཚུན་བར་གྱི་གནས་སྟངས་དང་། རྒྱལ་བློན་བར་གྱི་འབྲེལ་བ། རྒྱལ་སྲིད་དང་མདུན་ན་འདོན་བར་གྱི་འབྲེལ་བ། ཆོས་དང་སྲིད་དོན་བར་གྱི་འབྲེལ་བ་སོགས་ཕྱོགས་ཟུར་སོ་སོ་ནས་བལྟས་ཚེ། རྒྱལ་པོའི་དབང་ཆ་ཚད་ཅན་ཡིན་པ་དང་། དབང་ཤུགས་ཀྱི་གོང་ན་དད་མོས་ཡོད་པ། དཔའ་མཛངས་ཀྱི་སྙིང་སྟོབས་བླ་རུ་བསྔགས་པ། ཤེས་རིག་བློ་སྦྱོང་གཙིགས་ཆེར་འཛིན་པ། ཆོས་རིག་གྲུབ་མཐའ་སྣ་མང་ཡོད་པ། ཆོས་རིག་གྲུབ་མཐའ་ཁག་གིས་ཀྱང་རྩོད་པའི་རིགས་པ་ལ་བརྟེན་ནས་གནས་ལུགས་བརྡར་ཤ་གཅོད་པ་མ་གཏོགས། ལེགས་ཉེས་ཐམས་ཅད་གོང་མས་བླ་ནས་ཆིག་ཆོད་དུ་ཁ་ཚོན་མི་གཅོད་པ་དང་དམག་ཤུགས་ཀྱིས་ཐག་མི་གཅོད་པ་བཅས་ཀྱི་ཟ་ཟུར་ནས་སྤྱི་མཐུན་ལམ་ལུགས་དང་། རང་སྲིད་རང་སྐྱོང་། ལྟ་བ་མཉམ་གནས་སོགས་ཀྱི་རྟགས་མཚན་མང་པོ་ཞིག་རིམ་པར་མཇལ་ཡོང་བས། ལོ་ངོ་ལྔ་སྟོང་གི་ཤེས་རིག་ལོ་རྒྱུས་ཡོད་པར་སྐད་པའི་གནའ་བོའི་ཤར་ཕྱོགས་ཀྱི་རྒྱལ་ཁབ་ལ་ལར་བལྟོས་ན། གནའ་བོའི་རྒྱ་གར་ནི་དོན་དམ་པའི་དཔལ་ཡོན་གྱི་འབྱུང་ཁུངས་ཤིག་ཡིན་པའི་བདེན་པ་གསལ་ལེར་རྟོགས་ཐུབ།
དེ་བཞིན་གྲོང་ཁྱེར་དང་ཕོ་བྲང་གི་བཟོ་བཀོད། ཁང་པའི་ནང་གི་སྒྲིག་ཆས་སྣ་ཚོགས། ཡུལ་སྲོལ་ཆོ་ག གཞས་དང་ཞབས་བྲོ། རོལ་མོའི་བྱེ་བྲག་དུ་མ། གྱོན་ཆས་དང་རྒྱན་ཆ་སོགས་ནི་ཇི་ཙམ་བལྟས་ཤིང་ཉན་ན་དེ་ཙམ་ཡིད་དུ་འོང་ཞིང་རྣ་བར་འཇེབས་པར་སྣང་སྟེ། གཅིག་བྱས་ན་ཡོད་ཚད་རང་ཅག་དང་ཐག་ཉེ་བས་ཡིན་ཀྱང་སྲིད། གང་ལྟར་བརྙན་འཕྲིན་ཟློས་གར་འདིར་བལྟས་རྗེས། ང་ཚོའི་སེམས་ལ“ཧི་མ་ལ་ཡའི་ཕར་ཚུར”གྱི་ཤེས་རིག་དང་། གོམས་སྲོལ། རིན་ཐང་ལྟ་བ་སོགས་ནི་ཇི་འདྲའི་ཐག་ཉེ་ཨང་སྙམ་པའི་དྲན་ཚོར་ཞིག་དབང་མེད་དུ་སྐྱེ་ཡོང་བར་སྙམ་མོ། །
«སངས་རྒྱས»ཞེས་པའི་བརྙན་འཕྲིན་ཟློས་གར་དེ་བོད་སྐད་དུ་བསྒྱུར་བའི་ལས་གཞི་མགོ་བཙུགས་ཡོད་པས། ངོ་སྤྲོད་འདི་འདྲ་ཞིག་ཅིས་ཀྱང་འབྲི་རོགས་ཞེས་གྲོགས་པོ་རྭ་ཤེས་རབ་ཀྱིས་བསྐུལ་མ་བྱས་པ་བཞིན། ཕྱི་ལོ2017ལོའི་ཟླ6ཚེས13ཉིན། སྒོ་ཤེས་རབ་ཀྱིས་དད་གུས་ཆེན་པོས་བྲིས་པ་དགེའོ། །
གསལ་འདེབས། རྩོམ་འདིའི་པར་དབང་ངེད་བཙན་པོ་ཚང་ལ་དབང་བས་ཆོག་མཆན་མ་ཐོབ་པར་གང་འདོད་དུ་བརྒྱུད་འགོད་བྱེད་མི་ཆོག
རྩོམ་ཁུངས། བཙན་པོ་ཚང་།
རྩོམ་འདིའི་སྦྲེལ་ཐག http://www.tsanpo.com/forum/25802.html


text:
འོལ་མོ་ལུང་རིངས། བར་པོ་སོ་བརྒྱད། ཤམ་པོ་ལྷ་རྩེ་སོགས་ཀྱི་དོན་གང་ཡིན།
དེ་ཡང་མཛད་མདོ་འབྲིང་པོ་གཟེར་མིག་ལས། ” ཡང་སྲས་ཀྱིས་ཡབ་ལ་ཞུས་པ། (སྲས་གཏོ་བུ་འབུམ་སངས་ཀྱིས་ཡབ་སྟོན་པ་གཤེན་རབ་ལ་ཞུས་པ།) འོ་སྐོལ་བཞུགས་མཆིས་ཡུལ་གྱི་གླིང་སྐོར་འདི། ཀུན་ཀ་བཤད་ཀྱང་བཤད་ཀྱིས་མི་ལངས་ན། འོལ་མོ་ལུང་རིངས་བྱ་བ་ཅིའི་ཕྱིར་ན་འོལ་མོ་ལུང་རིངས་ལགས། བར་པོ་སོ་བརྒྱད་བྱ་བ་ཅིའི་ཕྱིར་ན་བར་པོ་སོ་བརྒྱད་ལགས། ཤམ་པོ་ལྷ་རྩེ་བྱ་བ་ཅིའི་ཕྱིར་ན་ཤམ་པོ་ལྷ་རྩེ་ལགས། དེ་སྐད་ཅེས་ཡབ་ལ་ཞུས་སམ་གསོལ་པས།
དེ་ལ་ཡང་ཡབ་ཀྱིས་བཀའ་བསྩལ་པ། འོལ་ནི་སྐྱེ་བ་མེད་པས་འོལ། མོ་ནི་འདོད་པ་འབྱུང་བའི་མོ། ལུང་ནི་བཀའ་ལུང་སྟོན་པས་ལུང་། རིངས་ནི་ཐུགས་རྗེ་བསྲིང་པས་རིངས། དེའི་ཕྱིར་ན་འོལ་མོ་ལུང་རིངས་སོ། །
མ་རིག་རིག་པར་བསྟན་པས་བར། རིག་པས་མ་རིག་བོ་བས་པོ། དགེ་སྡིག་སོ་བ་བྱེད་པས་སོ། རྣམ་ཤེས་སྐྱོན་བརྒྱད་སྤངས་པས་བརྒྱད། དེའི་ཕྱིར་བར་པོ་སོ་བརྒྱད་དོ། །
ངེས་པའི་དོན་ལ་དགོངས་པས་ཤམ། འཁོར་བའི་སྡུག་བསྔལ་སྤངས་པས་པོ། མ་ནོར་དོན་ལ་ངེས་པས་ལྷ། ཐུན་མོང་མ་ཡིན་པས་སུ་རྩེ། དེའི་ཕྱིར་ན་ཤམ་པོ་ལྷ་རྩེའོ། །དེ་སྐད་ཅེས་བཀའ་བསྩལ་ཏོ། ། ” ཞེས་སོ།།


text:
གློག་འཕྲིན། jigmeberi@gmail.com
ལག་ཐོགས། 91-8953123301
སྐད་འཕྲིན། 8953123301
ངོ་དེབ། beri jigme wangyal
ས་སྐྱ་ལེགས་བཤད་ཀྱི་རིན་ཐང་རགས་ཙམ་གླེང་པ།
___བེ་རི་དགེ་བཤེས་འཇིགས་མེད་དབང་རྒྱལ།
ལུགས་ཀྱི་བསྟན་བཅོས་སྤྱི་བཤད།
སྙན་འཇེབས་མཚན་གྱི་ཆ་ཤས་ཙམ་ཞིག་ཀྱང་༎
རྣ་བའི་ནགས་ཀླུང་འགྲིམ་པའི་མོད་ཉིད་ལ༎
ཡིད་ལ་དཔྱིད་ཀྱི་དགའ་སྟོན་འཇོ་མཛད་པ༎
འཇམ་མགོན་ས་པཎ་གྲགས་པའི་བ་དན་དཀར༎
གངས་ཅན་པའི་སྔ་རབས་མཁས་པ་ཚོས། ལྷ་ཆོས་དང་མི་ཆོས་ཟུང་འབྲེལ་གྱི་བསླབ་བྱའི་བསྟན་བཅོས་ལ་ལུགས་ཀྱི་བསྟན་བཅོས། ཞེས་པའི་ཐ་སྙད་སྦྱར་སྲོལ་བྱུང་ཞིང་། དེའི་ཁུངས་ནི་འཕགས་ཡུལ་མཁས་པའི་གཞུང་ལུགས་རྣམས་སུ། ཆོས་ལུགས་དང་སྲིད་ལུགས་གཉིས་ཀ་གདམས་པའི་ལུགས་གཉིས་ཀྱི་བསླབ་བྱ་བསྟན་པའི་བསྟན་བཅོས་ལ། ནཱི་ཏི་ཤཱསྟྲ་ཞེས་པ་ལུགས་ཀྱི་བསྟན་བཅོས། ཞེས་ཚིག་སྡུད་ཀྱི་སྒོ་ནས་འདོགས་པའི་མིང་ཚིག་དེ་ཉིད་ཡིན་པར་སེམས། དེ་ནི་ལྷ་ཆོས་དང་མི་ཆོས་གཉིས་ཀའི་བླང་དོར་གྱི་གནས་ལུགས་ལེགས་པར་བཤད་པའི་གཞུང་ལུགས་ཡིན་པས། འཇམ་མགོན་ས་པཎ་གྱིས་རང་ཉིད་ཀྱིས་མཛད་པའི་ལུགས་ཀྱི་བསྟན་བཅོས་ལ་ལེགས་པར་བཤད་པ་རིན་པོ་ཆེའི་གཏེར་ཞེས་འདོགས་པ་ནས། གངས་ཅན་པ་ཚོས་ལུགས་ཀྱི་བསྟན་བཅོས་ལ་ལེགས་བཤད་ཅེས་པའི་ཐ་སྙད་གསར་པ་ཞིག་འདོགས་པའི་སྲོལ་བྱུང་། སྤྱིར་སཾ་སྐྲྀ་ཏའི་སྐད་དུ་ སུ་བྷཱ་ཥི་ཏ་ཞེས་པ་བོད་སྐད་དུ་ལེགས་པར་བཤད་པ་ཞེས་བྱ་ཞིང་། དེ་ནི་རྣམ་བཤད་རིགས་པ་ལས། ཇི་ལྟར་ན་ལེགས་པར་གསུངས་པ་ཡིན་ཞེ་ན། རྣམ་པ་བཅུ་དག་གིས་ཏེ། ཡང་དག་པར་བླང་བ་ཉིད་ཀྱིས་དང་། དབང་དུ་མཛད་པ་ཉིད་ཀྱིས་དང་། འཇུག་པ་ཉིད་ཀྱིས་དང་། རབ་ཏུ་ལྡན་པ་ཉིད་ཀྱིས་དང་། རབ་ཏུ་དབྱེ་བ་ཉིད་ཀྱིས་དང་། རྟེན་ཉིད་ཀྱིས་དང་། གོ་བར་མཛད་པ་ཉིད་ཀྱིས་དང་། གདགས་པ་ཉིད་ཀྱིས་དང་། དུས་ཉིད་ཀྱིས་དང་། ཡོན་ཏན་ཡོངས་སུ་འཛིན་པ་ཉིད་ཀྱིས་སོ། །[1]ཞེས་འབྱུང་བ་ལྟར། ལེགས་པ་རྣམ་པར་བཅུ་ཡི་སྒོ་ནས་བཤད་པ་ནི་སངས་རྒྱས་ཀྱི་བཀའ་ཡི་སྒྲ་དོན་ཡིན་མོད། དེ་ལྟར་ནའང་སྐབས་འདིར་ལུགས་གཉིས་ཀྱི་སྤང་བླང་ལེགས་པར་བཤད་པ་ལ་ལེགས་བཤད་འདོགས་པའི་འབྲུ་དོན་གཞིར་བྱས་པས། དེས་ན་བསླབ་བྱ་དང་ལུགས། ལེགས་བཤད་རྣམས་གནད་དོན་འདིའི་ཐོག་ལ་མིང་གི་རྣམ་གྲངས་སུ་བགྲང་རུང་བ་སེམས།
བོད་དུ་ལུགས་ཀྱི་བསླབ་བྱའི་བསྟན་བཅོས་ཆེས་ཐོག་མ་བྱུང་བ་ནི། ལྷ་ཆོས་དགེ་བཅུ་དང་མི་ཆོས་གཙང་མ་བཅུ་དྲུག་གཏན་ལ་ཕབ་པའི་བཙན་པོའི་ཞལ་ལྕེ་ཐེངས་དང་པོ་དེ་ཉིད་ཡིན་ཟེར་ན་ཆོག་མོད། དེ་ལྟ་ནའང་དེ་ཉིད་ལུགས་ཀྱི་བསླབ་བྱའི་ཁོངས་སུ་འདུ་ཡང་། ལུགས་ཀྱི་བསྟན་བཅོས་ཀྱི་གྲས་སུ་བགྲང་བ་ད་ཕན་མ་བྱུང་བ་སེམས། དེས་ན་བོད་བཙན་པོའི་སྐབས་ནས་དངོས་སུ་བྱུང་བའི་ལུགས་ཀྱི་བསྟན་བཅོས་ཅུང་གྲགས་ཆེ་བའི་ཐོག་མ་དེ་ནི།  >[2] མདོ་ཞེས་པ་དེ་ཡིན། དེ་ནི་ཏུན་ཧོང་ཡིག་རྙིང་ལས་ཐོན་པ་ད་ལྟའང་མཇལ་དུ་ཡོད། འདིའི་བརྗོད་དོན་ནི་ཕུ་བོ་དང་ནུ་བོ་གཉིས་ཕན་ཚུན་དྲི་བ་དང་དྲི་ལན་གྱི་སྒོ་ནས་ཆོས་དང་འཇིག་རྟེན་ཡ་རབས་དང་མ་རབས། སྤང་བྱ་བླང་བྱ། དགེ་བ་དང་སྡིག་པ། མཁས་པ་དང་བླུན་པོ། ཕན་པ་དང་གནོད་པ། བཟང་པོ་དང་ངན་པ་སོགས་ཀྱི་དབྱེ་བ་དང་རྣམ་གྲངས་རྣམས། དཔེ་དང་སྒྲུང་ཅི་རིགས་སྣ་ཚོགས་པའི་སྒོ་ནས་ གནའ་བོའི་བོད་མིའི་བསམ་བློའི་རྣམ་པ་དང་འདུ་ཤེས་འཛིན་སྟངས་ཀྱི་ཤེས་རིག་སོགས་མངོན་པར་གསལ་བར་འཁོད་ཅིང་། ཁྱོན་བསྡོམས་དྲི་བ་དོན་ཚན་བདུན་ཅུ་དོན་དགུ་དང་དེའི་དྲིས་ལན་ཡང་དེ་དང་མཉམ་པའི་སྒོ་ནས་གཞུང་དེ་གྲུབ་པར་བྱས་འདུག། འདི་ནི་བོད་བཙན་པོའི་དུས་རབས་སྐབས་སུ་བྱུང་བའི་གྲགས་ཆེ་བའི་ལུགས་ཀྱི་བསྟན་བཅོས་ཐེངས་དང་པོ་དེ་ཡིན་ཟེར་དགོས་པ་འདྲ།
བོད་སིལ་བུའི་དུས་རབས་སྐབས། འབྲོམ་སྟོན་རྒྱལ་བའི་འབྱུང་གནས་ཀྱིས་མཛད་པའི་《བསླབ་བྱ་མི་ཆོས་གནད་ཀྱི་ཕྲེང་བ》[3]ཞེས་པ་དེ་ཡིན། དེ་ནི་ནག་ཚོང་ལོ་ཙཱ་བ་ཚུལ་ཁྲིམས་རྒྱལ་བ་བལ་ཡུལ་དུ་འགྲོ་ཁར་འབྲོམ་གྱིས་སྐྱེལ་མ་མཛད་དེ་གྱེས་མཇལ་གནང་སྐབས་སུ་ཐོལ་བྱུང་དུ་གདམས་པ་ཡིན་ཚུལ་བསླབ་བྱ་དེའི་མགོ་ན་གསལ། འདི་ནི་ཐར་པར་བགྲོད་པའི་དམ་པའི་ལྷ་ཆོས་སེམས་ན་ཉར། འཇིག་རྟེན་མཐུན་འཇུག་གི་མི་ཆོས་ལུས་ངག་ལ་འཆང་དགོས་པའི་གནད་དོན་རྩ་འཛིན་བྱས་པའི་ཚིག་ཉུང་ལ་དོན་ཟབ་པའི་གདམས་ངག་ཁྱད་པར་བ་ཞིག་ཡིན། དུས་རབས་དེའི་ནང་འདི་རིགས་ལ་བསླབ་བྱ་ཞུ་བ་ལས་ལུགས་ཀྱི་བསྟན་བཅོས་ཀྱི་ཐ་སྙད་འདོགས་སྲོལ་བྱུང་མེད་པ་འདྲ།
བོད་བླ་མའི་དུས་རབས་སྐབས་འཇམ་མགོན་ས་པཎ་གྱིས་《བཏམས་ཤིང་བསྟན་པའི་མདོ་》ལ་བརྟེན་ནས་《ལེགས་བཤད་འཕྲུལ་གྱི་དྲ་བ》[4]ཞེས་པ། རྩོམ་ལུས་ཚིགས་ལྷུག་གི་རང་བཞིན་ཅན། གོ་བདེ་ལ་ཉན་སླ་བ། ཚིག་བསྡུས་ལ་དོན་རྒྱས་པ། དོན་དྲིལ་ཞིང་གནད་ལ་འཁེལ་བ། ཆོས་དང་མཐུན་ལ་སྲིད་དང་འཚམ་པའི་བསྟན་བཅོས་དེ་ཉིད་མཛད། དགའ་ལྡན་ཕོ་བྲང་པའི་དུས་རབས་ཀྱི་མགོར་༸གོང་ས་ལྔ་པ་ཆེན་པོས། འདི་ཉིད་ཀྱིས་སྒྲོམ་གཞི་བྱས་ནས་《ལུགས་ཟུང་བསླབ་བྱ་མུ་ཐི་ལེའ་ཕྲེང་བ》ཞེས་པ་མཛད། དེ་ནི་སོག་པོའི་དཔོན་རིགས་ཀྱི་ཕྲུ་གུ་ཚོའི་ཆེད་དུ་སྐུལ་བ་ལྟར་མཛད་པས། གཙོ་ཆེ་བ་འཇིག་རྟེན་མི་ཆོས་དང་། དེའི་ནང་ནས་ཀྱང་མཐོ་རིམ་མི་སྣ་དང་འབྲེལ་བ་ཆེ་བའི་དགྲ་འདུལ་གཉེན་སྐྱོང་དང་། དགྲ་འགོག་གཉེན་སྐྱོང་། རང་སྲུང་གཞན་ཕུང་། བརྟན་ལྷིངས་བག་ཕེབས། དགྲ་དོགས་གཉེན་སྲུང་། རང་རྒྱལ་གཞན་ཕམ། མགོ་སྐོར་བསླུ་བྲིད། གཡོ་ཁྲམ་རྫུན་སྒྲིག་བཅས་ཀྱི་སྒོ་ནས་དགྲ་བོ་ལས་རྣམ་པར་རྒྱལ་ཐབས་དགོས་པའི་ལམ་སྟོན་རེ་རེ་བཞིན། མི་ཆོས་རིང་ལུགས་ལ་དགོས་ངེས་པའི་བསླབ་བྱ་རིམ་ཐང་བྲལ་བ་ཞིག་ཡིན། དུས་ཕྱིས་རྫ་དཔལ་སྤྲུལ་རིན་པོ་ཆེས་མཛད་པའི་བསླབ་བྱ་ཡང་ཁུངས་བཅོལ་ས་འདི་ཚོ་ཡིན། དེས་ན་གོང་གསལ་ལུགས་ཀྱི་བསྟན་བཅོས་དེ་དག་ནི། བོད་བཙན་པོའི་དུས་རབས་སྐབས་ནས་བྱུང་བའི་བོད་རང་གི་ལུགས་ཀྱི་བསྟན་བཅོས་ཀྱི་སྲོལ་རྒྱུན་ལས་བྱུང་བའི་ལེགས་བཤད་ཡིན་ཟེར་དགོས་པ་འདྲ།
《ས་སྐྱ་ལེགས་བཤད་》མཛད་པ་ནས་བཟུང་བོད་ཀྱི་བསླབ་བྱའི་ལུགས་ཀྱི་ལེགས་བཤད་དག་གི་གཞི་འཛིན་ས་གཙོ་བོ་ནི་རྒྱ་གར་མཁས་པའི་ལུགས་ཀྱི་བསྟན་བཅོས་དང་སྒོ་བསྟུན་པའི་སྲོལ་བྱུང་སྣང་བས། དེ་ལྟར་ན་འདིར་རྒྱ་གར་མཁས་པའི་ལུགས་ཀྱི་བསྟན་བཅོས་བྱུང་རིམ་ཡང་རགས་ཙམ་ཤེས་དགོས་པ་གལ་ཆེར་མཐོང་། རྒྱ་གར་འཕགས་ཡུལ་གྱི་ལུགས་ཀྱི་བསྟན་བཅོས་ཆེས་ཐོག་མ་ནི་《རྒྱུད་ལྔ་པ(པཉྩ་ཏནྟྲ)》[5]ཞེས་པ་དེ་ཡིན་པར་གྲགས་ཤིང་། དེ་ཉིད་དུས་རབས་བདུན་པ་ཡན་མན་ནས་སིའི་སྐད་དུ་བསྒྱུར། བར་ལམ་ནས་ཨ་རབ་དང་། ལེ་ཊིན་སྐད་ཡིག་ཏུའང་བསྒྱུར། དུས་རབས་ཉི་ཤུ་པའི་ནང་དུ་རྒྱ་སྐད་ཐོག་ཏུ་བསྒྱུར་བས་རྒྱ་ནག་ཏུའང་དོ་སྣང་ཤུགས་ཆེར་སླེབས། ལྷག་པར་དེང་སང་རྒྱུགས་ཆེ་བའི་དབྱིན་སྐད་ཐོག་ཏུའང་བསྒྱུར་བར་མ་ཟད། རྒྱལ་ཁབ་གང་སར་དཔེ་སྐྲུན་དང་འགྲེམས་སྤེལ་རྒྱ་ཆེར་བྱས་པས། ནུབ་ཕྱོགས་སུའང་ཁྱབ་བརྡལ་ཆེས་ཆེར་སོང་། འདི་ཉིད་ད་བར་བོད་དུ་བསྒྱུར་ཐུབ་མེད། དེའི་ནང་གནའ་བོའི་སྤྱི་ཚོགས་ཀྱི་མི་ཆོས་རིང་ལུགས་དང་འབྲེལ་བའི་བླང་དོར་བསླབ་བྱ་གལ་གནད་ཆེ་བ་མང་པོ་ཞིག་སྒྲུང་དང་། སྒྲུང་གི་ནང་དུའང་སྒྲུང་གི་བང་རིམ་བསྒྲིགས་ནས་བསྟན་པས། རང་རེའི་མེས་པོ་ཚོའི་སྒྲུང་ལྡེའུ་བོན་གསུམ་གྱིས་ཆབ་སྲིད་སྐྱོང་བ་བཤད་པའི་ནང་གི་སྒྲུང་དང་ཁོག་འདྲ་བ་སྙམ་སྟེ། གསོན་ཉམས་ལྡན་པའི་སྒྲུང་ཐུང་རེ་རེའི་ཁོག་ཏུ། འཇིག་རྟེན་མི་ཆོས་ཀྱི་བསླབ་བྱའི་དོན་སྙིང་རེ་ལྡན་པའི་ཁྱད་ཆོས་འབུར་དུ་འཐོན་པ་ཞིག་ཡིན། དེའི་རྗེས་འཕགས་ཡུལ་དུ་གྲགས་ཆེ་བའི་ལུགས་ཀྱི་བསྟན་བཅོས་ནི། 《ཕན་པའི་མན་ངག (ཧི་ཏོ་པ་དེ་ཤ)》[6] ཅེས་པ་དེ་ཡིན། འདི་ཉིད་ལས་མཁས་པའི་དབང་པོ་ལོ་ཙཱ་བ་ཨཱཙཱརྱ་ཐུབ་བསྟན་མཆོག་གྲུབ་ཀྱིས་གྲོགས་ལ་ཕན་པའི་ལེའུ་ཙམ་བོད་སྐད་དུ་བསྒྱུར་བས་བོད་རང་གིས་ལྟ་བའི་སྐལ་པ་དང་ལྡན་པར་བྱས་པ་ལས་བསྟན་འགྱུར་ནང་དུ་བཞུགས་མེད།
འཕགས་ཡུལ་གྱི་ལེགས་བཤད་ལུགས་ཀྱི་བསྟན་བཅོས་རང་རེའི་བོད་སྐད་དུ་བསྒྱུར་ཅིང་ཞུས་ཏེ་གཏན་པ་ཕབ་ནས་ད་ལྟའི་བསྟན་འགྱུར་དུ་བཞུགས་ཡོད་པ་ནི།
1. སློབ་དཔོན་ཀླུ་སྒྲུབ་ཀྱིས་མཛད་པའི་《ཤེས་རབ་བརྒྱ་པ》ཞེས་བྱ་བའི་རབ་ཏུ་བྱེད་པ་རྒྱ་གར་གྱི་མཁན་པོ་སརྦ་ཛྙཱ་དེ་ཝ་དང་། ཞུ་ཆེན་གྱི་ལོ་ཙཱ་དཔལ་བརྩེགས་ཀྱི་འགྱུར།
2. 《ལུགས་ཀྱི་བསྟན་བཅོས་ཤེས་རབ་སྡོང་བུ》ཞེས་བྱ་བ་སློབ་དཔོན་ཀླུ་སྒྲུབ་ཀྱིས་མཛད་པ་ལས་ལེའུ་གཉིས་པ་ལོགས་ཤིག་ཏུ་བསྒྱུར་བ་ལོ་ཙཱ་བ་ཤཱི་ལེནྡྲ་བོ་དྷི་དང་། ཡེ་ཤེས་སྡེའི་འགྱུར།
3. 《ལུགས་ཀྱི་བསྟན་བཅོས་སྐྱེ་བོ་གསོ་བའི་ཐིགས་པ》ཞེས་བྱ་བ་སློབ་དཔོན་ཀླུ་སྒྲུབ་ཀྱི་ཞལ་སྔ་ནས་མཛད་པ། རྒྱ་གར་གྱི་མཁན་པོ་ཤཱི་ལེནྡྲ་བོ་དྷི་དང་། ཞུ་ཆེན་གྱི་ལོ་ཙཱ་བ་ཡེ་ཤེས་སྡེའི་འགྱུར།
4. 《ལུགས་ཀྱི་བསྟན་བཅོས་ཚིགས་སུ་བཅད་པའི་མཛོད》ཅེས་བྱ་བ་སློབ་དཔོན་ཉི་མ་སྦས་པས་མཛད་པ། ཟ་ཧོར་གྱི་མཁན་པོ་ཛྙཱ་ན་ཤཱནྟི་དང་། བོད་ཀྱི་ལོ་ཙཱ་བ་དཔལ་གྱི་ལྷུན་པོ་སྡེའི་འགྱུར།
5. 《ཚིགས་སུ་བཅད་པ་བརྒྱ་བ》ཞེས་བྱ་བ་སློབ་དཔོན་ཆེན་པོ་མཆོག་སྲེད་ཀྱིས་མཛད་པ། རྒྱ་གར་གྱི་མཁན་པོ་བི་ན་ཡ་ཙནྡྲ་དང་། བོད་ཀྱི་ལོ་ཙཱ་བ་དགེ་སློང་ཆོས་ཀྱི་ཤེས་རབ་ཀྱི་འགྱུར།
6. 《དྲི་མ་མེད་པའི་དྲིས་ལན་རིན་པོ་ཆེའི་ཕྲེང་བ》ཞེས་བྱ་བ་རྒྱལ་པོ་ཆེན་པོ་སྙན་དངགས་མཁན་གྱི་དམ་པ་སློབ་དཔོན་དོན་ཡོད་འཆར་གྱིས་མཛད་པ། རྒྱ་གར་གྱི་མཁན་པོ་ཀ་མ་ལ་གུཔྟ་དང་། ཞུ་ཆེན་གྱི་ལོ་ཙཱ་བ་རིན་ཆེན་བཟང་པོའི་འགྱུར།
7. 《ཙ་ན་ཀའི་རྒྱལ་པོའི་ལུགས་ཀྱི་བསྟན་བཅོས》རྒྱ་གར་གྱི་མཁན་པོ་པྲ་བྷཱ་ཀ་ར་ཤྲཱི་མི་ཏྲ་དང་། ཞུ་ཆེན་གྱི་ལོ་ཙཱ་བ་དགེ་སློང་རིན་ཆེན་བཟང་པོའི་འགྱུར།
8. 《མ་སུ་རཀྵས་བྱས་པའི་ལུགས་ཀྱི་བསྟན་བཅོས》རྒྱ་གར་གྱི་མཁན་པོ་ཨཱ་ཙཱརྱ་དྷརྨ་ཤྲཱི་བྷ་དྲ་དང་། ལོ་ཙཱ་བ་དགེ་སློང་ཤཱ་ཀྱ་བློ་གྲོས་ཀྱི་འགྱུར།[7] བཅས་ཡིན།
བོད་བཙན་པོའི་དུས་རབས་སྐབས་ནས་བོད་རང་གི་བསླབ་བྱའི་གཞུང་ཙམ་མ་ཡིན་པར་རྒྱ་གར་ནས་ལུགས་ཀྱི་བསྟན་བཅོས་བོད་བསྒྱུར་གྱི་མགོ་འཛུགས་བྱས་ནས་བཙན་པོ་ཁྲི་སྲོང་ཡབ་སྲས་ཀྱི་སྐབས་ནས་ཀླུ་སྒྲུབ་ཀྱི་སྐྱེ་བོ་གསོ་ཐིགས་དང་། ཤེས་རབ་སྡོང་བུ། ཤེས་རབ་བརྒྱ་པ་རྣམས་བོད་བསྒྱུར་བྱས་ཤིང་། ལྷག་མ་གཞན་རྣམས་ནི་བོད་སིལ་བུའི་སྐབས་སུ་བསྒྱུར་བ་ཡིན།
ཚིག་གི་འགྲོས་དང་དོན་གྱི་སྙིང་པོ་ཕལ་པོ་ཆེ་བསྒྱུར་གཞུང་དེ་དག་དང་བསྟུན་ཏེ། བོད་རང་གི་སྔོན་བྱུང་བསླབ་བྱའི་ཁ་རྒྱུན་དང་ཡིག་ཐོག་ཡོད་པའི་གཞུང་ལུགས་ཀུན་ལ་འདྲེས་པར་བྱས་ནས། འཕགས་བོད་བསླབ་བྱའི་གཞུང་ལུགས་ཕལ་པོ་ཆེའི་གདམས་པའི་ཆུ་བོ་གཅིག་ཏུ་འདྲེས་པའི་ལེགས་བཤད་ཀྱི་རྒྱ་མཚོ་དང་འདྲ་བ། འཕགས་པའི་ཡུལ་དུའང་ཆ་ཚང་ལ་གནད་དུ་འཁེལ་བ་དེ་འདྲ་བྱུང་མྱོང་མེད་པའི་ལྷ་ཆོས་དང་མི་ཆོས་གཉིས་ཀའི་རིན་པོ་ཆེའི་གཏེར་ལྟ་བུ་ནི་《ས་སྐྱ་ལེགས་བཤད་》ཉག་གཅིག་ཡིན། ས་པཎ་གྱིས་ལེགས་བཤད་འདི་ཉིད་མ་མཛད་པའི་སྔོན་དུ། འབྲོམ་སྟོན་རྒྱལ་བའི་འབྱུང་གནས་ཀྱི་《བསླབ་བྱ་མི་ཆོས་གནད་ཀྱི་ཕྲེང་བ》ཞེས་པ་ལུགས་གཉིས་ཀའི་གནད་ལ་ལྷ་ཆོས་དང་མཐུན་ལ་མི་ཆོས་དང་འཚམས་པའི་ལེགས་བཤད་ཆེས་རྨད་དུ་བྱུང་བ་ཡོད་ནའང་སྤྱི་ཚོགས་ནང་དེ་ཙམ་རྒྱུགས་མི་ཆེ།
བོད་སིལ་བུའི་དུས་རབས་ནས་དགའ་ལྡན་ཕོ་བྲང་བའི་བར་གངས་ཅན་པའི་མཁས་གྲུབ་རིམ་བྱོན་གི་ཁྲོད་ནས་ལུགས་ཀྱི་བསྟན་བཅོས་མཛད་པ་པོ་མི་ཉུང་བ་ཞིག་བྱུང་བ་དེ་དག་གི་མགོ་ཁུངས་སམ། ཡང་ན་སྒྲོམ་གཞིའི་དཔེ་ལྟ་ཞུ་ས་གཙོ་བོ་ནི་ས་སྐྱ་ལེགས་བཤད་ཉག་གཅིག་ཡིན་ལ། དེའི་ཁ་སྣོན་ཞབས་སྣོན་ལྟ་བུར་མདོ་རྒྱུད་བསྟན་བཅོས་ཀྱི་ཚིག་ཟུར་རེ་གཉིས་ཀྱིས་ལྷན་པ་བཏབ་པ་ཙམ་ལས། ས་སྐྱ་ལེགས་བཤད་ལས་ཚད་གཞི་མཐོ་བའི་ལེགས་བཤད་གསར་པ་ཞིག་ད་ཕན་སུས་ཀྱང་མཛད་པ་བྱུང་མྱོང་མེད།
ས་སྐྱ་ལེགས་བཤད་ཀྱི་སྤྱི་ཁོག་རགས་དཔྱོད།
(1) ས་སྐྱ་ལེགས་བཤད་ཀྱི་བརྗོད་གཞི།
འཇམ་མགོན་ས་པཎ་གྱི་ས་སྐྱ་ལེགས་བཤད་ཀྱི་རྩོམ་པ་དམ་བཅའ་བའི་གཞུང་ལ།
རིག་པས་དཔྱད་ན་ཆོས་ལུགས་མི་འགལ་ཞིང་། །
འཇིག་རྟེན་བྱ་བ་ཀུན་ནས་ལེགས་བསྒྲུབ་པ། །
དམ་པ་རྣམས་ཀྱི་སྤྱོད་ཚུལ་ཅི་འདྲ་ཞིག །
བཤད་པ་འདི་ནི་ལེགས་བཤད་རིན་ཆེན་གཏེར། །
ཞེས་རྩོམ་པ་དམ་བཅའ་བ་དང་འབྲེལ་ནས་གཞུང་ཧྲིལ་པོའི་བརྗོད་གཞི་ངོ་སྤྲོད་གནང་བའི་སྐབས། རིག་པས་དཔྱོད་ན་ཆོས་ལུགས་མི་འགལ་བའི་ཆོས་ནི་དམ་པའི་ལྷ་ཆོས་དང་། ལུགས་ནི་འཇིག་རྟེན་སྲིད་ལུགས་སྟེ། དམ་པའི་སྤྱོད་ཚུལ་འཛིན་པ་ལ་འཇིག་རྟེན་མི་ཆོས་དང་མི་འགལ་བའི་བྱ་སྤྱོད་ཐོག་ནས་མི་ཚེ་སྐྱེལ་ཐབས་ཀྱི་ཡང་དག་པའི་ལམ་སྟོན་ཏེ། ལྷ་ཆོས་དང་མི་འགལ་བའི་འཇིག་རྟེན་མི་ཆོས་ཀྱི་བྱ་སྤྱོད་གཙོ་བོར་བྱས་པའི་རབ་བྱེད་བརྒྱད་དང་། དམ་པའི་ལྷ་ཆོས་གཙོ་བོ་བྱས་པའི་རབ་བྱེད་གཅིག་སྟེ། རབ་བྱེད་དགུའི་ནང་དུ་འཇིག་རྟེན་ལ་རྒྱབ་ཀྱིས་ཕྱོགས་ནས་ལྷ་ཆོས་སྒྲུབ་པ་དང་། ལྷ་ཆོས་ལས་འབྱུང་བའི་དཀོན་མཆོག་དང་། ལས་འབྲས་རྩིས་མེད་གཏོང་བའི་མི་ཆོས་ཀྱི་མཐའ་གཉིས་ཀྱི་དབུས་ན་གནས་པའི་ལུགས། མི་ཡུལ་གྱི་འཇིག་རྟེན་འདིར་འཇིག་རྟེན་མིའི་ཁྲོད་ན་འགྲོ་ཆག་ཉལ་འདུག་གི་བྱ་སྤྱོད་དང་། དཀར་ནག་དགེ་སྡིག་གི་བླང་དོར། ལེགས་ཉེས་རྣམ་འབྱེད་ཀྱི་མཁས་པ་དང་བླུན་པོའི་ས་མཚམས། ཡ་རབས་དང་མ་རབས་ཀྱི་བྱ་སྤྱོད། བཟང་སྤྱོད་དང་ངན་སྤྱོད་ཀྱི་རྣམ་འགྱུར། རང་བཞིན་དང་རྣམ་འགྱུར་གྱི་ཁྱད་པར། རིགས་པ་དང་མི་རིགས་པའི་བཅད་མཚམས། བྱ་བ་དང་སྤྱོད་ལམ་གྱི་སྟངས་འཛིན། དམ་པའི་ཆོས་ཚུལ་བརྟག་པ་བཅས་ཀྱི་བརྗོད་གཞི་བསྡུས་ཡོད། མདོར་ན་ས་སྐྱ་ལེགས་བཤད་ཀྱི་མགོ་ཁུངས་གང་ལ་གཏུགས་སའི་སྔོན་བྱོན་འཕགས་བོད་མཁས་པས་བྱས་པའི་ལུགས་ཀྱི་བསླབ་བྱའི་བརྗོད་གཞིའི་ཐད། ཆ་ཚང་ལ་སྣེ་འཛོམས་པ་འདི་གོང་ན་སྔོན་ཆད་མ་བྱུང་ཞིང་། འདི་ཉིད་ལ་གཞི་བཅོལ་ནས་བསྒྲིགས་པའི་གངས་ཅན་པའི་ཕྱི་རབས་མཁས་པ་ཚོས་བྱས་པའི་ས་ཆུ་མེ་རླུང་ལྕགས་ཤིང་རྡོ་ཡི་ལུགས་ཟུང་བསླབ་བྱའི་ལེགས་བཤད་མང་དུ་བྱུང་བའི་ཁྲོད་དུའང་། བརྗོད་གཞིའི་ཆ་ལག་འདིའི་གོང་ན་སོར་གང་ཙམ་ཡང་ཐོན་མཁན་ད་ཕན་བྱུང་མྱོང་མེད༎
(2) ས་སྐྱ་ལེགས་བཤད་ཀྱི་རྩོམ་ལུས།
བོད་བཙན་པོའི་དུས་རབས་སྐབས་ཀྱི་ >ལྟ་བུ་ཚིག་ལྷུག་རང་བཞིན་གྱི་ལུས་ལ། དྲི་བ་དང་དྲིས་ལན་གྱི་རྣམ་པས་སྲོག་ཞུགས་ཤིང་། བཀས་བཅད་རིམ་པར་གཉིས་པའི་སྐབས་ཀྱི་བརྡ་ཆད་ཐ་སྙད་དང་དབྱངས་གསལ་སྔོན་རྗེས་ཀྱི་སྦྱོར་ཚུལ་ལས་མི་འགོང་བའི་ཚིག་སྦྱོར་ཅན་ཡིན། བོད་སིལ་བུའི་སྐབས་ས་པཎ་རང་ཉིད་ཀྱིས་མཛད་པའི་འཕྲུལ་གྱི་དྲྭ་བ་ཡང་། བཀས་བཅད་གསུམ་པའི་རྗེས་ཀྱི་བརྡ་ཆད་ཐ་སྙད་དབྱངས་གསལ་སྔོན་རྗེས་ཀྱི་སྦྱོར་ཚུལ་གཞི་འཛིན་གནང་བ་ཕུད། དེ་བྱིངས་ལྷུག་པའི་ལུས་པ། རྩོམ་པའི་འགྲོས་ནི་བཏམས་ཤིང་བསྟན་པའི་མདོ་དང་སྒོ་ཀུན་ནས་འདྲ་བ་ཡིན། དགའ་ལྡན་ཕོ་བྲང་པའི་སྐབས་སུ་༸གོང་ས་ལྔ་པའི་མུ་ཐི་ལའི་ཕྲེང་བ་དང་རྫ་དཔལ་སྤྲུལ་གྱི་བསླབ་བྱ་ >སོགས་ཀྱང་ཚིགས་བཅད་ལྷུག་གི་ཁྱད་པར་ཙམ་ལས། བོད་ཀྱི་གདོད་མའི་རྩོམ་འགྲོས་དང་ཁ་ཐག་ཧ་ཅང་ཉེ། ལེགས་བཤད་འདིའི་ཚིག་སྦྱོར་ནི་རྒྱ་གར་གྱི་སྡེབ་སྦྱོར་རིག་པའི་འགྲོས་ལ་དཔེ་བཀབ་ནས། རྒྱ་གར་བའི་ལུགས་ཀྱི་རྩོམ་ལྟར། ལུས་ལ་བཅད་ལྷུག་སྤེལ་མ་གསུམ་ཡོད་པའི་ནང་ནས། ཚིགས་བཅད་དང་། དེ་ལ་ཡང་ཚིགས་རྐང་རེ་རེའི་ནང་དུ་ཚེག་བར་མང་ཉུང་དོ་མཉམ་པའི་ཐོག ། གྲོལ་བ་དང་། འདུས་པ། རིགས། མཛོད་བཅས་ཀྱི་སྡེབ་སྦྱོར་གྱི་ཆིངས་ཆེན་པོ་བཞི་ལས། གྲོལ་པའི་སྡེབ་སྦྱོར་ཁོ་ནར་སྤྱོད་དེ། ཚིགས་རྐང་བཞི་ལ་ཚིགས་བཅད་གཅིག་གི་རྣམ་གཞག་བརྟན་སྲུང་ཐོག །ཚིགས་བཅད་རེ་རེའི་ནང་དུ་བརྗོད་དོན་རེ་རེ་རྫོགས་པར་བསྡུས་པས། རྩོམ་ལུས་ཀྱི་ཐོག་ནས་བོད་འདོད་མའི་རྩོམ་རིག་དང་སྲོལ་རྒྱུན་རྩོམ་རིག་གི་ས་མཚམས་ཐོག་མར་འབྱེད་པའི་རྡོ་རིང་ཡང་འདི་ཉིད་ཟེར་ན་མི་ཆོག་པ་མེད་དེ། འདིའི་གོང་གི་བོད་རིགས་མཁས་པ་ཚོས་མཛད་པའི་རྩོམ་ཆོས་གཞི་ཆའི་ཆ་ནས་ཉུང་ཉུང་ཡིན་ཞིང་། གང་ཞིག་ཡོད་པ་དེ་དག་ཀྱང་ཚེག་བར་མང་ཉུང་ངེས་མེད་ཀྱི་ཚིག་རྐང་དང་། ཚིག་རྐང་མང་ཉུང་ངེས་མེད་ཀྱི་ཚིགས་བཅད་འགྲུབ་པའི་སྲོལ་ཁོ་ན་དར་སྲོལ་ཆེ་བ་ད་ལྟར་མཇལ་དུ་ཡོད་པའི་རྩོམ་ཆོས་ཚོར་གཟིགས་ན་མཁྱེན་ངེས་ཡིན།
(3) ས་སྐྱ་ལེགས་བཤད་ཀྱི་སྒྱུ་རྩལ་དང་མཛེས་དཔྱོད།
དེ་ཡང་སྒྱུ་རྩལ་ནི་རྩོམ་པ་པོའི་ངོས་ནས་འབུར་དུ་ཐོན་པའི་ཉམས་དང་འགྱུར་གྱི་རྣམ་པ་ལ་གོ་དགོས་པ་དང་། མཛེས་དཔྱོད་ནི་ཀློག་པ་པོའི་སེམས་ཚོར་གྱི་སྣང་བརྙན་ལ་གོ་དགོས་པ་ཡིན། པོ་ལན་གྱི་མཛེས་རིག་མཁས་པ་ཨིནགྷརཊན་[8]གྱིས། སྒྱུ་རྩལ་གྱི་རིན་ཐང་ནི། རྩོམ་ཡིག་དེ་ཉིད་ཀྱི་ཁྲོད་དུ་གནས་ཤིང་མངོན་པའི་ཆོས་ཤིག་དང་། མཛེས་དཔྱོད་ཀྱི་རིན་ཐང་ནི་ཀློག་མཁན་གྱིས་རྩོམ་ཡིག་ལ་མཛེས་དཔྱོད་ཀྱི་བློས་ལྟ་ཀློག་སྐབས་གཞི་ནས་མངོན་གྱི་ཡོད་པར་འདོད། ཅེས་པ་ལྟར། ས་སྐྱ་ལེགས་བཤད་ཀྱི་སྒྱུ་རྩལ་ཐད་ནས་བཤད་ན། རྒྱ་གར་སྙན་ངག་གྱི་ཉམས་དང་སྒྱུ་རྩལ་གྱི་རྣམ་པ་རྩལ་དུ་བཏོན་ཏེ། དཔེ་དོན་སྦྱོར་སྟངས་དང་། ཉམས་འགྱུར་བསྟན་སྟངས། གང་ཐད་ནས་མེ་ལོང་མའི་གཞུང་ལུགས་ནས་འབྱུང་བའི་སྒྲ་དོན་ཅི་རིགས་པའི་རྒྱན་གྱིས། དེ་སྔོན་བོད་ཀྱི་རྩོམ་འགྲོས་ལས་སྒྱུ་རྩལ་གྱི་རྣམ་པ་མི་འདྲ་བ་ཞིག་གསར་གཏོད་མཛད་པའི་ཤིང་རྟ་ལྟ་བུ་གྱུར་ཡོད་ལ། མཛེས་དཔྱོད་ཀྱི་ཐད་ནས་བཤད་ནའང་། སྐབས་དེའི་ཀློག་པ་པོ་ཚོའི་སེམས་ངོགས་ན་རང་དབང་མེད་པར་ཟུག་ཅིང་། ཟུག་པ་ཙམ་དུ་མི་སྡོད་པར་མངར་སྐྱུར་ཅི་རིགས་པའི་ཚོར་སྣང་གིས་སེམས་འགུལ་ཐེབས་པའི་ནུས་པ་འབུར་དུ་འཐོན་པ་སྣང་སྟེ། ཆོས་བརྒྱུད་གྲུབ་མཐའ་དང་། དགོན་སྡེ་གདུང་རབས་བར། ཁྱོད་ཤི་ང་གསོན་གྱི་ཕྱོགས་རླུང་གཡོ་བའི་དུས་རབས་དེའི་ནང་དུའང་། ཆོས་ལུགས་ལྟ་གྲུབ་རིས་སུ་མ་བཅད་པར་ཀུན་གྱིས་ཐུན་མོང་དུ་བལྟ་སའི་མེ་ལོང་གཅིག་པོའི་བཟོ་འདྲ་པོ་ཞིག་ཀྱང་ཆགས་ཡོད། མདོར་ན་ཆེས་ཕུལ་དུ་བྱུང་བའི་ངག་རིག་གི་སྒྱུ་རྩལ་ལ་ཀློག་པ་པོའི་མཛེས་དཔྱོད་ཀྱི་སྣང་བརྙན་མངོན་གསལ་དོད་པའི་ཚིག་སྦྱོར་གྱི་རྩོམ་རིག་འདི་ནི། སྐབས་དེར་གསར་གཏོད་རང་བཞིན་གྱི་ཆེས་ཕུལ་དུ་བྱུང་བའི་སྙན་དངགས་ཀྱི་བྱ་སྐད་དང་པོ་དེ་ཡིན་ཟེར་ན་ཆོག་སྙམ།
(4) ས་སྐྱ་ལེགས་བཤད་ཁུངས་གང་ལ་བརྟེན་པ།
ཆེས་ཕུལ་དུ་བྱུང་བའི་ལུགས་ཀྱི་བསླབ་བྱ་ཆེན་པོ་འདིའི་ཁུངས་ནི། གོང་དུ་ཞུས་པ་ལྟར་བོད་བཙན་པོའི་དུས་རབས་སྐབས་ནས་བྱུང་བའི་བཏམས་ཤིང་བསྟན་པའི་མདོ་སོགས་བོད་རང་གི་བསླབ་བྱ་དང་། འབྲོམ་སྟོན་རྒྱལ་བའི་འབྱུང་གནས་ཀྱི་བསླབ་བྱ་མི་ཆོས་གནད་ཀྱི་འཕྲེང་བ་སོགས་ཁུངས་རྒྱ་གར་ལ་བརྟེན་པའི་བོད་ཀྱི་རང་རྩོམ་ལེགས་ཁག་གི་ལེགས་ཆ་བླངས་ཤིང་། གཙོ་ཆེ་བ་ནི་མགོན་པོ་ཀླུ་སྒྲུབ་ཀྱི་《ཤེས་རབ་བརྒྱ་པ་དང》། 《སྐྱེ་བོ་གསོ་ཐིགས》། 《ཤེས་རབས་སྡོང་བུ》། གཞན་ཡང་《ཚིགས་སུ་བཅད་པ་བརྒྱ་བ》དང་《དྲིས་ལན་རིན་ཆེན་ཕྲེང་བ་》《ཙཱཎཀའི་རྒྱལ་པོའི་ལུགས་ཀྱི་བསྟན་བཅོས་》སོགས་འཕགས་ཡུལ་པའི་གྲགས་ཅན་ལུགས་ཀྱི་བསྟན་བཅོས་ཚོའི་བརྗོད་དོན་སྙིང་པོ་ཁོག་སྒྲིག་ནས་མཛད་ཅིང་། ཚིག་སྦྱོར་ཡང་སྐབས་འགར་ཁ་འགྲོ་འབུགས་འགྲོ་ལྟ་བུའི་གཅིག་པ་རང་བྱས་ན་བསྒྲིགས་པར་མཛད་འདུག །འདི་ནི་སྔོན་གྱི་བསླབ་བྱའི་ལེགས་བཤད་གྲགས་ཅན་ཕལ་ཆེ་བའི་ཉིང་ཁུ་གཅིག་ཏུ་བསྡུས་པའི་ཆེ་བ་གསལ་བྱེད་ལས། བརྐུ་རྩོམ་དང་བཤུ་རྩོམ་གྱི་དཔང་རྟགས་སུ་མི་རུང་བ། མདོ་སྨད་པ་ཡོན་ཏན་རྒྱ་མཚོས་གདོང་ཐོག་བསྟན་པའི་རྒྱལ་མཚན་ལ། དགེ་ལྡན་ལེགས་བཤད་པཎ་ཆེན་བསོད་ནམས་གྲགས་པའི་བཤུ་རྩོམ་ཡིན་ཚུལ་བྲིས་པར་སུན་འབྱིན་ཇི་ལྟར་བྱས་ཚུལ་[9]ལ་གཟིགས་ན་མཁྱེན་ངེས།
(5) ས་སྐྱ་ལེགས་བཤད་ཀྱི་འགྲེལ་བ་དང་ཁྱབ་ཚད།
ས་པཎ་ལེགས་བཤད་ཆེན་མོ་འདི་ཉིད། དུས་རབས་བཅུ་གསུམ་པའི་ནང་གསར་དུ་རྩོམ་ནས་དུས་ཡུན་རིང་པོ་མ་འགོར་བར། དབུས་གཙང་ཁུལ་གྱི་གསར་རྙིང་རིས་མེད་ཀྱི་མཁས་པ་སྤྱིའི་གཟིགས་དཔེ་ཉག་གཅིག་ལྟ་བུར་གྱུར་པ་མ་ཟད། ཆོས་ལུགས་དང་ལྟ་གྲུབ་མི་གཅིག་པ་འབྲི་ཁུང་རིན་ཆེན་དཔལ་གྱི་《ལེགས་བཤད་རིན་པོ་ཆེ་གཏེར་གྱི་འགྲེལ་བ》མཛད། ཕྱིས་ནས་ས་པཎ་སྐུ་དངོས་ཀྱི་དག་བཅོས་མཛད་པའི་འཕྲིན་ལས་ཀྱི་འོད་སྣང་ལྷག་པར་བརྟས། འདི་ནི་ས་པཎ་ལེགས་བཤད་ཀྱི་འགྲེལ་བ་ཐེངས་དང་པོ་དེ་ཡིན་ལ་ཁུངས་བཙན་ཤོས་དེ་ཡིན་ཟེར་ནའང་འགྲིགས། དེ་རྗེས་《ས་སྐྱ་ལེགས་བཤད་ཀྱི་འགྲེལ་བ་དགོས་འདོད་ཀུན་འབྱུང》དང་། 《ལེགས་པར་བཤད་པ་རིན་པོ་ཆེའི་གཏེར་གྱི་དོན་འགྲེལ་བློ་གསལ་འབྱུང་བའི་བསྟི་གནས》སོགས་རིམ་པར་བྱུང་བ་དང་། རྩ་འགྲེལ་དེ་དག་གི་ཆུ་རླབས་དང་རླུང་རླབས་མཐོ་སྒང་གི་མདོ་དབུས་སྐོར་གསུམ་དུ་ཁྱབ་སྟེ། མཁས་བླུན་ཀུན་གྱི་ཁ་ན་ལེགས་བཤད་འདིའི་ཚིག་འབྲུ་རེ་གཉིས་བགྲང་རྒྱུ་མེད་པ་ཞིག་མེད་པའི་ཚོད་དུ་གྱུར། ལྷག་པར་དུས་ཕྱིས་ནས་བོད་ཙམ་དུ་མ་ཟད་རྒྱ་སོག་གི་ས་ཁུལ་རྣམས་སུའང་ཆེས་ཆེར་ཁྱབ་ཅིང་། དུས་རབས་ཉི་ཤུ་པའི་ནང་ཆ་ཚང་རྒྱ་ཡིག་ཏུ་བསྒྱུར་ཅིང་དཔེ་སྐྲུན་དང་འགྲེམས་སྤེལ་བྱས་པས། ད་ལྟའི་ཆར་བོད་རིགས་ལས་མི་འབོར་རྡབ་བརྒྱ་ཕྲག་གིས་མང་བའི་རྒྱ་རིགས་མི་དམངས་དུང་ཕྱུར་མང་པོ་དང་། ད་དུང་སིང་གྷ་པུར་དང་། མ་ལེཤིཡ། ཐེ་ཝན་སོགས་རྒྱ་ཡིག་དང་རྒྱ་སྐད་སྨྲ་མཁན་གྱི་རྒྱལ་ཁབ་དང་ལུང་པ་ཕལ་ཆེར་ལེགས་བཤད་འདིས་ཁྱབ་ཡོད། ལོ་རབས་བཅུ་ཕྲག་ཁ་ཤས་ཀྱི་སྔོན་ལ་དབྱིན་སྐད་ཐོག་ཏུ་ཕབ་བསྒྱུར་བྱས་པས། སྐྲ་སེར་པོ་དང་སྣ་འབིག་འབིག་གི་བསམ་བློ་བ་དང་ཚན་རིག་པ་ཚོའི་གསར་གཏོད་ཀྱི་གོམ་སྒྲ་དང་མཉམ་དུ། རང་རེའི་ས་སྐྱ་ལེགས་བཤད་འདི་ཡང་ནུབ་ཕྱོགས་པ་ཁྲི་ཁྲག་འབུམ་ཕྲག་མང་པོའི་ཀླད་པའི་གྲུ་ཟུར་ནས་མི་མངོན་པའི་ཚུལ་གྱིས་འཛུལ་བཞིན་ཡོད།
(6) ས་སྐྱ་ལེགས་བཤད་ལ་བརྟེན་ནས་འཁྲུངས་པའི་བོད་ཀྱི་ལེགས་བཤད།
འཇམ་མགོན་ས་པཎ་གྱིས་《ས་སྐྱ་ལེགས་བཤད》མཛད་པས། གངས་ཁྲོད་དུ་ལུགས་གཉིས་མི་འགལ་བའི་མི་ཆོས་རིག་པའི་གནས་ལུགས་ལེགས་ཉེས་བླང་དོར་གྱི་སྒྲོན་མེ་ལ་བརྟེན་ནས། ཕན་རླབས་ཆེས་ཆེར་བྱུང་དང་འབྱུང་བཞིན་པའི་ཚུལ་ལུགས་གསལ་པོ་མཐོང་བའི་རྐྱེན་བྱས་ཏེ། ཕྱིས་བྱོན་མཁས་གྲུབ་སྐྱེས་ཆེན་མི་ཉུང་བ་ཞིག་གིས་ཀྱང་། ས་པཎ་ལེགས་བཤད་ལ་དཔེ་བལྟས་ནས། དེའི་སྒང་ལ་ཡུལ་དུས་གནས་བབ་དང་འཚམ་པའི་དཔེ་དོན་མི་ཉུང་བ་རེ་ཡང་གསར་བསྣན་གྱིས་ལུགས་ཀྱི་བསྟན་བཅོས་རྒྱས་བསྡུས་ཅི་རིགས་སྣ་ཚོགས་པ་མཛད། ས་པཎ་ལེགས་བཤད་རྗེས་སུ་བྱུང་བའི་ལུགས་ཀྱི་བསླབ་བྱ་དང་པོ་དེ། པཎ་ཆེན་བསོད་ནམས་གྲགས་པས་མཛད་པའི་《དགེ་ལྡན་ལེགས་བཤད》ཡིན། དེ་ནི་ས་སྐྱ་ལེགས་བཤད་དང་ཁོག་འདྲ་བ་ལ་མཁས་པ་དང་བླུན་པོའི་རྣམ་དབྱེ་འབུར་དུ་བཏོན་ཅིང་། དཔེ་མཚོན་ཐད་འདུལ་བ་སོགས་བཀའ་བསྟན་ལས་བྱུང་བའི་ཡ་མཚན་ཅན་གྱི་སྒྲུང་དང་། བོད་རང་གི་གཏམ་བརྒྱུད་དང་སྒྲུང་གིས་ཀྱང་རྒྱན་པའི་ཁྱད་པར་གསལ་ཡོད། དེ་ནས་རིམ་པར་བཞིན་གུང་ཐང་བསྟན་པའི་སྒྲོན་མེའི་《ཆུ་ཡི་བསྟན་བཅོས་ལུགས་གཉིས་རླབས་ཕྲེང་བརྒྱ་ལྡན》དང་《ཤིང་གི་བསྟན་བཅོས་ལུགས་གཉིས་ཡལ་འདབ་བརྒྱ་ལྡན》། ༸གོང་ས་ལྔ་པ་ཆེན་པོས་《ལུགས་ཟུང་བསླབ་བྱ་མུ་ཐི་ལའི་ཕྲེང་བ》། དཀྱིལ་ཟུར་ཡོངས་འཛིན་བློ་བཟང་སྦྱིན་པའི་《ལེགས་བཤད་རླུང་གི་བསྟན་བཅོས》།[10] པཎ་ཆེན་ཆོས་ཀྱི་ཉི་མའི་《ལེགས་བཤད་སའི་བསྟན་བཅོས》། འཇུ་མི་ཕམ་པའི་《རྒྱལ་པོའི་ལུགས་ཀྱི་བསྟན་བཅོས》། ནམ་ཆི་མཁན་པོ་བློ་བཟང་ཕུན་ཚོགས་ཀྱི་《མེ་ཡི་བསྟན་བཅོས་ཐར་ལམ་གསལ་བའི་སྒྲོན་མེ》དང་། 《ལྕགས་ཀྱི་བསྟན་བཅོས་ལེགས་བཤད་དགོས་འདོད་འགུག་པའི་ལྕགས་ཀྱུ》། 《རིན་པོ་ཆེའི་བསྟན་བཅོས་ལེགས་བཤད་དབང་གི་རྒྱལ་པོ》། [11]མཁས་དབང་རྡོ་བུམ་རིན་པོ་ཆེའི་《རྡོ་ཡི་བསྟན་བཅོས》།[12] ལྕང་སྐྱ་ངག་དབང་བློ་བཟང་ཆོས་ལྡན་གྱི་《བསླབ་བྱ་རབ་གསལ་སྒྲོན་མེ》། 《ལུགས་གཉིས་ཀྱི་བླང་དོར་གསལ་བར་བྱེད་པའི་བསླབ་བྱ་གཅེས་པ་བཅོ་བརྒྱད་པ》། 《ལུགས་གཉིས་ཀྱི་བསླབ་བྱ་རབ་གསལ》སོགས། བསླབ་བྱའི་ལུགས་ཀྱི་བསྟན་བཅོས་ཤིན་ཏུ་མང་པོ་བྱུང་བ་དེ་དག་ཀུན་གྱི་ཆུ་བརྒྱའི་འབྱུང་ཁུངས་། ཤིང་བརྒྱའི་རྩ་བ་ལྟ་བུ་ནི་ས་སྐྱ་ལེགས་བཤད་ཡིན། གོང་གསལ་བགྲངས་པ་དེ་དག་ནི་ཅུང་གྲགས་ཆེ་བའི་ལུགས་ཀྱི་བསྟན་བཅོས་རྣམས་ཡིན་གྱི་ལུགས་ཀྱི་བསྟན་བཅོས་ཐམས་ཅད་ནི་བགྲངས་པ་མི་ནུས་སོ༎ ལུགས་ཀྱི་བསྟན་བཅོས་དེ་དག་གི་ནང་ནས་ཀྱང་། 《ས་སྐྱ་ལེགས་བཤད》དང་། 《དགའ་ལྡན་ལེགས་བཤད》། 《ཆུ་ཤིང་བསྟན་བཅོས》། 《རྒྱལ་པོའི་ལུགས་ཀྱི་བསྟན་བཅོས》བཞི་ལ་གངས་ཅན་པའི་ལུགས་ཀྱི་བསྟན་བཅོས་ཆེན་པོ་བཞི་ཞེས་ཤིན་ཏུ་གྲགས་ཆེ།
གང་གི་མཁྱེན་རབ་རྒྱ་མཚོའི་གྲུ་ག་ནས།།
ཞལ་ཆབ་ཟོལ་གྱི་འཐོར་བའི་ཐིགས་པ་ཙམ༎
སྙིང་ལ་སིམ་པའི་དགའ་སྟོན་ཅུང་སྒྲོགས་པ༎
འདི་ཀོ་ཀུན་ལ་ཕན་པའི་རྒྱུར་གྱུར་ཅིག །
དཔྱོད་ལྡན་སློབ་མ་དོན་གྲུབ་དཔལ་ལྡན་གྱིས་སྐུལ་བ་ལྟར། དང་བ་ཆེན་པོས་དགེ་མིང་ཟུར་ཙམ་འདྲེན་པ་བེ་རི་འཇིགས་མེད་ཀྱིས། གནས་མཆོག་དྲང་སྲོང་ལྷུང་བའི་ནགས་འདབས་ཝཱ་ཎ་བོད་ཀྱི་གཙུག་ལག་སློབ་གཉེར་ཁང་ཆེན་པོའི་རྩོམ་རིག་སྡེ་ཚན་ཁང་དུ། སྤྱི་ལོ ༢༠༡༢། ༡༢། ༢༡། ཉིན་བྲིས་པ་དགེ །
[1] སྡེ་དགེ་བསྟན་འགྱུར་ལས། སེམས་ཙམ་པོད《ཤི》པ། P 32B1
[2]  >ཏུན་ཧོང་ས་ཕུག་ནས་ཐོན་པའི་བོད་ཀྱི་གནའ་ཡིག P.T.1283 པ་ལ་གསལ།
[3] 《བསླབ་བྱ་མི་ཆོས་གནད་ཀྱི་ཕྲེང་བ》། བཀའ་གདམས་གླེགས་བམ་ལས་འབྱུང་ཞིང་། ཚིགས་བཅད་ཧྲིལ་པོ་ ༣༤ ཡོད། ཉེ་སྔོན་ཝཱ་ཎ་བོད་ཀྱི་གཙུག་ལག་ཞིབ་དཔྱོད་ཁང་གིས་བོད་ཀྱི་གཙུག་ལག་གཅེས་བཏུས་པོད་ཕྲེང་ ༢༧ པ། 《ལེགས་བཤང་ལུགས་ཀྱི་བསླ་བྱའི་དཔེ་ཚོགས》(ལོ་ཙཱ་བ་ཆེན་པོ་བློ་བཟང་རྡོ་རྗེ་རབ་གླིང་གིས་ཞུ་སྒྲིག་གནང་བ)ནང་དུའང་བཀོད་འདུག P. 1-4.
[4] ས་སྐྱ་བཀའ་འབུམ་ན་བཞུགས།
[5] 《རྒྱུད་ལྔ་པ》སྤྱི་ལོ་དུས་རབས་མ་ཚུགས་སྔོན་ནམ་ཡང་ན་དུས་རབས་དང་པོ་ཡན་མན་དུ། ཝིཤྣུ་ཤརྨཱ་སྟེ་ལེགས་སྦྱར་གྱི་སྙན་ངག་པ་ཁྱབ་འཇུག་སྐྱིད་ཀྱིས་བརྩམས་པ་གྲགས་ཤིང་། འགའ་ཞིག་ཏུ་ནི་ཙ་ན་ཀ་རྒྱལ་པོའི་ལུགས་ཀྱི་བསྟན་བཅོས་རྩོམ་པ་པོ་དང་གཅིག་ཡིན་པའང་བཤད། དབྱིན་ཡིག་ཐོག་བསྒྱུར་བ་དེ་སྤྱི་ལོ་ ༡༩༩༣ ལོར་རྒྱ་གར་གྱི་རྒྱལ་ས་ལྡི་ལིར་པར་བསྐྲུན་བྱས་འདུག །
[6] 《ཕན་པའི་མན་ངག (ཧི་ཏོ་པ་དེ་ཤ)》ཝིཤྣུ་ཤརྨཱ་སྟེ་ལེགས་སྦྱར་གྱི་སྙན་ངག་པ་ཁྱབ་འཇུག་སྐྱིད་ཀྱིས་བརྩམས་པ་གྲགས།
[7] 《ལུགས་ཀྱི་བསྟན་བཅོས》བདུན་པོ་འདི་དག་ནི། སྡེ་དགེ་བསྟན་ལས་བཟོ་རིག 《ཧེ 》ནང་གསལ།
[8] ཨིནགྷརཊན། པོ་ལན་རྒྱལ་ཁབ་ཀྱི་མཛེས་རིག་མཁས་པ་ ཨིནགྷརཊན(ཕྱི་ལོ་(༡༨༩༣_༡༩༧༠ )། རྩོམ་ཡིག་གི་སྒྱུ་རྩལ་རིན་ཐང་དང་མཛེས་དཔྱོད་རིན་ཐང་གི་དབྱེ་འབྱེད་ཕྲ་ཞིབ་བྱེད་མཁན་ཐོག་མ་དེ་ཡིན།
[9] རྩོད་ལན་རྣོ་ལྕགས་ཐོགས་མདའ། ལྡི་ལི་པར་མ།
[10] དཀྱིལ་ཟུར་ཡོངས་འཛིན་བློ་བཟང་སྦྱིན་པ། (༡༨༢༡-༡༨༩༠)བཀྲས་ལྷུན་དཀྱིལ་འཁོར་གྲྭ་ཚང་གི་མཁན་ཟུར་དང་། པཎ་ཆེན་སྐུ་ཕྲེང་དགུ་བའི་ཡོངས་འཛིན་ཡིན་པས། དཀྱིལ་ཟུར་ཡོངས་འཛིན་དུ་གྲགས། བསྟན་བཅོས་འདིའི་མཚན་ཆ་ཚང་ལ། 《ལུགས་ཟུང་བ་དན་གཡོ་བའི་ལེགས་བཤད་རླུང་གི་བསྟན་བཅོས》ཞེས་ཞུ།
[11] ནམ་ཆི་མཁན་པོ་བློ་བཟང་ཕུན་ཚོགས། (༡༨༨༢-༡༩༤༦)རེབ་སྐོང་དུ་འཁྲུངས་ཤིང་རྒྱལ་རྩེར་ཞི་བར་གཤེགས། ཁོང་གི་ལེགས་བཤད་ཁག་གསུམ་དང་རྩོམ་པ་པོའི་ངོ་སྤྲོད་རགས་བསྡུས་ཙམ། རྡ་ས་བོད་ཀྱི་དཔེ་མཛོད་ཀྱིས་པར་སྐྲུན་གནང་བའི་ ༢༠༡༠ ལོ་《གཏམ་ཚོགས》འདོན་ཐེངས་དང་པོའི་ནང་གསལ་བར་བཀོད་འདུག །
[12] 《རྡོ་ཡི་བསྟན་བཅོས》། འདི་ནི་བོད་ཀྱི་ལེགས་བཤད་གསར་ཤོས་དེ་ཡིན་ལ། མནའ་དེང་གཉིས་འཚམ་གྱི་བསླབ་བྱ་གནད་ལ་འཁེལ་ཞིང་དུས་ལ་རན་པ་ཞིག་ཀྱང་ཡིན། ལྡི་ལི་བོད་ཁང་ནས་པར་བསྐྲུན་གནང་འདུག


text:
བོད་ཀྱི་ཆབ་སྲིད་བཙོན་པ་ཚེ་མགོན་རྒྱལ་ལགས་ལ་རྒྱལ་ཁབ་ཁ་བྲལ་གཏོང་བར་ངན་སྐུལ་བྱས་པའི་ཉེས་མིང་འོག་མཚོ་སྔོན་ཞིང་ཆེན་མཚོ་བྱང་བོད་རིགས་རང་སྐྱོང་ཁུལ་འབྲིང་རིམ་མི་དམངས་ཁྲིམས་ཁང་ཟེར་བས་ལོ་གསུམ་གྱི་བཙོན་འཇུག་ཁྲིམས་ཐག་བཅད་ཡོད་འདུག
འདི་གར་འབྲེལ་ཡོད་ནས་གནས་ཚུལ་མཁོ་སྤྲོད་གནང་བ་ལྟར་ན། འདི་ལོའི་ཕྱི་ཟླ་་༡ ཚེས་༡༠ ཉིན་མཚོ་བྱང་ཁུལ་འབྲིང་རིམ་མི་དམངས་ཁྲིམས་ཁང་ཟེར་བས། དགུང་ལོ་ ༥༥ ཡིན་པའི་ཚེ་མགོན་རྒྱལ་ལགས་ལ་ལོ་གསུམ་གྱི་བཙོན་ཐག་བཅད་དེ་ཟི་ལིང་གྲོང་ཁྱེར་ཏུང་ཁྲན་བཙོན་ཁང་ (东川监狱) དུ་བཙོན་འཇུག་བྱས་ཡོད་པ་དང་། བཙོན་ཐག་མ་བཅད་སྔོན་ལ་ཚེ་མགོན་རྒྱལ་ལགས་ཀྱི་ཕ་མ་གཉིས་ཁོང་ལ་ངོ་ཐུག་ཏུ་བཅུག་ཡོད་པ་དང་། དེ་ནི་ཁོང་འཛིན་བཟུང་བཀག་ཉར་བྱས་ཏེ་ལོ་གཅིག་ལྷག་འགོར་རྗེས་ཕ་མ་གཉིས་ལ་ཐུག་ཏུ་བཅུག་པ་ཐེངས་དང་པོ་དེ་ཆགས་ཡོད་འདུག
ཕྱི་ལོ་༢༠༡༦ ཟླ་༡༢ ཚེས་༩ ཉིན་མཚོ་སྔོན་ཞིང་ཆེན་མཚོ་བྱང་བོད་རིགས་རང་སྐྱོང་ཁུལ་རྒྱལ་ཁབ་བདེ་འཇགས་ལས་ཁུངས་ཟེར་བས་ཚེ་མགོན་རྒྱལ་བསྐྱར་དུ་འཛིན་བཟུང་བྱས་ཏེ་ཟླ་ ༨ ་ལྷག་ལ་བཀག་ཉར་བྱས་ཡོད་པ་དང་། ཕྱི་ལོ་༢༠༡༧ ཟླ་༥ ཚེས་༣ ཉིན་མཚོ་བྱང་ཁུལ་འབྲིང་རིམ་མི་དམངས་ཁྲིམས་ཁང་ཟེར་བས་ཁོང་ལ་ཁྲིམས་བཤེར་བྱེད་རྒྱུ་ཡིན་སྐོར་བསྒྲགས་ཡོད་ཀྱང་། སྐབས་དེར་ཚེ་མགོན་རྒྱལ་གྱི་ཕ་མ་དང་ཉེ་འབྲེལ་ཚོར་སྐད་མ་བཏང་བར་གསང་བའི་སྒོ་ནས་ཁོང་ལ་ཁྲིམས་བཤེར་བྱས་པ་མ་ཟད། ཁོང་ལ་ཁྲིམས་མཐུན་གྱི་ཁྲིམས་རྩོད་པའམ་ཕྱི་གསལ་ནང་གསལ་གྱི་ཁྲིམས་བཤེར་ཐོབ་ཐང་གང་ཡང་སྤྲད་མེད་པ་རེད། ཁོང་ལ་ཁྲིམས་ཐག་མ་བཅདབར་དུ་མཚོ་བྱང་བོད་རིགས་རང་སྐྱོང་ཁུལ་གྱི་རྒྱལ་ཁབ་བདེ་འཇགས་ལས་ཁུངས་ཀྱི་ལས་བྱེད་ཚོས་ཁོང་འཛིན་བཟུང་བྱས་ཏེ་རྐང་ཚ་རྫོང་གི་བཀག་ཉར་ཁང་ཞིག་ཏུ་བཀག་བསྐྱིལ་བྱས་ཡོད་པ་རེད།
ཚེ་མགོན་རྒྱལ་ལགས་ཀྱི་འབྲེལ་ཡོད་ཅིག་གིས་འདི་གའི་གསར་འགོད་པར། ཚེ་མགོན་རྒྱལ་ལགས་ཀྱིས་དེ་སྔོན་སྐད་འཕྲིན་ནང་རྒྱ་ནག་གཞུང་གིས་མི་རིགས་མཐུན་སྒྲིལ་ཞེས་པ་དེར་དཔྱད་བརྗོད་རྩོམ་ཐུང་ཞིག་སྤེལ་བར་བརྟེན། རྒྱ་ནག་གཞུང་གིས་རྒྱལ་ཁབ་ཁ་བྲལ་གཏོང་བར་ངན་བསྐུལ་བྱས་པའི་ཉེས་མིང་བཙུགས་ཏེ་ལོ་གསུམ་གྱི་བཙོན་འཇུག་ཁྲིམས་ཐག་བཅད་འདུག ཡིན་ནའང་། ཁོའི་རྩོམ་ཡིག་དེའི་ཞིབ་ཕྲའི་ནང་དོན་ལག་སོན་བྱུང་མ་སོང་། ཞེས་བརྗོད་བྱུང་།
ཚེ་མགོན་རྒྱལ་ལམ་རྐང་གཞོང་ཨ་ཚེ་ལགས་ནི། ཕྱི་ལོ་ ༡༩༦༣ ཟླ་ ༨ ཚེས་ ༡༢ ཉིན་མཚོ་སྔོན་ཞིང་ཆེན་མཚོ་བྱང་བོད་རིགས་རང་སྐྱོང་ཁུལ་རྐང་ཚ་རྫོང་གི་འབྲོག་ཁྱིམ་ཞིག་ཏུ་སྐྱེས་ཤིང་། ཁོང་སློབ་ཆེན་མཐར་ཕྱིན་རྗེས་རིམ་པས་ས་གནས་གཞུང་གི་དགེ་རྒན་དང་རྫོང་ཉེན་རྟོག་ལས་ཁུངས་ནང་ཆེད་ལས་ལག་རྩལ་པའི་ཕྱག་ལས་གནང་བ་དང་། སྐབས་དེར་ཁོང་མཚོ་སྔོན་ཞིང་ཆེན་ནང་ཉེན་རྟོག་ཆེད་ལས་ལག་རྩལ་འཛིན་གྲྭའི་ནང་ཡོད་པའི་བོད་པ་ ༤ ཡི་ནང་ནས་གཅིག་ཡིན་པ་དང་། ལས་ཞོར་དུ་ཁོང་གིས་༼མཚོ་སྔོན་བོད་ཡིག་གསར་འགྱུར༽དང༼མཚོ་སྔོན་ཁྲིམས་ལུགས་ཚགས་པར༽གཉིས་ཀྱི་གསར་འགོད་པ་ལོ་མང་གནང་སྟེ་ཕུལ་བྱུང་གསར་འགོད་པའི་རྟགས་མའང་ཐེངས་མང་ཐོབ་ཡོད་འདུག
ཕྱི་ལོ་ ༡༩༩༩ ལོར་ཁོང་བཙོན་གྲོལ་ཐོབ་རྗེས་རྐང་ཚ་དཀྱིལ་དུ་བཟུང་བའི་མཚོ་བྱང་ས་ཁུལ་གྱི་དབང་བོ་སྐྱོན་ཅན་ལ་སེམས་ཤུགས་སྐུལ་སྤེལ་དང་ནུས་པ་སྔོག་འདོན་གྱི་ལས་གཞི་ཞིག་མགོ་བཙུགས་ཡོད་པ་མ་ཟད། རིམ་པས་དབང་བོ་སྐྱོན་ཅན་གྱི་གླུ་གར་ཚོགས་པ་ཞིག་བཙུགས་ཏེ་ཞིང་ཆེན་རིམ་པ་བརྒལ་ནས་རྒྱ་ནག་ནང་འཁྲབ་སྟོན་བྱས་ཡོད་ཀྱང་། ཁོང་ལ་རྒྱ་གཞུང་གིས་འགོག་རྐྱེན་སྣ་མང་བཟོས་སྟབས་ཚོགས་པ་དེ་རྒྱ་གཞུང་ལ་རྩིས་སྤྲོད་དགོས་བྱུང་ཡོད་པ་དང་། ༢༠༡༥ ལོ་ནི་མཚོ་སྔོན་པོའི་གནས་འདུས་ཡིན་སྟབས། བོད་མདོ་དབུས་ཁམས་གསུམ་ནས་གནས་བསྐོར་ལ་ཕེབས་མཁན་མང་པོ་ཡོད་སྟབས། ཁོང་གིས་མཚོ་སྔོན་པོའི་ཁར་སྔར་རྒྱལ་དབང་ལྔ་བ་ཆེན་མོའི་ཞབས་ཀྱིས་བཅགས་ཤིང་བྱིན་གྱིས་བརླབས་པའི་གནས་དེར་གནས་བསྐོར་བར་༼ཏཱ་ལའི་སྐོམ་ཆུ་༽གཙོས་པའི་ཟས་རིགས་རིན་མེད་དུ་སྤྲད་དེ། མཇལ་སྐོར་བ་ཚོར་བོད་ཀྱི་སྔར་སྲོལ་ཕྱིར་དྲན་གྱི་སྐུལ་འདེད་གནང་ཡོད་འདུག
ཚེ་མགོན་རྒྱལ་ལགས་ཀྱི་འབྲེལ་ཡོད་གནས་ཚུལ།
ཚེ་མགོན་རྒྱལ་གྱིས་བཀག་བསྐྱིལ་ཁང་ན་ངག་བཅད་ངོ་རྒོལ་བྱས་འདུག
ཆབ་སྲིད་བཙོན་ཟུར་ཚེ་མགོན་རྒྱལ་བསྐྱར་དུ་འཛིན་བཟུང་བྱས་འདུག
གསར་འགོད་པ། སངས་རྒྱས་དཀོན་མཆོག


text:
ལོ་གསར་ཚེས་གཅིག་གི་ཞོགས་པའི་ཆུ་ཚོད་བཞི་པ་ལྔ་པའི་མཚམས་སུ་ཁྱིམ་འཛིན་མས་ཡར་ལངས་ཏེ་ཆང་འཁོལ་བསྐོལ་ཏེ་ཕུད་ཕུལ་རྗེས། ནང་མི་རྒན་གཞོན་རིམ་པ་བཞིན་ཚང་མའི་སྔས་མགོར་སོང་ནས་ཆང་འཁོལ་འདྲེན་པ་དང་། ནམ་མ་ལངས་གོང་གོས་རྒྱན་ལེགས་པར་བཀླུབས་ཤིང་ཆུ་ཟོམ་ལ་ཁ་བཏགས་སྒྲོན་པ་དང་། ལག་ཏུ་ཁ་བཏགས་དང་བསང་། ཞལ་ཟས་སོགས་ཀྱི་ཕུད་འཁྱེར་ཏེ་ཆུ་ཕུད་ལེན་པར་འགྲོ་དགོས། ཚེས་པ་གཅིག་ཉིན་གྱི་ཞོགས་པའི་ཆུ་ཕུད་དང་པོ་དེ་ཁྱིམ་ཚང་སུ་ཞིག་ལ་ཐོབ་ཚེ། ཁྱིམ་ཚང་དེ་ལོ་གང་བཀྲ་ཤིས་པ་དང་རླུང་རྟ་དར་བ་ཡོང་གི་ཡོད་ཟེར་བས། དུད་ཚང་ཚང་མས་ཆུ་ཕུད་དང་པོ་དེ་ཐོབ་ཐབས་བྱེད་པ་ཡིན། ཆུ་ཁར་སླེབས་རྗེས་སྔོན་ལ་ལྷ་བསང་བདུག་པ་དང་ཁ་བཏགས་སྒྲོན། དེ་ནས་ཞལ་ཟས་ཀྱི་ཕུད་རྣམས་ཕུལ་ཏེ་ལྷ་ཀླུ་གསོལ་རྗེས། ཆུ་ཕུད་ཀྱིས་ཕུད་གཏོར་ལན་གསུམ་བྱས་རྗེས་ཆུ་ཕུད་བླངས་ཏེ་རང་ཁྱིམ་དུ་ལོག་དགོས། ཆུ་ཟངས་ནང་གི་ཆུ་ཁེངས་རྗེས་ཆུ་ཟངས་ལ་ཁ་བཏགས་སྒྲོན་པ་དང་། མར་རམ་རྩམ་པས་ཡལ་སྒྲོན་ལེགས་པར་བསྒྲོན་རྗེས། ཆུ་སྒྲོམ་གྱི་ཐོད་དུ་ལྔ་ལྡན་དར་ལྕོག་བཏགས་ཏེ་བཀྲ་ཤིས་རྟེན་འབྲེལ་མཚོན་པར་བྱེད།
ནམ་གསལ་ཏེ་ཁྱིམ་མི་རྣམས་ཡར་ལ་ལངས་རྗེས། ཕན་ཚུན་དབར་ལོ་གསར་པའི་བཀྲ་ཤིས་བདེ་ལེགས་ཞུ་བ་དང་། ཁྱིམ་འཛིན་མས་ཇ་ཕུད་ཕུལ་ཏེ་ནང་མི་སོ་སོར་གསོལ་ཇ་འདྲེན་ཞིང་། དེ་ནས་ཞོགས་ཟས་ཀྱི་གྲ་སྒྲིག་བྱེད། དེ་ཡང་དང་ཐོག་གྲོ་མ་འབྲས་སིལ་བཟོས་ཏེ། འབྲས་སིལ་གྱི་ཕུད་ཕུལ་རྗེས་ཁྱིམ་མི་མཉམ་འཛོམས་ཀྱིས་འབྲས་སིལ་བཞེས། དེ་ནས་གྲོ་ཐུག་གམ་ནས་བཅག་གི་ཐུག་པ་འཐུང་ཞིང་ཤ་དང་ལུག་མགོ རྒྱུ་མ་སོགས་ལོངས་སུ་སྤྱོད་པ་ཡིན། གྲོ་ཐུག་ནི་གྲོ་ལེགས་པར་བཀྲུས་རྗེས་རྡོ་སོགས་ཀྱིས་བརྡུངས་ཏེ་ལེབ་མོར་བཟོས་ཏེ་སྐམ་པ་དང་། ནས་བཅག་ནི་ནས་གཙང་མར་བཀྲུས་རྗེས་གོང་གསལ་ལྟར་བརྡུངས་པ་དེ་ལེགས་པར་བཙོས་རྗེས། དེ་ལ་ཤ་དང་ཕྱུར་བ། གྲོ་མ་ལ་སོགས་པའི་ཐུག་རྫས་ནོམ་པར་བཏབ་སྟེ་ཡུན་རིང་སྐོལ་བས་བྲོ་བ་ཤིན་ཏུ་ཆེ། ཞོགས་ཟས་གྲུབ་རྗེས་ཁྱིམ་འཛིན་མས་ཚོན་མདོག་སྣ་ཚོགས་ཀྱིས་མཛེས་པར་བྱས་ཤིང་འབྲུ་དང་གྲོའི་སྙེ་མས་བརྒྱན་ཅིང་དཀར་གཙང་ཁ་བཏགས་བསྒྲོན་པའི་ཕྱེ་མར་གྱི་འབོ་ཐོགས་ཏེ། ནང་མི་རྒན་གཞོན་རིམ་པ་བཞིན་ལ་ཕྱེ་མར་འདྲེན་པ་དང་། ཁྱིམ་མི་ཚོས་ཕྱེ་མར་ཞུ་དུས་སྔོན་ལ་འབོའི་ནང་གི་གྲོ་དེ་ནས་རྐང་ཁ་ཤས་བླངས་ཏེ་ཕུད་གཏོར་ལན་གསུམ་དང་། དེ་ནས་ཕྱེ་མར་ནས་བླངས་ཏེ་ཕུད་གཏོར་ལན་གསུམ་གྱིས“མཆོད་ལོ་གསོལ་ལོ། དཀོན་མཆོག་གསུམ་གྱི་ཞལ་ལ་གསོལ་ལོ། བཀྲ་ཤིས་བདེ་ལེགས་ཕུན་སུམ་ཚོགས། ཨ་མ་བག་དྲོ་སྐུ་ཁམས་བཟང་། གཏན་དུ་བདེ་བ་ཐོབ་པར་ཤོག དུས་སང་ད་ཚོད་སླང་ཡང་ཁྲ་རོག་རོག་ལ་འཛོམས་རྒྱུ་ཡོང་བ་ཤོག”ཅེས་གསོལ་བ་སྨོན་ལམ་འདེབས་པ་དང་སྦྲགས་ཕྱེ་མར་ནས་རང་གི་ཁ་ནང་ཕྲན་བུ་བཟས་རྗེས། ཕྱེ་མར་འདྲེན་མཁན་གྱིས་ཕྱེ་མར་ནས་ཕྲན་བུ་བླངས་ཏེ་སྐྱེས་པ་ཕོ་ཡིན་ཚེ་དཔུང་པ་གཡས་དང་། བཟའ་མ་བུད་མེད་ཡིན་ཚེ་དཔུང་པ་གཡོན་དུ་དཀར་རྟགས་རེ་སྒྲོན་པ་ཡིན།
ཕྱེ་མར་ཞུས་གྲུབ་རྗེས་ནང་མི་མཉམ་འཛོམས་ཀྱིས་ལོ་གསར་པའི་ཆང་ཕུད་ཞུ་དགོས། དེ་ཡང་བཀྲ་ཤིས་པའི་གནམ་ལོ་གསར་པར་བཀྲ་ཤིས་རྟེན་འབྲེལ་མཚོན་ཆེད། དཀོན་མཆོག་གསུམ་ལ་ཆང་ཕུད་ཕུལ་གྲུབ་མཚམས་སུ། ཁྱིམ་མི་ཚོའི་སྐུ་མདུན་དུ་ཁྱིམ་ཚང་སོ་སོའི་འཚོ་བའི་གནས་བབ་ལ་གཞིགས་ཏེ། དངུལ་ཕོར་དང་ཡང་ན་གས་ཆག་མེད་པའི་ཆང་དཀར་བཙུགས་ཏེ་མཆོད་ཆང་འདྲེན་པ་ཡིན། མཆོད་ཆང་ཞུ་སྐབས་སྔོན་ལ་ཆང་ཕོར་བླངས་ཏེ་སྲིན་མཛུབ་ཀྱིས་ཕུད་གཏོར་ལན་གསུམ་བྱེད་དགོས་པ་དང་། དེ་ནས་མཆོད་ཆང་འདྲེན་མཁན་གྱི་བཀའ་བཀོད་བཞིན་ཞབས་དག་གམ་ཡང་ན་གསུམ་སྒྲོན་མཉེས་དག་ཞུ་དགོས། ནམ་ཞག་རྒྱུན་དུ་མཆོད་ཆང་མི་བཞེས་ཀྱང་དེ་ཉིན་བཀྲ་ཤིས་རྟེན་འབྲེལ་གྱི་ཚུལ་དུ་ཕུད་གཏོར་ལན་གསུམ་བྱ་དགོས་པ་ཡིན།
ཚེས་གཅིག་གི་ཞོགས་ཟས་གྲུབ་རྗེས། ནང་མི་རྒན་པ་རྣམས་ནས་སྣུམ་སྤགས་གཡོས་རྗེས། སྣུམ་དང་ཞལ་ཟས་འཁྱེར་ཏེ་སྒོ་ཕྱུགས་ཚང་མར་སྣུམ་སྤགས་དང་ཞལ་ཟས་སྦྱིན་པ་དང་། རྭ་ཡོད་ཀྱི་རྭ་དང་མིག་ལ་སྣུམ་བྱུགས་པ་དང་། རྭ་མེད་ཀྱི་མིག་ནང་སྣུམ་བླུགས་ཏེ་རྟེན་འབྲེལ་བཟང་པོ་མཚོན་པར་བྱེད།
ལོ་གསར་ཚེས་གཅིག་གི་ཉིན་རང་ཁྱིམ་དུ་སྡོད་པ་ལས་ཁྱིམ་ཚང་ཕན་ཚུན་བར་འགྲོ་འོང་བྱེད་པའམ། ཐུགས་སྤྲོ་དང་རོལ་རྩེད་སོགས་ལ་མགྲོན་འབོད་བྱེད་སྲོལ་མེད། དེ་ཡང་ཤོད་སྲོལ་དུ་ལོ་གསར་ཚེས་གཅིག་ཉིན་ཁྱིམ་ཚང་གཞན་ལ་སོང་ཚེ། རང་གི་བསོད་བདེ་དང་རླུང་རྟ་ཚང་མ་ཁྱིམ་ཚང་གཞན་དེའི་ཕྱོགས་སུ་ཤོར་འགྲོ་བ་ཡིན་ཟེར། ཚེས་གཅིག་ཉིན་ཅ་དངོས་ཁ་ཕུབ་ལ་འཇོག་པ་དང་། ཁ་ཕུབ་པའི་རོལ་རྩེད་བྱས་ཚེ་རྣམ་རྟོག་ལ་བརྩི་སྲོལ་ཡོད་པས། ཤོ་རྩེད་ནི་ཤོ་ཕོར་ཁ་ཕུབ་པའི་རོལ་རྩེད་ཅིག་ཡིན་སྟབས། དེ་སྔ་ཡིན་ན་ཚེས་གཅིག་ཉིན་ཤོ་རྩེད་རྩེད་སྲོལ་ཡང་མེད་པར། ཐེབས་པད་དང་། ཨ་ཅུག ཐག་མཆོངས་རྩེད་པ་དང་། ངའི་ཕ་ཡུལ་ཕག་རིར་ཚེས་གཅིག་ཉིན་ཕོ་གཞོན་རྣམས་གཅིག་ཏུ་འཛོམས་ཏེ་རྭ་མདེལ་རྩེད་སྲོལ་ཡོད། དེ་ཡང་ཕོ་གཞོན་རྣམས་མི་བཞི་ལྔ་བྱས་ཏེ་ཕྱོགས་འགའ་ལ་བགོས་རྗེས། ཐང་བདེ་ས་ཞིག་ཏུ་གོམ་པ་བཞི་བཅུ་ལྔ་བཅུའི་མཚམས་ཀྱི་གོང་འོག་གཉིས་སུ་རྭ་ཅོ་རེ་བཙུགས་པ་དང་། ཕོ་གཞོན་རེ་རེའི་ལག་ཏུ་གཏན་འཁེལ་གྱིས་རྡོ་སྒོར་སྦར་མོ་ཙམ་ལྔ་དྲུག་རེ་འཁྱེར་ཏེ། ཚོགས་པ་རེས་མོས་ཀྱིས་རྭ་ཅོར་གཞུ་དགོས་པ་དང་། ངེས་པར་དུ་རྭ་ཅོའི་སྐེད་པ་ཡན་ལ་ཕོག་ན་གཞི་ནས་སྐར་མ་ཐོབ་པ་དང་། དེ་མན་ལ་ཕོག་ཀྱང་སྐར་མ་མི་ཐོབ། རྭ་ཅོའི་རྩེ་མོར་ཕོག་ཚེ་ཕོ་གཞོན་ཚོས་ཀི་སྒྲ་དང་བཅས་སྐོར་བ་གཡས་སྐོར་ལིང་ལིང་བྱེད། རྡོ་ག་ཚོད་ཀྱིས་མང་བ་ཕོག་ཚེ་སྐར་མ་ཡང་མང་བ་ཐོབ་སྟེ་གཞན་ལས་རྒྱལ་བས། རྒྱན་ཆང་མང་པོ་འཐུང་རྒྱུ་ཡོད་པ་མ་ཟད། ཕོ་གཞོན་ཚོ་དང་ལྟད་མོ་བ་ཚོའི་མདུན་དུ་ངོ་སོ་ཡང་ཆེ།
ལོ་གསར་སྐབས་སུ་ད་དུང་མཛད་སྒོ་གལ་ཆེན་གཞན་ཞིག་ཡོད་པ་ནི་སྟེང་ལྷ་གསོལ་རྒྱུ་དེ་རེད། ལོ་གསར་མ་ཟིན་གོང་དང་ལྷག་པར་དུ་སྟེང་ལྷ་མ་གསོལ་གོང་ཙམ་ནས་སྟེང་ལྷ་གསོལ་བྱེད་ཀྱི་དར་ལྕོག་ལྔ་ལྡན་རྣམས་དར་ཤིང་ལ་བསྒྲགས་ཏེ་འཇོག་དགོས་པ་དང་། སྟེང་ལྷ་གསོལ་རྒྱུའི་ཚེས་ཆ་བཟང་པོ་ཞིག་འདེམས་དགོས་པ་ཡིན། ཁྱིམ་ཚང་ཁག་གཅིག་གིས་ཁྱིམ་བདག་གཙོ་བོར་བྱས་ཏེ་ནང་མི་ཚོའི་ལོ་རྟགས་ལ་གཞིགས་ཏེ་ཚེས་ཆ་འདེམས་པ་དང་། ཁག་གཅིག་གིས“ཚེས་གསུམ་ཚེས་ཆ་ལྟ་མི་དགོས”ཟེར་སྲོལ་ཡོད་པ་བཞིན་ཚེས་གསུམ་ལ་སྟེང་ལྷ་གསོལ་བ་ཡིན།
སྟེང་ལྷ་གསོལ་ཉིན་ནང་མི་ཚང་མ་ཞོགས་པ་སྔ་པོ་ནས་ལངས་ཏེ། ཐོག་ཁའི་སྟེང་དུ་ལྔ་ལྡན་དར་ལྕོག་དང་། བཞུགས་གདན། སྦག་ཅོག ཇ་ཕུད་ཆང་ཕུད། ཁ་ཟས་ཀྱི་ཕུད། བསང་དང་བསང་མེ། ཁ་བཏགས། གསོལ་ཇ། ཆོས་ཆས་ལ་སོགས་པའི་མཁོ་ཆས་རྣམས་སྐྱེལ་དགོས་པ་དང་། གྲ་སྒྲིག་ཟིན་པའི་དར་ཤིང་དང་བཅས་པའི་ལྔ་ལྡན་དར་ལྕོག་རྣམས་ཐོག་ཁའི་སྟེང་དུ་སྐྱེལ་དུས། སྒོ་ནས་འཛུལ་ན་དར་ལྕོག་ལ་གྲིབ་ཕོག་གི་ཡོད་ཅེས་དར་ལྕོག་རྣམས་སྒོ་ནས་མི་འཁྱེར་བར། དར་ལྕོག་གི་དར་ཤིང་ལ་ཐག་པ་བཏགས་ཏེ་ཐད་ཀར་ཐོག་ཁའི་སྟེང་དུ་འཐེན་དགོས། ཐོག་ཁའི་སྟེང་དུ་སླེབས་རྗེས་སྔོན་ལ་དར་ཤིང་གི་ཡུ་བ་ནས་ཁྲུ་གང་ཙམ་པགས་པ་བཤུ་དགོས་ཤིང་དེ་ལ་རྟིང་དཀར་འདོན་པ་ཟེར། རྟིང་དཀར་བཏོན་རྗེས་དར་ལྕོག་ལ་བསང་བདུག་དགོས་པ་དང་། དེ་ནས་དར་ཤིང་ལ་མར་གྱིས་ཡས་སྒྲོན་བྱེད་ཅིང་། མར་གྱིས་ཡས་སྒྲོན་བྱེད་དུས་ཀྱང་གང་བྱུང་དུ་སྒྲོན་མི་ཆོག་པར། མར་རྒྱན་གསུམ་དང་ལྔ། ཡང་ན་བདུན་ལ་སོགས་པའི་ཡ་གྲངས་ཀྱི་ཚུལ་དུ་གཤམ་ནས་གོང་ལ་རིམ་པས་སྒྲོན་པ་ལས་ལྡོག་སྟེ་སྒྲོན་མི་རུང་བ་དང་། སྤྱིའི་ཆར་མར་རྒྱན་ལྔ་སྒྲོན་སྲོལ་མང་བ་ཡིན། མར་གྱིས་ཡས་སྒྲོན་གྲུབ་རྗེས་གཞི་ནས་དར་ལྕོག་རྣམས་ཕྱོགས་བཞིའི་ལྷ་འཛུགས་སྟེང་དུ་བཙུགས་ཏེ། ལྷ་འཛུགས་སྟེང་དུ་ཁ་ཟས་དང་ཕྱེ་མར་གྱི་ཕུད་དང་། ཟས་ཕུད་ཆང་ཕུད་འབུལ་དགོས། དེ་རྗེས་གདན་འདྲེན་ཞུས་པའི་དགེ་འདུན་གྱིས་འདོན་པ་འདོན་པ་དང་གསེར་སྐྱེམས་ཕུལ་བ་དང་། ལྷ་བསང་སྔོ་འཕྱུར་འཕྱུར་དུ་བདུགས་དགོས། དགེ་འདུན་གདན་འདྲེན་ཞུ་བའི་ཆ་རྐྱེན་མེད་པའམ་དགེ་འདུན་མ་འབྱོར་ཚེ་གོང་གསལ་གྱི་གྲ་སྒྲིག་ལས་ཀ་རྣམས་གྲུབ་རྗེས་སྟེང་ལྷ་གསོལ་དགོས་པ་དང་། སྟེང་ལྷ་གསོལ་སྐབས་ཁྱིམ་མི་ཚང་མས་གཙང་སྦྲ་དང་བཅས་གཟབ་མཆོར་ལེགས་པར་སྤྲས་ཤིང་། རྒྱན་ཆ་གང་ལེགས་འདོགས་དགོས་པ་མ་ཟད། ཁྱིམ་ཚང་དེའི་སྐྱེས་པ་ཕོ་གང་རུང་ཞིག་ནས་ཕྱུ་པ་དཀར་པོ་དང་ཞྭ་མོ་ཚེ་རིང་སྐྱིན་ཁེབས་གྱོན་དགོས་ཤིང་། དེ་ལྟར་བྱས་ཚེ་གཅིག་ནས་ལྷ་ཀླུ་གཞིས་བདག་རྣམས་ལ་གུས་གསོལ་མཚོན་ཞིང་། ལྷ་ཀླུ་གཞིས་བདག་མཉེས་ཏེ་ཁྱིམ་ཚང་སྤྱི་ལ་རླུང་རྟ་མཐོ་བ་དང་ལམ་འགྲོ་རྒྱུགས་པ་ཡོད་ཟེར།
སྟེང་ལྷ་གསོལ་སྐབས་མི་ཚང་མའི་ཕྱག་ཏུ་རྩམ་པ་བྱུར་བུར་ཐོགས་ཤིང་། ལྷ་འཛུགས་དང་ཡུལ་ལྷ་གཞིས་བདག་གནས་ཡུལ་དུ་ཁ་ཕྱོགས་པ་དང་། གོང་དུ་དགེ་འདུན་དང་དེ་ནས་ལོ་ན་མཐོ་དམན་དང་ཕོ་མོའི་གོ་རིམ་དང་དབྱེ་བ་བཞིན་གྲལ་སྟར་བསྒྲིགས་རྗེས། དགེ་འདུན་ཡོད་ན་དགེ་འདུན་གྱིས་སྣེ་ཁྲིད་དང་། དགེ་འདུན་མེད་ཚེ་ལོ་ན་མཐོ་བའི་སྐྱེས་པ་ཕོ་ཞིག་གིས་སྣེ་ཁྲིད་འོག་ལྷ་གསོལ་དགོས་པ་སྟེ། “ལྷ་བླ་མ་ཡི་དམ་དཀོན་མཆོག་གསུམ། དཀོན་མཆོག་ཐུགས་རྗེ་ཅན། ཀི་ཀི་སྭོ་སྭོ། ལྷ་རྒྱལ་ལོ། ཡུལ་འདི་རུ་བཞུགས་པའི་ཡུལ་ལྷ་གཞིས་བདག་རྣམས། ཀི་ཀི་སྭོ་སྭོ། ལྷ་རྒྱལ་ལོ། ལྷ་རྒྱལ་ལོ། ལྷ་རྒྱལ་ལོ”ཟེར་ནས་ཚང་མས་དུས་གཅིག་ལ་ལག་ནང་གི་རྩམ་པ་ཡུལ་ལྷ་གཞིས་བདག་དང་ལྷ་འཛུགས་ཕྱོགས་སུ་གཏོར་བ་དང་། དེ་ནས་ཕྱེ་མར་དང་ཆང་ཕུད་འཁྱེར་ཏེ་སྔོན་ལ་དགེ་འདུན་དང་དེ་ནས་ལོ་ན་བགྲེས་པའི་རྒས་འཁོགས་སོགས་རིམ་པ་བཞིན་ཕྱེ་མར་དང་ཆང་ཕུད་དྲངས་པ་དང་། ཆང་ཕུད་དང་ཕྱེ་མར་དྲངས་ཚར་རིམ་བཞིན་ཕོ་གཡས་དང་མོ་གཡོན་གྱི་དཔུང་པའི་སྟེང་དུ་དཀར་རྟགས་བསྒྲོན་ནས། “བཀྲ་ཤིས་བདེ་ལེགས་ཕུན་སུམ་ཚོགས། ཨ་མ་བག་བྲོ་སྐུ་ཁམས་བཟང་། གཏན་དུ་བདེ་བ་ཐོབ་པར་ཤོག དུས་སང་ད་ཚོད་སླར་ཡང་ཁྲ་རོག་རོག་ལ་འཛོམས་རྒྱུ་ཡོང་བ་ཤོག”ཅེས་སྨོན་ཚིག་སྒྲོན་པ་ཡིན།
སྟེང་ལྷ་གསོལ་གྲུབ་རྗེས་དགེ་འདུན་ལ་མཇལ་དར་དང་སྐུ་ཡོན་ཕུལ་ཏེ་ཕེབས་སྐྱེལ་ཞུས་རྗེས། ནང་མི་རྣམས་ཐོག་ཁའི་སྟེང་དུ་ཇ་ཆང་དང་ཞལ་ཟས་སོགས་ལ་རོལ་ཏེ་ཡུན་རིང་སྡོད་པ་དང་། དེ་ཉིན་བཞུགས་གདན་དང་སྦག་ཅོག་སོགས་རང་སོར་བཞག་སྟེ་ཉིན་གཉིས་པར་བསྡུ་བ་ལས་དེ་ཉིན་བསྡུ་སྲོལ་མེད།
ང་ཚོ་ཆུང་དུས་སུ་ཉི་ཤུ་དགུའི་དགོང་མོ་དགུ་ཐུག་བཏུངས་རྗེས། ཕྱི་ལ་ཐོན་ཏེ་གཞན་གྱིས་སྤར་ནས་མ་འབར་བའི་ཤོག་སྦག་བསྒྲུགས་ཏེ་སྤོར་བ་དང་། ཚེས་གཅིག་གི་ཞོགས་པ་ནམ་རྒྱུན་མི་འདུ་འཛོམས་ཆེ་སའི་སྲང་ལམ་གང་རུང་ཞིག་ཏུ་འཛོམས་ཏེ། ཐག་མཆོངས་དང་ཐེབས་པད་འགྲན་པ། རྐྱང་དཀར་རྩེད་པ། ཨ་ཅུག་རྒྱག་པ་སོགས་རོལ་རྩེད་སྣ་ཚོགས་ལ་གཡེང་ཞིང་། དེའི་ནང་ལོ་ལོན་གྱི་ཕོ་གཞོན་མོ་གཞོན་དང་ཐ་ན་ལོ་ན་ཅུང་མཐོ་བའི་རྒན་གྲས་ཀྱང་མཉམ་དུ་ཞུགས་ནས་འཁྲུག་ཆ་ཤིན་ཏུ་དོད།
སྐབས་དེ་དུས་རུ་ཁག་ཁག་དང་། ཀུང་ཧྲེ་སོ་སོའི་ཞབས་གཞས་འགྲན་བསྡུར་བྱེད་པས། ཉིན་མང་པོའི་རིང་ཁྱིམ་མི་རྒན་གཞོན་ཚང་མ་བྲེལ་བྲེལ་འཚུབ་འཚུབ་ངང་ལྟད་མོ་ལྟ་བར་འགྲོ་བ་ཡིན།
དུས་ཀྱི་འཕོ་འགྱུར་དང་བསྟུན་ཏེ་ལོ་གསར་གཏོང་སྲོལ་ལའང་འགྱུར་བ་ཆེན་པོ་འགྲོ་བཞིན་པ་སྟེ། དེ་སྔ་ལོ་གསར་མ་འཆར་གྱི་ཟླ་ཤས་ཙམ་ནས་ཕྲུ་གུ་ཚོས་ལོ་གསར་འཆར་རྒྱུར་རེ་སྒུག་ཆེན་པོ་བྱེད་པ་དང་། ལོ་གསར་འཆར་ལ་ཉེ་བ་དང་ལྷག་པར་དུ་གནམ་གང་གི་དགོང་མོར་ཕ་མས་རང་གི་གཟབ་མཆོར་རྣམས་སྔས་མགོར་འཇོག་གི་ཡོད་པས། ཚེས་གཅིག་འཆར་ཏེ་གཟབ་མཆོར་གྱོན་རྒྱུའི་བསམ་པས་གཉིད་ཀྱང་ཡག་པོ་ཞིག་མི་ཁུག
ལོ་གསར་འཆར་ཁའི་བོད་ཚེས་ཉི་ཤུ་བདུན་བརྒྱད་མཚམས་ནས་གྲོང་ཚོའི་སྲང་ལམ་གང་ས་ནས་ཁ་ཟས་བཟོ་བའི་སྣུམ་དྲི་དང་། ལུག་མགོ་མེ་བསྲེགས་གཏོང་བའི་ཚིག་དྲི་འཐུལ་བ་དང་། ཉི་ཤུ་དགུའི་དགོང་མོ་དང་གནམ་གང་གི་ཞོགས་པ། ང་ཚོ་བྱིས་པ་ཚོས་གཞན་གྱིས་སྤར་ཏེ་མ་སྦར་བའི་ཤོག་སྦག་རྣམས་བསྒྲུགས་ཏེ་ཡང་བསྐྱར་སྤར་བའི་ཐག་སྒྲ་གང་ས་ནས་ཐོས་རྒྱུ་ཡོད་ཅིང་། ཚེས་གཅིག་ཙམ་ནས་སྲང་ལམ་དུ་རྭ་མདེལ་འགྲན་པའི་ཀི་སྒྲ་དང་། ཨ་ཅུག་དང་ཐེབས་པད། ཐག་མཆོངས་སོགས་རོལ་རྩེད་སྣ་ཚོགས་འགྲན་པའི་དགོད་སྒྲ་དང་བྱིས་གླུ། དེ་བཞིན་ཞབས་གཞས་འགྲན་པའི་གླུ་སྒྲ་སོགས་ཀྱིས་འུར་ཐིང་ངེར་ཡོད། དེང་གི་ཆར་ལོ་གསར་པ་འཆར་རྒྱུར་དེ་ལྟའི་རེ་སྒུག་དགའ་སྣང་བྱེད་མཁན་ཞིག་མེད་ལ། འཚོ་བའི་འཕོ་འགྱུར་གྱིས་རྐྱེན་པས་ནམ་ཞག་རྒྱུན་དུ་ནས་དེ་སྔའི་ལོ་གསར་ལས་ལྷག་པའི་ཟས་གོས་གཉིས་ལ་སྤྱོད་རྒྱུ་ཡོད་སྟབས། ལོ་གསར་སྐབས་ཟས་གསར་པ་དང་གོས་གསར་པ་གང་ཞིག་ལ་རེ་ནས་སྡོད་མཁན་ཡང་ཡོད་པ་མིན།
ད་ལྟའི་ཆར་ལོ་གསར་གཏོང་སྐབས་ཆེས་འཁྲུག་ཆ་དོད་ཤོས་ནི་ཉི་ཤུ་དགུའི་དགོང་མོ་ཙམ་སྟེ། དེང་དུས་གྲོང་ཁྱེར་ནང་དུ་ཉི་མ་དང་ཟླ་བ་སོགས་པའི་མཚོན་དོན་ལྡན་པའི་དགུ་རྫས་ཚང་མ་ཤོག་བུའི་སྟེང་དུ་ཡི་གེར་བྲིས་ནས་བག་ཐུག་གི་ཁོག་ནང་དུ་བླུགས་པ་ལས། དེ་སྔ་ལྟར་དངོས་པོ་བླུགས་མཁན་མེད་མོད། ཉི་ཤུ་དགུའི་དགོང་མོ་དགུ་ཐུག་འཐུང་བ་དང་གླུད་རྫོང་བ། ཤོག་སྦག་སྤར་བ་སོགས་འཁྲུག་ཆ་དོད་པ་དང་། ལྷག་པར་དུ་དེང་དུས་འཚོ་བའི་ཆ་རྐྱེན་དང་། ལག་རྩལ་ཡར་རྒྱས་སུ་སོང་བའི་དབང་གིས་དེ་སྔ་དང་མི་འདྲ་བར་ཆེ་ཆུང་དང་རིགས་མི་འདྲ་བའི་ཤོག་སྦག་སྣ་ཚོགས་ཡོད་པ་མ་ཟད། དགུང་སྔོན་མཐོན་པོར་འཕུར་ཅིང་ཚོན་མདོག་སྣ་ཚོགས་ཐོན་ལ་སྒྲ་འདྲ་མིན་གྲགས་པའི་ཚོན་ཁྲ་ཅན་གྱི་ཤོག་སྦག་མང་བས། ཉི་ཤུ་དགུ་ནི་ཁྱིམ་ཚང་དང་ཁྱིམ་ཚང་དབར་དང་། ས་ཁོངས་དང་ས་ཁོངས་དབར་གྱི་ཤོག་སྦག་གི་འགྲན་བསྡུར་ཆེན་པོ་ཞིག་དང་གཉིས་སུ་མ་མཆིས།
དེང་དུས་ཁྱིམ་ཚང་སོ་སོའི་སྒོ་རར་ཆུ་ཀ་ལ་ཡོད་སྟབས། དེ་སྔ་ལྟར་ཆུ་ཁ་གཅིག་ཏུ་སོང་ནས་ལྷ་ཀླུ་གསོལ་ཞིང་ཆུ་ཕུད་ལེན་པའི་རྣམ་པ་དེ་དག་ཐག་རིང་གི་དྲན་འཆར་ཙམ་དུ་ཟད་ཅིང་། ལོ་གསར་ཚེས་པ་གཅིག་ནས་ཕན་ཚུན་མགྲོན་འབོད་བྱེད་ཅིང་། ཤོ་སྦག་གཉིས་ལ་རོལ་མཁན་མང་དུ་མཐོང་རྒྱུ་ཡོད་ལ། མི་དེ་ལས་མང་བ་ཞིག་རང་རང་གི་ལག་ཐོགས་ཁ་པར་ལ་མགོ་འཁོར་ཏེ་སྡོད་པ་ལས། དེ་སྔ་ལྟར་གཞས་དང་ཞབས་བྲོ་དང་། ཨ་ཅུག་དང་། ཐེབས་པད། ཐག་མཆོངས་ལ་སོགས་པའི་བྱིས་པའི་རོལ་རྩེད་ལ་རོལ་མཁན་ཞིག་ཧ་ལམ་མཐོང་རྒྱུ་མེད་སྟབས། དེ་སྔ་ལྟ་བུའི་ལོ་གསར་གྱི་སྒུག་ཡུན་དང་སྤྲོ་སྣང་དེ་འདྲ་མེད་ལ་ཡོད་ཀྱང་མི་སྲིད་པས། ལོ་རབས་འདི་འདྲ་ཞིག་དང་ན་ཚོད་འདི་འདྲ་ཞིག་ལ་སླེབས་དུས། འདས་སོང་ཆུང་དུས་ཀྱི་ལོ་གསར་གཏོང་སྟངས་དེ་ལ་ཞེན་ཆགས་ལྷག་པར་ཆེ། (རྫོགས་སོ)